පහුගිය කාලේ තිබුණු දරාගන්න බැරි රස්නය ඉවර වෙලා තදින්ම වහින්න පටන් අරගෙන. ඇ`ගට වගේම හිතට දැනෙන්නේ පුදුම සනීපයක්. චූටි දුව ජනේලයෙන් වැස්ස වහින දිහා බලාගෙන ඉඳල මම දිහා බැලූවා. ඒ ඇස් මට කිව්වේ ”අම්මා, මටත් මේ වැස්සෙ තෙමෙන්න ආසයි” කියලා. මටත් මගේ අතීතය මතක් වුණා. අපි වැස්සට කොයිතරම් නම් තෙමෙන්න ඇතිද? කොයිතරම් නම් සතුටින් වැස්සේ සෙල්ලම් කරන්න, නටන්න ඇතිද? හරි හෝ වැරදි වේවා, මම දුවට දොර ඇරලා දුන්නේ ඇගේ පුංචි ඇස්වලින් කරපු ඉල්ලීම අහක දාන්න හිත දුන්නේ නැති නිසා.
ඇත්තටම අපි මේ විදියට දරුවන්ගේ ආසාවන්ට ඉඩ නොදෙන්නේ එයාලාව නොතේරෙන නිසා නම් නෙවෙයි. අම්මලා විදියට නිරෝගීව දරුවන් ඇති දැඩි කිරීමේ පූර්ණ වගකීමට පැවරෙන්නේ අපිට නිසයි. සමහර විද්යාඥයින්ගේ මතය වැස්ස නිසා ආර්ද්රතාවය එහෙමත් නැත්නම් තෙත් බව වැඩිවීම අපේ ප්රතිශක්තිකරණ හැකියාව අඩු කරන බවයි. ඒ වගේම තෙත් බව වෛරස බෝවීම වැඩිකරන බවයි. වැස්ස කාලෙට වැඩිපුර දරුවන්ව පරිස්සම් කරන්න ඕනේ. මොකද බොහොමයක් ලෙඩ රෝග ව්යාප්ත වෙන්නේ මේ වැස්සත් එක්ක.
මිදුලේ පොඞ්ඩක් තෙමෙන්න ඉඩ ඇරියට වැසි වතුර රැඳුණු තැන්වලට නම් මම දුවට යන්න දෙන්නේ නෑ. මොකද දන්නවද?
කෘමීන් වගේ පුංචි පුංචි සත්තු වැසි කාලයේදී සීඝ්රයෙන් බෝ වෙනවා. ඒ වගේම ඒ තැන්වල විෂබීජ වර්ධනය වීම වැඩි වශයෙන් සිදු විය හැකියි. ඒ දේවල් දරුවන්ගේ ශරීර සෞඛ්ය කෙරේ බලපෑමක් ඇති කළ හැකියි. විශේෂයෙන්ම වැසි කාලයේදී ගේ දොර වටපිටාව පිරිසිදුව තබා ගන්න මම ගොඩක් උනන්දු වෙනවා. ඒකෙන් කියන්නේ පායන කාලයේදී ඒ ගැන සැළකිල්ලක් නෑ කියන එක නම් නෙවෙයි. වැහි කාලයේදී ඊට වඩා සැළකිලිමත් වෙනවා කියන එකයි. මොකද පුංචි දරුවන් ඉන්න ගෙදරක වටපිටාව උපරිම පිරිසිදු තත්ත්වයේ නොතිබුණහොත් දරුවන් ලෙඩ රෝගවලට ගොදුරු වීමේ ප්රවණතාවය වැඩියි.
වතුර රැඳෙන තැන් ඩෙංගු මදුරුවට රජදහනක් බව දන්නවා නේද?
ඉතිං මේ ගැන නම් අපි කවුරුත් විශේෂ අවදානයක් යොමු කරනවා කියලා මම දන්නවා. මොකද ඩෙංගු ටිකක් භයානක රෝගයක් වුණත් පිරිසිදු වටපිටාවක් හරහා අපිට වළක්වාගන්න පුළුවන්. ඉවතදාන ප්ලාස්ටික්, මැටි හා ලෝහ භාජන, මල් බ`දුන්, බැරල්, කුරුළු නාන තටාක, වතුර ටැංකි, ශීතකරණ තැටි, ඉවතලන ටයර්, වියලි පොල් කෝම්බ, පොල් කටු හා වැහි පිහිලි වගේ ජලය රැුදෙන ස්ථානවල ඩෙංගු මදුරුවෝ බිත්තර දාන බව මාධ්ය හරාහා හැම නිතරම ජනතාව දැනුවත් කරනවා. ඒ වගේමයි, අන්නාසි පත්ර අතර ගස් බෙන වැනි ස්වභාවිකව ජලය රැුදෙන ස්ථානවලත් ඩෙංගු මදුරුවන් බෝ වෙනවලූ. අන්න ඒ නිසයි අපි අවට පරිසරය පිරිසිදු කරගන්න ඕනේ.
උණු කරලා නිවපු වතුර තමයි මම නම් දුවට දෙන්නේ, ඒ ඇයි දන්නවාද?
පාචනය සහ කොළරාව වගේ රෝග වැඩිපිර ව්යාප්ත වෙන්නේ වැසි කාලෙට. ඉතිං අපි බොන වතුර අපිරිසිදු වුණොත් දරුවන්ට රෝග බෝ විය හැකියි. ඒ නිසා මම හැම නිතරම දුවට උණුු කරලා නිවපු වතුර තමයි බොන්න දෙන්නේ.
වැස්ස කාලෙදි දුවට වැඩිපුර දෙන්නේ හොඳින් පිසින ලද කෑම වර්ග. ඒ මොකද දන්නවද?
වැහි කාලයට විෂබීජ ගැවසෙන ප්රමාණය වැඩියි කියලා අපි කව්රුත් දන්නවා. ඉතිං පලා වර්ග එහෙම අපි දන්න කියන තැනකින් තමයි ගන්න ඕනේ. එහෙම ගත්තත් හොඳට සෝදන්න අමතක කරන්න එපා. මම නම් විනාඩි කිහිපයක් ලූණු වතුරේ දාලා තියනවා. එතකොට විෂබීජ තියෙනවා නම් ඒවා විනාෂ වෙලා යනවා. වෙනදා වගේ අමුවෙන් ආහාරයට ගන්න ප්රමාණයත් මම අඩු කරනවා. ඒ වගේම සෑම ආහාර වේලක්ම පෝෂණීයව සැකසුණොත් දරුවන්ට ලෙඩ රෝගවලට එරෙහිව සටන් කරන්න අවශ්ය ප්රතිශක්තිය ගොඩ නැගෙනවා.
මව්වරුන් විදියට අපි වැසි කාලයේ පැතිර යන රෝග පිලිබඳ අවදානය යොමු කළ යුතුමයි. දරුවෙක් රෝගී වී නම් අවශ්ය වෛද්ය උපදෙස් ඉක්මණින් ලබාගන්නට අමතක කරන්නත් එපා.


ඊශ්රායලයේ ජාතික ආරක්ෂක කවුන්සිලය මගින් දැවැන්ත කුරුළු උණක් පැතිරීම පාලනය කර ඇති අතර, එය මිනිසුන්ට “මහා ව්යසනයක්” බවට පත් විය හැකි බව විද්යාඥයින් අනතුරු අඟවා තිබේ.
වෛරසය මිනිසුන්ට ආසාදනය වුවහොත් එය මාරාන්තික විය හැකි බවට පරීක්ෂණ මගින් සාධක සොයාගෙන ඇත.
ලෝක සෞඛ්ය සංවිධානය පවසන්නේ 2003 වසරේ සිට සොයා ගෙන ඇති රෝගීන් 863 න් අඩකට වඩා මාරාන්තික බව මෙම රෝගයෙන් ඔප්පු වී ඇති බවයි.
මේ වන විට, නව H5N1 කුරුළු උණ ආසාදනය වී අවම වශයෙන් 5,400 ක් මිය ගොස් ඇති අතර, එය ගෝලීය හදිසි අවස්ථාවක් දක්වා ව්යාප්ත වනු ඇතැයි බලධාරීහු අනතුරු අඟවීම් නිකුත් කර ඇත.
සබැදි පුවත්


තමා කවුරුන්දැයි හඳුනා ගැනීමට නොහැකි වුණු බ්රිතාන්යයේ දෙවැනි එලිසබත් මහ රැජන, ඇමෙරිකන් සංචාරකයන් පිරිසකට විහිළු කිරීමේ පුවතක් වාර්තා වේ.
එම ඇමෙරිකන් සංචාරකයන් පිරිස ස්කොට්ලන්තයේ බැල්මොරල් මාලිගයේ සිරි නරඹමින් සංචාරය කරද්දී, මහ රැජින ද එම මාලිගයට ගොස් සිටියාය. ඇය සංචාරකයන් අසලින් ගොස් ඇත්තේ හිස වැසෙන අයුරින් සළුවක් හිස ආවරණය වන අයුරින් ආරක්ෂක නිලධාරියකු සහ පොලිස් නිලධාරියකු ද සමඟය.
ඇමෙරිකන් සංචාරකයන් ඇය වෙත ගොස් දෙවැනි එලිසබත් මහ රැජින මොන වගේ තැනැත්තියක්ද? ඇය මෙම මාලිගයට නිතර පැමිණෙනවාද? යැයි විමසා ඇත. පිරිස මෙසේ ප්රශ්න කරන්නේ, තමා කවුරුන්දැයි හඳුනා ගැනීමට නොහැකි වූ නිසා බව අවබෝධ වූ රැජින සංචාරකයන් පිළිතුරු දී ඇත්තේ ‘ඔව්. මම රැජිනව දන්නවා. ඇය මේ මාලිගයට එනවා තමයි’ පැවැසුවාය.
කෙසේ නමුත් ආරක්ෂාවට රැජින අසල සිටි පොලිස් නිලධාරියා වහා මැදිහත් වී, මේ ඉන්නේ මහ රැජින යැයි සංචාරකයන්ට පවසා ඇති අතර, එය ඔවුන්ගේ මවිතයටත් පුදුමයටත් හේතුවක් වූ බව වාර්තා වේ.
වොෂින්ටනයේදීය (රොයිටර්ස්)


අගමැතිවරයා ප්රමුඛ සම්භාවනීය අමුත්තෝ උත්සවයේ ආරාධිතයෝය. මේ පිරිස අතර ශ්වේත වර්ණ සාරියක් ඇඳගෙන හුන් කාන්තාවගේ රුව කොටහේනේ ගම්මුන්ට හොඳට හුරු පුරුදුය. ඈ නන්දා මාලිනීය. වාරය පැමිණි විට ඇය වේදිකාවට ගොඩ වී මයික්රෆෝනය අතට ගත්තේ මුව පුරා සිනාවක් තවරාගෙනය. බොහෝ දෙනෙක් සිතුවේ ඈ බොදු ගීතයක් ගයනු ඇති බවය. එනමුත් බොදු ගීතයට පෙර ඈ සිය ජීවන ගීතය මෙසේ ගැයුවාය.
‘කොටහේනේ හැට දෙකේ වත්ත මගේ ගම. උප්පත්තියෙන්ම මට උරුම වෙලා තිබුණේ දුප්පත්කම විතරයි. මගේ තාත්තා කෝට් බාසුන්නැහේ කෙනෙක්. පුංචි කාලේ අපට කන්න අඳින්න නැති වුණාම දීපදුත්තමාරාමයේ නායක හාමුදුරුවෝ අපට උදව් කළ හැටි මට කවදාවත් අමතක වෙන්නේ නෑ.’
මේ කතාව අසාගෙන් හුන් අගමැතිවරයා කම්මුලේ අත තියා ගත්තේය. සම්භාවනීය අමුත්තෝ මුව නොපියා නන්දා මාලිනිය දෙස බැලුවේ විශ්මයෙනි. ගී ලොව මිණි කිරුළ දරා සිටින ඈ මුඩුක්කුවක උපත ලැබුවායි අසන්නට ලැබිම ඔවුන් විශ්මයට පත් කැරන්නට ඇත. හැරත් ඒ කතාව නොබියව කීමට තරම් නන්දා මාලිනියට මේ සා ආත්ම ශක්තියක් නිහතමානීකමත් ලැබුණේ කොහොමදැයි අමුත්තෝ කල්පනා කරන්නට ඇත.
අපේ කල්පනාවේ හැටියට නන්දා මාලිනියගේ මධුර ස්වරයෙන් ගයන ගී අසා තිබුණද ඇගේ ජීවන ගීතය ඔබ නොඅසන්නට ඇත. මේ කතාව හරියට හින්දි චිත්රපටයක් මෙනි. එනමුත් අපේ වීරවරියගේ කතාවේ සත්ය පිටපතයි මේ.
මිරිහාන ආරචිචිගේ නන්දා මාලිනි පෙරේරා මෙලොව එළිය දුටුවේ රිදී හැන්ද මුව දරාගෙන නොවේ. එක්දහස් නවසිය හතළිස් තුනේ අගෝස්තු විසිතුන් වැනිදා ඈ උපන්නේ අන්ත දරිද්රතාවකින් පෙළුණු පවුලකය.
නව දෙනකුගෙන් යුත් පවුලක ඈ සිව්වැනි දරුවා වූවාය. නන්දාගේ මව ලියනගේ එමලින්ය. පියා වින්සන්ට් පෙරේරාය. ඔහු සන්නාලියෙකි. පනහ දශකයේ ලංකාවේ සුප්රකට නිමි ඇඳුම් කම්හලක් වූ හයිඩ්රමනි සමාගමේ ඔහු රැකියාව කළේය. නිවාඩු පාඩුවට අමතර ආදායම් උපයා ගැනීමට වින්සන්ට් පෙරේරා ගෙදරද ඇඳුම් මසා කොටහේනේ වතුවල හුන් අයට වික්කේය. මේ නයින් ඔහු ‘කොටහේනේ කෝට් බාසුන්නැහේ’ ලෙස ප්රසිද්ධියට පත්වූයේය.
‘ඒ කාලේ තාත්තා මහන ඇඳුම් වත්තේ ගෙවල් ගානේ ගිහින් විකුණුවේ මම. මේ ඇඳුමේ බකල් හයියයි. බොත්තම් හොඳයි. ලස්සනට මහලා තියනවා කියලා කියමින් මම ඇඳුම් වික්කා. ඇඳුම් මල්ල කරතියාගෙන යන මාව ඒ කාලේ ගමේ ගෙවල් ඇතුළටවත් ගත්තේ නෑ. දොරකඩ ළඟ ඉන්න කියලා හෙට්ටු කර කර බොහෝ අඩු මුදලකට ඇඳුම් ඉල්ලනවා. ජීවත් වෙන්න ක්රමයක් නැති නිසා ඔවුන් ඉල්ලන ගණනටම ඇඳුම් දෙන්න සිද්ධ වුණා. ඒ මුදලත් මට ලැබුණේ එක සැරේ නෙවේ. මම දෙතුන් වතාවක් ගිහින් පින්සෙණ්ඩු වුණාමයි සල්ලි ලැබුණේ. එදා මට එහෙම මදිපුංචිකම් කරපු අය අද මම දැක්කාම කටපුරා හිනාවෙලා ගේ ඇතුළට එන්න කියලා දොරවල් ඇරගෙන බලා ඉන්නවා. මට ඒ ගැන තරහක් හෝ කම්පාවක් නෑ. ජීවිතේ කියන්නේ දුක සැප දෙකටමයි. මම දැන් ප්රසිද්ධ නිසා මේ අය මට ගරු සත්කාර කළත් මම නම් එදා සිටි නන්දා මාලිනීමයි’
නිහතමානීකමෙන් කිරුළු පළන් සිටින මේ මහා ගායිකාව කියන්නේ තනතුරු තිබුණද නැතිවුණද ජීවත් වීමේ කලාව උපේක්ෂා පාරමිතාව පිරීම බව පසක් කැරමිනි.
කුකුළු කොටුවක් මෙන් ඉඩ නැති නන්දා මාලිනිලාගේ ගේපැලේ තිබුණේ එක කාමරයකි. ආලින්දය, සාලය, කුස්සිය යන මේ කියන කෝකටත් තිබුණේ එක බිමකි. ගෙදර තිබූ එකම ඇඳ වෙන්කැර තිබුණේ දහඩිය කඳුළු වගුරා දරුවන් උස් මහත් කිරීමට මහන මැෂිම පාගා ගෙදරට එන තාත්තා වෙනුවෙනි. නන්දා පැදුර රැගෙන නිදන්නට යන්නේ සාලයේ මේසය යටටය. ඒ හැංගි මුත්තන් සෙල්ලම් කිරීමට නොවේ. මේසය යටට නොගියොත් නිදා ගැනීමට ඒ නිවසේ වෙන ඉඩක් නැති නිසාය.
පුංචි කාලයේ සිටම නන්දා මාලිනිට තාත්තා ගැන තිබුණේ මහා භක්තියකි. ඒ ගෙදර බුදුන් වූයේ තාත්තාය. බුදුන් හැර නන්දා මාලිනිය වන්දනාමාන කැරෙන තවත් චරිතයක් මෙලොව වෙතොත් ඒ ඇගේ තාත්තාය. නන්දා මාලනියට සංගීතය කියා දුන් බොහෝ ගුරුවරු හුන්නද ඈට ජීවිතයේ රිද්මය කියා දුන් මහා ගාන්ධර්වයා තාත්තාය.
‘මගේ පරමාදර්ශය තාත්තා අප ජීවත් කරවන්න ඔහු ගත් උත්සාහය කිසි දෙයකට සම කරන්න බෑ. ඔහු පුදුමාකාර ධෛර්යවන්ත මනුෂ්යයෙක්. ඒ කාලේ තාත්තාට ලැබුණේ සතියේ පඩිය. ඔහු ඒ මුදල අතට ගත්තාම මුළු සතියම ජීවත් වෙන්නේ කොහොමද කියලා සැලසුම් කර අරපරිස්සමට වියදම් කරනවා. මට මේ සා දුර ගමනක් ඒමේදී තාත්තාගේ දිවියෙන් ලැබුණු පාඩම් අනන්තයි. අප්රමාණයි’ ඈ කියන්නීය.
තාත්තා දුක්මහන්සියෙන් හම්බ කැර ගත් කාසි පනම් බොහෝ අරපරිස්සමෙන් වියදම් කිරීමට නන්දා මාලිනී වගබලා ගත්තාය. එකල ගෙදරට අවැසි හාල් තුනපහේ, එළවළු, කරවල ගෙනෙන්නේ තොටළඟ පොළෙනි. පැටි වයසේ හුන් ඈ මව හෝ වැඩිමහලු සොයුරියක සමග පොළට
යන්නීය. කොටහේනේ අතුරු පාරවල්, වැටකඩුලු අතරින් ඇති කෙටි පාරකින් ඈ යන්නේ පාද යාත්රාවෙනි. ලාබෙට තිබෙන එළවළු දෙක තුනක් මල්ලට දමා ගන්නා ඕ ගෙදර යන ගමන් ග්රෑන්ඩ්පාස් මහ වගුරේ (වර්තමාන සුගතදාස ක්රීඩාංගණය පිහිටි බිම) හොඳට වැවී තිබෙන පළා නෙලන්නීය.පෙරේරා පවුලේ සියලු සාමාජිකයන්ගේ බඩට කෑමක් වැටෙන්නේ රාත්රී වේලේදීය. අම්මා කෑම පිස අහවර වූ විට බෙදීමේ වැඩේ පැවරෙන්නේ ලොකු අක්කාටය. පිඟන් ටික එකට තබා ඕ සම සේ බත් හා වෑංජන බෙදන්නීය. බඩ පිරුණත් නැතත් ලැබුණු බත් හැන්ද සියල්ලෝම කා සැණහුනේ වැඩිපුර ඉල්ලුවාට දෙන්නට මුට්ටියේ දංකුඩවත් නැති බව දන්නා නිසාය.
‘අපි සරල ජීවිතයකට හුරු හුනේ නැතිබැරිකම නිසා. කෑවේ එක වේලයි. අඳින්න මහ ලොකු ඇඳුම් ගොඩක් තිබුණේ නෑ. හැබැයි තියන ඇඳුම පිරිසිදුවට මැදලා පිළිවෙළකට ඇන්දා. අද වුණත් මට මහ ලොකු ඇඳුම් තොගයක් නෑ. මගේ ජීවිතය හරිම චාම් සරලයි’ ඈ කීවාය.
පන්සලට ගියද, මළ ගමට ගියද, රජ ගෙදරට ගියද, සිනමා සම්මාන රාත්රියකට ගියද ඈ අඳින්නේ ශ්වේත වර්ණ සාරියයි. නන්දා මාලිනිය ශ්වේත වර්ණයෙන් පමණක් සැරසීමට පටන්ගෙන දැන් තිස් අවුරුද්දක් ගෙවිලාය. කොටහේනේ මුඩුක්කුවේ හුන් අසල්වැසියාටද මහේශාඛ්ය රජ මැදුරේ හුන් ජනාධිපතිවරයාටද දක්වන සැලකිල්ලේ උස් මිටිකම් ඈට නැත. තරාතිරම කුමක් වුවද කොයි කාටත් ඇගේ නිරහංකාර සිනාව කොයි කාටත් සමානය.ලක්ෂ ගණන් වටිනා සාරිද රන් රිදී මුතු මැණික් පිරුණු අභරින් සැරසුණු ගායිකාවන් නානා විදි කොණ්ඩා මෝස්තරවලින් සැරසෙන විට නන්දා මාලිනිය කොහේ ගියද යන්නේ කොණ්ඩය තනි කරලට ගොතා ගෙනය. ඈ කොණ්ඩයට මෝස්තරයක් දමා ඇත්තේ නම් ඒ විවාහ වූ දිනයේ පමණි.
මධුර මනෝහර සිය ස්වරයෙන් මුළු රටක් මෝහනයට පත් කළ ඇය මේ සා නිහතමානී වූයේ කෙසේද?
‘මම කවදාවත් මුල අමතක කළේ නෑ. අමතක කරන්නෙත් නෑ. දුප්පත්කම මම මගේ ගමනට ආශිර්වාදයක් කර ගත්තා මිසක් ලැජ්ජාවට පත්වන කාරණාවක් ලෙස හිතුවේ නෑ’ ඈ කියන්නීය.
නන්දා මාලිනි අකුරු කරන්නට ගියේ ගෙදර පෙනෙන තෙක් මානයේ පිහිටි කොටහේනේ ගුණානන්ද විදුහලටය. ඒ පාසල නම් කැර ඇත්තේ මිගෙට්ටුවත්තේ ගුණානන්ද හිමි නමටය. උන්වහන්සේ එකල වැඩ හුන්නේ කොටහේනේ දීපදුත්තමාරාමයේය. බෞද්ධ කොඩිය මුල් වරට
එයැවුණේද ඒ බිමේය. ගුණානන්ද විදුහලේ ඉගෙන ගත් නන්දා සපත්තු නොපැළඳුවාය. දරුවන්ට සපත්තු ජෝඩුවක් මිලදී ගන්නට කෝට් බාසුන්නැහේට කාසි නැතිය. ඒ බව දන්නා ඈ තාත්තාගෙන් කවදාවත් සල්ලි නොඉල්ලුවාය. නානා මාදිලියේ වළලු, මාල, අරුංගල්
විකුණන්නට වත්තට එන වෙළෙඳුන් දෙස ඈ නොබැලුවාය. අයිස්පලම්, කඩචෝරු, බූන්දි ගැන නොසිතුවාය. ‘තාත්තාට කාසි තිබෙනවා නම් අපට අරන් දෙනවනේ’ යැයි ඕ කල්පනා කළාය. සල්ලි නැතිනම් කෝට් බාසුන්නැහේ දරුවන්ට ඒ බව කියයි. එසේ නොමැතිව ඒවා කන්න හොඳ නෑ යනුවෙන් බේගල් නොකියයි. තාත්තාගේ මේ ක්රියාවෙන් ඈ ජීවිතයට පාඩමක් ඉගෙන ගත්තා. ඒ ඇත්ත ඇති සැටියෙන් කීමටය.
නන්දා මාලිනී පාසල් යන විට මිරිවැඩි සඟල ලෙස දැම්මේ ‘කට්ට සෙරෙප්පු’ ජෝඩුවකි. ලීයෙන් නිම කැර ඇති මේ සෙරෙප්පු විවිධ වර්ණයෙන් පාට කැර තිබේ. මිල සත තිහකි. ‘කට්ටා සෙරෙප්පු’ දමා ඇවිදින විට දුර තියාම ඈ එන විට ‘ටකස් ටකස්’ ශබ්දය ඇසේ.
මේ නයින් පාසල් ළමෝ නන්දාට ‘කට්ටයා’ යනුවෙන් නම් පට බැන්දහ. ඈ ඒ ගැන කම්පා නොවූවාය.
මෙකල ‘කට්ටයාගේ’ කටහඬ පිළිබඳ මාග්රර්ට් පෙරේරා පන්ති භාර ගුරුතුමිය අවධානයෙන් හුන්නාය. සතියකට වරක් හැම බදාදාවකම පැවැත්වෙන සමිතියේ ගී කවි කියන නන්දා මාලිනී ‘හැදෙන ගහ දෙපෙත්තෙන් පෙනෙන’ බව පසක් කළාය.
හය වැනි පන්තියේ අකුරු කරන නන්දා දීප්තිමත් අනාගතයකට උරුමකම් කියන බව අවබෝධ කැර ගෙන හුන් මාග්රර්ට් පෙරේරා ගුරුතුමිය ඈ කැටුව රේඩියෝ සිලෝන් හි (වර්තමාන ශ්රී ලංකා ගුවන් විදුලි සංස්ථාව) සරස්වතී මණ්ඩපයට ගියාය. ඒ වැඩසටහන මෙහෙය වූවෝ කරුණාරත්න අබේසේකර හා සරත් විමලවීරය. බොහෝ කාලයක් යනතුරු නන්දාට සිද්ධ වූයේ අනුන් කියන ගීවලට අත්වැල් දෙන්නටය. එනමුත් ඕ ඒ ගැන කල්පනා නොකළාය. ‘මම කොහොම හරි තනියම සිංදුවක් කියනවා’ ඈ අදිටන් කැර ගත්තාය. නන්දා මුලින්ම ගැයූ ගීතය ලීවේ අශෝක කොළඹගේය. සංගීතය ඩී.ඩී. ඩැනීගෙනි. ‘බුදු සාධු බුදු සාධු මම සඳුන් ගසක් වෙන්නම්. සමන් වැළක් වෙන්නම්…..’.
නන්දාගේ මිහිරි කටහඬ වෑයර්ලසයෙන් මුළු රටටම ඇසුණි. ගොඩෙහි තිබුණත් මඩෙහි තිබුණත් මැණික මැණිකමය. එහි වටිනාකමේ අඩුවක් නැත්තේය. මෙකල රේඩියෝ සිලෝනි හි ‘සුපර් ස්ටාර්’ ගීත තරගයක් තිබුණි. එය නම් කැර තිබුණේ ‘එයාර් ශිප් ගීත තරගය’ යනුවෙනි. ජයග්රාහකයාට ලැබෙන්නේ බොම්බායට යාමට ගුවන් ප්රවේශපත්රයකි. ආරියසේන මිල්ලවිතානාචිචි නිෂ්පාදනය කළ එයාර් ශිප් ගීත තරගයේ නිවේදකයා ප්රොස්පර් ප්රනාන්දුය. මේ තරගයේ ‘සුපර් ස්ටාර්’ වූයේ නන්දා මාලිනීය. දෙවැනියා වික්ටර් රත්නායකය. බොම්බායට යාමට ගුවන් ප්රවේශ පත්රය ලැබුණු විට නන්දා කල්පනා කළේ නිකරුණේ රට යනවාට වඩා ඒ මුදලෙන් ගෙදරට යමක් කැර ගන්නට මගක් ගැනය. ඈ පියා සමග ගුවන් ප්රවේශ පත්ර සමාගමට ගියාය. එහි හුන් ලොකු මහත්තයකු හමු වී නන්දා මෙසේ කීවාය.
‘සර් අපි හරිම දුප්පත්. ඉන්දියාවට ගිහින් අපට තේරුමක් නෑ. මේ ටිකට් එකේ සල්ලි දෙනවා නම් අපට හරිම වටිනවා’
මේ පොඩි කෙල්ලගේ ආයාචනය ඇසූ ඔවුන්ගේ හද උණුවිය. ඔවුහු ඈට ප්රවේශ පත්රයේ මුදල දුන්හ. සල්ලි ලැබුණු ඈට රටක් රාජ්යයක් දිනුවාක් මෙන් සතුටක් දැනුණි. ඒ සමග කලක් හිතේ තියාගෙන තිබූ කාරණාවක් මතක් විය.
‘තාත්තේ අපි බොමු රස සරුවත් දෙකක්’ නන්දා කීවාය.
ඈ ඊළඟට කල්පනා කළේ මේ මුදලින් කැරෙන දේ ගැනය. ‘තාත්තා පොල්කටු අඟුරු ඉස්තිරික්කයෙන් ඇඳුම් මදින්නේ පුදුමාකාර දුකක් විඳලා. මම තාත්තාට විදුලි ඉස්තිරික්කයක් අරන් දෙනවා’ නන්දා තාත්තාට කීවාය.
‘විදුලි ඉස්තිරික්ක ගහන්න ගෙදර ලයිට් තියනවාද ළමයෝ’ තාත්තා ඇසුවේ ඇගේ හිස පිරිමදිමිනි. ‘එහෙනම් අපි ලයිටුත් ගනිමු’ ඈ යෝජනා කළාය. අතට ලැබුණු මුදලින් ගෙදරට විදුලියත් විදුලි ඉස්තිරික්කයත් ගත් නන්දා ඉතිරි වූ මුදලද වෙන් කළේ තාත්තාට උණු වතුර බෝතලයක් මිලදී ගන්නටය.
‘රෑ වෙනකම් තාත්තා ඇඳුම් මහන නිසා තේකක් හදලා දාලා තියන්න පුළුවන්’ ඕ මවට කීවාය.
නන්දා මාලිනිගේ ජීවිතයේ හැරවුම් ලක්ෂය සිද්ධ වූයේ එක්දහස් නවසිය හැට දෙකේදීය. ඒ ‘රන්මුතු දූව’ චිත්රපටයේ පසුබිම් ගීතයට තෝරා ගැනීම නිසාය. ඒ චිත්රපටයේ සංගීත අධ්යක්ෂණය කළ පණ්ඩිත් ඩබ්ලිව්.ඩී. අමරදේව නන්දා මාලිනීව තෝරා ගත්තේය. ‘ගලන ගඟකි ජීවිතේ’ ගීතය කීමට නන්දා මයික්රෆෝනය ළඟටවත් උස නැති නිසා සංගීතය පටිගත කළ මර්වින් රුද්රගෝ ඈට ලී පෙට්ටියක් ගෙනැවිත් දුන්නේය. පෙට්ටිය උඩ නැග කියූ ගීතයට ඈට සරසවි සම්මාන උළෙලේදී හොඳම ගායිකාව ලෙස සම්මානයට පාත්ර වූවාය. එතැන් සිට ඈට සම්මාන ලැබුණේ ගඟ ගලන්නාක් මෙනි. ජනපති සම්මාන, සරසවි සම්මාන දුසිම් ගණන් පමණක් නොවැ ගත වූ සිව් අවුරුද්දේම පිටපිටම ජනතා සම්මානයට පාත්ර වූ ගායිකාව ඇයයි. බලයට පත් වූ රාජ්ය නායකයෝ තමන්ට නැති වංශයක් මවා පාන්නට ඉතිහාසය අලුතෙන් ලියන
රටක මුඩුක්කුවක උපන් නන්දා මාලිනිය මේ කියන කතාව බොහෝ දෙනාගේ ඇස් ඇරෙනු ඇත.
‘මනුෂ්යයකු පීඩාවට පත් කිරීම හේතුවෙන් ලබන වේදනාව පුංචි කාලේ මම හොඳට ලැබුවා. මම ජීවිතේ පන්නරය ලැබුණේ දුප්පත්කමින්. අතීතය අමතක කරන කිසිම කෙනෙකුට අනාගතයක් නෑ. අපි වැරදි වැඩ කරන්නේ නැතිනම් ඇත්ත කියන්න බය වෙන්න ඕනේ නෑ.
කොටහේනේ මුඩුක්කුවක ඉපදුණු මම මේ තරම් දුර ආ ගමන ගැන කල්පනා කරන කොට දැනෙන්නේ ලොකු සතුටක්. මට මේ තරම් දුර ගමනක් යන්න ලැබුණේ උත්සාහය හා කැප කිරීම නිසා.මගේ තාත්තාගෙන් ලැබුණු නිවැරදි මගපෙන්වීම නිසයි.අද සල්ලි තිබුණා කියලා මගේ ජීවිතේ ලොකු වෙනසක් වෙලා නෑ. මම මගේ දුවලා දෙන්නා පාසල් යැව්වෙත් පයින්. ගෙදර වාහන තිබුණත් අපි ළමයි හැදිය යුත්තේ පොළොවේ පය ගහලා ජීවත් වෙන්න ඕන විදියට. මම ඉපදුණේ මුඩුක්කුවක. මගේ තාත්තා කෝට් බාසුන්නැහේ කෙනෙක් කියන එක මට ආඩම්බරයක් මිසක් ලැජ්ජාවක් නොවේ’ නන්දා මාලිනී කියන්නීය.
මීට සති කීපයකට ඉහතදී ඈ පන්නල මාස් ඇඟලුම් කම්හලේ උත්සවයකට ගියේ ප්රධාන අමුත්තිය ලෙසය. ගීතයෙන් තරුණ සිත් සුවපත් කළ මේ මහා ගායිකාව ගැන සිත පැහැදුණු තරුණියෝ ඇගේ කටහඬ ඇසීමට මහත් සේ ප්රිය කළෝය. නන්දා මාලිනිය සිය ජීවන ගීතය ගැයුවාය. ‘ගාමන්ට් එකක වැඩ කරන එක ලැජ්ජාවකට කාරණාවක් නොවේ දුවේ. මගේ තාත්තත් කෝට් බසුන්නැහේ කෙනෙක්’ ඈ කීවාය. තරුණියෝ ඒ කතාව අසා අලුත් හුස්මක් ගත්හ. මහා ආත්ම ශක්තියක් තම සිරුරට ඇතුළු වෙනවාක් මෙන් ඔවුනට දැනුණි.
නන්දා මාලිනී අද හෙළයේ මහා ගායිකාවකි. ඇගේ මධුර ස්වරයෙන් ගැයෙන ගී මිනිසුන්ගේ සිත් සුවපත් කැරෙන දිව ඔසුවක් වැනිය. ජීවිතය වූ කලී රෝසමල් ඇතිරූ මාවතක් දිගේ වැටී ඇති මාවතක් නොවේ යැයි පසක් කැරෙන ඇගේ ජීවන ගීතය ජීවිතය ජය ගන්නට වෙර දරන ඔබට පරමාදර්ශී කතාවකි. ඒ ලෝකයටම ඇතේතේ එක නන්දා මාලිනියක් වීම නිසාය.
ඈ ගයන්නීය මෙසේ
“දහසක් ඉපදී මිය යන පොළොවේ
මමත් මියෙන්නට උපන් කෙනෙක් වෙමි
මම මළ බව මුළු රටට දැනෙන ලෙස
මිය යන්නට මම පෙරුම් පුරන්නෙමි”
(අන්තර්ජාලයෙන් උපුටා ගන්නා ලදි)


රුපියල ශක්තිමත් වෙමින් ඇත්තේ රජය විසින් ගනු ලැබූ යහපත් ආර්ථික තීන්දු තීරණ හේතුවෙන් යයි මුදල් රාජ්ය අමාත්ය ආචාර්ය රංජිත් සියඹලාපිටිය මහතා පවසයි.
රට තුළ ඇති දේශපාලන ස්ථාවරත්වය සහ සාමකාමී වතාවරණයද ඊට බලපා ඇති බවත් ඒ මහතා කියයි.
2022 වසරේ සැප්තැම්බර් මාසයේ දී ඩොලර් බිලියන 1.7ක් වූ විදේශ සංචිත ප්රමාණය 2023 පෙබරවාරි මාසයේ මුල් සතිය වන විට 23.5%ක වර්ධනයක් අත් කර ගනිමින් බිලියන 2.1ක් දක්වා ඉහළ ගොස් ඇතැයිද හෙතෙ පෙන්වා දෙයි.
2022 වසරේ සැප්තැම්බර් 29,802ක් ලෙස පැවැති සංචාරක පැමිණීම 261%ක වර්ධනයක් පෙන්වමින් 2023 පෙබරවාරි වන වට 107,639ක් ලෙස සටහන්ව තිබේ.
ගැඹුරු අගාධයක පැවැති මෙරට ආර්ථිකය සුබවාදී අනාගතයක් කරා ගමන් කරමින් ඇති බව මෙම සංඛ්යා ලේඛන මගින් තහවුරු බවද අමාත්යවරයා වැඩි දුරටත් පැවසීය.


උන් – ට්රම්ප් දෙපළ ම සිංගප්පූරුවට පා තබති
උතුරු කොරියානු නායක කිම් ජොන්ග් උන් සහ අමෙරිකානු ජනපති ඩොනල්ඩ් ට්රම්ප් අද පස්වරුවේ සිංගප්පූරුවට පැමිණියහ.
ඒ තවත් දින දෙකකින් සිංගප්පූරුවේ සෙන්තෝසා දිවයිනේදී පැවැත්වීමට නියමිත අමෙරිකා – උතුරු කොරියා ඓතිහාසික හමුවට සහභාගී වීම සඳහායි.
සිංගප්පූරුවේ චැන්ගි ජාත්යන්තර ගුවන්තොටුපොළට පැමිණි උතුරු කොරියානු නායකයා පිළි ගනු ලැබුවේ, සිංගප්පූරු විදේශ අමාත්ය විවියන් බාලක්රිෂ්ණන් විසිනි.
උතුරු කොරියානු නායකයා රැගත් යානය කාර්යබහුල ගුවන් මාර්ගයක පියාසර කළ ද ඒ ආසන්නයෙන් සිවිල් ගුවන් යානා පියාසර කර කිරීමට ඉඩ ලබා දී නොමැති බව ද විදෙස් මාධ්ය වාර්තා කළේ ය.
උතුරු කොරියානු නායකයා අද සවස සිංගප්පූරු අගමැති ලී ෂියෑන්ග් ලූන්ග් හමුවීමට නියමිතයි.
ජී 7 සමුළුවට සහභාගී වීම සඳහා කැනඩාව බලා ගොස් සිටි අමෙරිකානු ජනපති ඩොනල්ඩ් ට්රම්ප් අද පස්වරුවේ සිංගප්පූරුවට ළඟා වූයේ උතුරු කොරියානු නායකයා සිංගප්පූරුවට ළඟාවී පැය කිහිපයකට පසුවයි.
ඔහුගේ දූත පිරිසට අමෙරිකානු රාජ්ය ලේකම් මයික් පොම්පියෝ , ජාතික ආරක්ෂාව පිළිබඳ උපදේශක ජෝන් බෝල්ටන් ධවල මන්දිර කාර්ය මණ්ඩල ප්රධානියා සහ ධවල මන්දිර මාධ්ය ලේකම් ද ඇතුළත් ය.
හමුව පැවැත්වෙන ස්ථාන සහ රාජ්ය නායකයන් දෙදෙනා නවාතැන් ගන්නා හෝටල් ආශ්රිතව ආරක්ෂාව තර කිරීමට සිංගප්පූරු බලධාරීහු පියවර ගත්හ.
කොරියානු අර්ධද්වීපයේ සාමය සහ උතුරු කොරියාව න්යෂ්ටික හරණය කිරීම රඳා පවතින්නේ ලබන අඟහරුවාදා පැවැත්වීමට නියමිත මෙම සාකච්ජාවල සාර්ථකත්වය මතයි.
කෙසේ වෙතත් මාධ්ය අමතමින් අමෙරිකානු ජනපතිවරයා කියා සිටියේ පළමු මිනිත්තුව තුළදී ම උතුරු කොරියානු නායකයා මෙම ද්වීපාර්ශ්වික සාකච්ජා පිළිබඳ දරන මතය දැන ගැනීමට තමන් සමත් වනු ඇති බවයි.
කෙසේ වෙතත් එක් අවස්ථාවකදී සැලසුම් කළ මෙම හමුව අවිනිශ්චිත තත්ත්වයකට පත් වූයේ, එය අවලංගු කළ බව අමෙරිකානු ජනාධිපතිවරයා නිවේදනය කිරීමත් සමගයි.
ඔහු එහිදී පැවසුවේ, උතුරු කොරියාවේ වෛරී ප්රකාශ හේතුවෙන් මෙම තීරණය ගත් බවයි.
කෙසේ වෙතත් ඊට සතියකට පසුව යළි අමෙරිකානු ජනාධිපතිවරයා ප්රකාශ කළේ සැලසුම් කළ පරිදි නායක හමුව පැවැත්වෙනු ඇති බවයි.


කරන්නට හරි හමන් වැඩක් නැතුව ඉපිසියට වෙලා හිටපු දවස් ටිකේ කලෙත් අනිත් බ්ලොග් වලට කමෙන්ට් කොටපු එක. එහෙම නැත්නම් මුණු පොතේ ලැගගෙන ඉඳපු එක. පස්සෙන් පහු දැඩි තීරණයක් ගත්තා හැමදාම නෙට් යද්දී ඉබේම ඕපන් වෙන මුණු පොතේ ලින්ක් එක අහක් කරලා දානවා කියලා. ඒත් කොහෙද, සැරින් සැරේ ගිහින් එබිලා බලලා එන්න හිතෙනවා.
කරුමෙට කකුල් හතරයි කියන්නැහේ එක පාරටම අම්මබානක බිසී වෙන්නත් සිද්ධ වෙච්ච නිසා බාගයක් තියලා තිබ්බ මේ පෝස්ට් එකේ ඉතුරු ටික ලියන එක එන්න එන්නම කල් දාන්න සිද්ධ උනා. ආපහු ඉඩවරක් ලැබෙන විනාඩි දහයෙන් පහළවෙන් තමයි පෝස්ට් එක ටිකෙන් ටික ලියලා එකලාසයක් කර ගන්න සිද්ධ වෙන්නේ. වෙලාව තිබුනත් හැම තිස්සෙම මගේ මෙසේ ගාව කැරකෙන සහ මාව මුණ ගැහෙන්න එන එව්වෝ එන්නේ මම ඉන්න තැනට පිටිපස්සෙන් නිසා මගේ මොනිටරේට රබර් ඇස් වදිනවා වැඩියි. ඒ නිසා නිදහස් වෙලාවක් තිබුනත් කවුරුවත් මගේ මොනිටරේ අහලක නැති වෙලාවට තමයි මට මොනවා හරි ලියන්න සිද්ධ වෙන්නේ. හරි දැන් ඉතින් කතාවට යමු.
ඔන්න ඉතින් මම කලින් හිතාගෙන හිටපු විදිහටම සහ කලින් කළු කොටියා ගැන කියපු පෝස්ට් එකේ කියපු විදිහටම 2014 අගෝස්තු මාසේ තිබ්බ මහ මැතිවරණ නිවාඩුවට ගමේ ගියා, කලින් වතාවේ වගේම වයිෆ්ට ඡන්දේ තිබුනේ කොළඹ. මට ගමේ. ඒ නිසා මම ගියේ තනියම. ඒ දවස් වල ළඟ තිබ්බ වාහනෙත් විකුණලා නිසා බස් වල, ටැක්සි වල තමයි ගමන බිමන. එදා හවස් වරුවේ බස් වල යන්න බැරි මට්ටමට සෙනග වැඩි බවක් තේරිච්ච නිසා බජට් ටැක්සි එකක යන්න හිතාගෙන හිටියත් ඒ ගැටළුවට හොඳ විසඳුමක් ලැබුණා. අපේ කමියා ගාල්ලේ යනවා කියපු නිසා මමත් ඌ එක්ක එල්ලිලා ගමේ යන්න කියල පිටත් උනා. හයිවේ එකට දාල ටික දුර යද්දී තමයි මතක් උනේ දොඩම්ගොඩින් එළියට බැහැල කමිය මාව හැලුවට පස්සේ ඉතුරු ටික යන්න වෙන්නේ බස් එකේ නේද කියලා. කොළඹින් බස් එකේ සෙනග වැඩියි වගේම ඒ හරියෙදිත් බස් වල සෙනගනේ. ඒ නිසා ගමේ යාළුවෙකුට වහාම මාව අරගෙන යන්න එන්න කියලා පණිවිඩේ දුන්නා. ඒත් කමි මට කිව්වේ කමක් නැහැ මාව ගෙදරටම දාල එන්නම් කියලා. ඒ ගමන දුර වැඩියි. මාව දාන්න ගියොත් කමියට ගෙදර යන්න වෙන්නේ යක්කු ගස් නගින ජාමේ. ආගිය කතා කතා කර කර ගිහින් වැඩි වෙලාවක් යන්න කලින් අපි දෙන්නා දොඩම්ගොඩ එක්සිට් එකෙන් එළියටත් ආවා. මාව එතනින් හලපු කමියා ආපහු හයිවේ එකට එන්ටර් වෙලා ගාල්ලේ යන්න පිටත් උනා. ඒ වෙද්දී මාව එක්ක යන්න ආපු ත්රිවිල් මිත්රයත් ඇවිත් උන්නේ.
ඔන්න අපි දෙන්න දැන් ගම්පියස බලා පිටත් වෙනවා. ගෙදර කිව්වට ගෙදර යන්න කලින් යන්න තියෙන ගමන් කීපයක් ගිහින්ම ගෙදර යන්නයි මම හිතාගෙන හිටියේ. මම එදා ගමේ එන බව ආරංචිය අහපු මගේ රථාචාරියෝ දෙන්න මම එනකල් මග බලාගෙන ඉන්නවා කියන පණිවිඩේ මම කොළඹින් පිටත් වෙන්න කලින්ම මට දැනුම් දීලයි තිබුනේ. මගේ ප්රමාදය නිසා දෙන්නත් එක්ක ලත්පඳුර හන්දියේ බාර් එකට ගිහින් පොඩ්ඩක් අනුමත වෙලා තිබුනා. මම යන්නත් කලින් දෙන්නගෙන් එකෙකුට ටිකක් වැඩිවෙලා බස් එකක නැගලා ගෙදර ගිහින් තිබුනා. අනිකා තමයි උගේ වාහනෙත් පාක් කරන්න අරගෙන ගිහින් තිබුනේ. ගෙදර ගිහින් තිබුනේ අජිත්, මම එනකල් බලාගෙන හිටියේ චානක. චානක එක්ක පොඩි චැටක් දාගෙන ඉඳලා වාහනේ හදන්න තියෙන ඒවා හොයල බලලා ඌවත් වාහනේ එක්කම පිටත් කරලා, හන්දියේ ඉන්න යාළු මිත්රයෝ එහෙමත් මුණ ගැහිලා ගෙදර යනකොට ටිකක් රෑ උනා. ඒ අතරේ වෙච්ච දේවල් කියන්න දෙයක් නැහැනේ. ඔව් ඔව් එහෙම තමයි උනේ. ගමේ ගියාම ගමේ යාළුවො ආස්සරය කරන්නත් එපැයි.
පහුවෙනිදා පස්ස පැත්තට අව්ව වැටෙනකල් හිතේ හැටියට නිදා ගත්තා. ගමේ ගිහින් මගේ පරණ ඇඳේ හිතේ හැටියට නිදා ගන්න එකෙන් දැනෙන්නේ පුදුම සනීපයක්. කොළඹ ඉන්නවා වගේ නෙමෙයි හොඳ සනීපෙට නින්ද යනවා. කොළඹදී නින්ද කැඩිලා මගදී ඇහැරුනොත් එහෙම ආපහු නින්ද යනවා බොරු. එහෙදි එහෙම නැහැ, මළා වගේ තමා පුදුම වෙනසක් තියෙන්නේ.
එදා දවසෙම වගේ හිටියේ ගෙදර, හවස් අතේ පොඩ්ඩක් පාර දිහාට ගියත් වැඩිය කළුවර වැටෙන්න කලියෙන් ගෙදර ආවා. ඒ එන්න කලින් ගමේ යාළුවෙක්ව කතා කර ගත්තා පහුවෙනිදා සෝමේ මාමලාගේ දිහා යන්න, උගේ බයිසි මොටෝ එකෙන්. ගමනක් යන්න තියෙනවා කියල බැලුවේ නැහැ පහුවෙනිදා උදේත් මම ඇහැරුනේ අටත් පහුවෙලා. මුලින්ම කලේ මිත්තරයට කෝල් එකක් දීපු එක, මගේ කෝල් එකට තමයි දෙයියනේ කියල ඌත් ඇහැරුනේ.
උදේට හීල් බත් පිඟානක් ඇදලා ඇරලා කලිසමකුයි, ටී කමිසෙකුයි දාගෙන බලාගෙන හිටියා යාළුවා ඒ කියන්නේ එරංගය එනකල්. වැඩිවෙලාවක් බලන් ඉන්න උනේ නැහැ විනාඩි දහයකින් පහළොහකින් වගේ ඌ අපේ ගෙදරට ආවා. දෙන්නත් එක්ක ගමන යන්න පිටත් වෙද්දී වෙලාව උදේ 09:00 ට වගේ ඇති. බයික් එකේ නැගගත්තු අපි දෙන්න බදුරලිය හන්දිය දිහාට යද්දී අතරමගදී හන්දිය පැත්තේ ඉඳල උදේ රැයින්ම වැඩ අල්ලන්න බලාගෙන (ඔව් ඔව් අපිත් ඇතුළුවම තමයි) ඌරු මස් වගයකුත් අරගෙන මගේ යාළු මිත්රයෝ දෙන්නෙක් වෙච්ච රුවනයි, නිලන්තයයි ගෙවල් පැත්ත බලා ඇදෙනවා. උන් දෙන්න අපිව දැකල බයික් එක නතර කලා.
“කොහෙද බං යන්නේ” කියල අහපු රුවනට එරංගය කිව්වේ “මෙන්න මුගේ වැඩකට ගරාජ් එකකට යනවා බං” කියලා. මේ එදා දවසේ මතක තියෙන විදිහට ඌ කියපු පළවෙනි බොරුව.
මටත් කම්මැලියි බං, දැන් උඹල නැතුව දැන් මේ වැඩේ පටන් ගන්න වෙන්නෙත් නැහැනේ. එහෙම කිව්ව රුවනා බයික් එක හරව ගත්තා. බයික් එකේ පිටිපස්සේ මස් ටික කවරෙක දාගෙන එල්ලගෙන හිටපු නිලන්තය උඩබිම බලනවා. උඹව බදුරලිය හන්දියට ගෙනිහින් දාන්නම්, බස් එකේ නැගලා ගෙදර ගිහින් අපි එද්දී මස් ටික හදල තියපන් කියන උපදෙසත් දීලා අපි තුන් දෙනා ගමන පිටත් වෙන්නයි ලෑස්තිය.
හන්දියේ ඉන්දිකයගේ කඩෙන් “පැයකින් දෙන පොරොන්දුව” පිට උගේ කසිකබල් හෙල්මට් එකත් ඉල්ල ගත්තා. ඒ දවසේ දෙවෙනි බොරුව. ඒකෙ අමුණන ගැජට් එක කැඩිලා, බයික් එක හැප්පුනොත් මට කලින් හෙල්මට් එක විසි වෙනවා. ඒ තියා බයික් එක ටිකක් හයියෙන් යද්දී වදින හුලන් පාරටත් ඒක විසික්ක වෙන්න හදනවා.
කලවාන පාර දිගේ ගිහින් අත්වැල්තොට හන්දියෙන් දෙනිහේන කියන ගමට හැරෙන පාරෙ තමයි අපි යන්න ඕනේ. අත්වැල්තොට කඩේකින් සිගරැට් 20 පැකට් එකක් ගත්තා සෝමේ මාමට. බුලත් විට හෙව්වට හම්බ උනේ නැහැ. අපි හන්දියට යද්දී පොලිසියේ කීප දෙනෙක් සහ සිවිල් මිනිස්සු කීප දෙනෙක් බොහොම අපහසුවෙන් බිත්ති වල ඇලිල උන්නු ඡන්ද අපේක්ෂකයින්ගේ මුණු ගලවනවා.
ඒකත් බලා කියාගෙන මමයි එරංගයි ගමන පටන් ගත්තත් රුවන එතැනදී මුණ ගැහිච්ච කාත් එක්කද කදයක් දාගෙන හිටියා. අපි ඩබල් දාගෙන ගියපු නිසා තමයි ඉක්මණට පිටත් උනේ. කිලෝ මීටර තුනක් හතරක් ගියත් රෝසා පේන්න නැති නිසා මගදී හම්බ වෙච්ච ඕනේ දෙයක් ගන්න තියෙන වර්ගයේ ගමේ කඩයක් ගාව අපි දෙන්න නතර උනා. විනාඩි පහක් දහයක් වගේ යද්දී ඌ ආවේ තොපි දෙන්න මාව මරන්න අරගෙන යනවද, “මේ කැලේ මැද්දේ කොහෙන්ද ගැරාජ්” කියාගෙන. යන දිහාව වැඩක් නැහැනේ යමං කියලා ඌව තවත් ටිකක් බයිට් කරලා තුන් දෙනාගෙන හෙල්මට් ගලවලා කඩේ හිටපු මුදලාලි මල්ලිට බාර දීලා ගමන පිටත් උනා.
හෙල්මට් ගැලෙව්වේ නැත්නම් අපි වලවල් වල වැටෙනකොට, ගල් ගෙඩි උඩින් යනකොට උඩ විසික්කා වෙන හෙල්මට් එක ඔළුවේ වැදිලා ඔළු කටුව තැලෙන එක ෂුවර්. දැන් ඔන්න ගමන ටිකක් පහසුයි, ඒත් ඉතින් අශ්වයෙක් පිටේ යනකොට වගේ උඩ විසි වේවි යද්දී මට හිතුනේ මේ ගමනට වඩා ත්රිවිල් එකක නැගලා යන එක ටිකක් හරි හොඳයි කියලා. ඇයි ඉතිං බයික් එකක් තරම් හයියෙන් යන්න බැරි නිසා මේ තරම් උඩ විසි වෙන්නේ නැති වෙන්න හිමීටනේ යන්නේ. අනික අපි දෙන්නගේ බරට පාත්වෙලා තිබ්බ බයික් එකේ යට තියෙන මොනවද මන්ද උපාංග හත් අට වතාවක්ම පාරේ තියෙන ගල්ගෙඩි වල වැදුනත් එක්ක.
වැඩිදුරක් යන්න ලැබුනේ නැහැ, අපිට ඉස්සරහින් හොන්ඩා CRV එකකුයි, තව ෆෝ වීල් වෑන් එකකුයි ඉබි ගමනින් ඉස්සරහට යනවා. ඒ හැම වාහනයක් ඉස්සරහම පයින් යන මනුස්සයෙක් වාහනේ යට වදිනවද නැද්ද කියල බලබල තමයි යන්නේ. කවුදෝ මන්දා දුරින් ආපු සෙට් එකක් වාහන වලින් ඇළක නාන්න යනවා වගේ. ඉබි ගමනින් යන උන්දැලා ඉඩ තියෙන තැනකදී අපිට යන්න ඉඩ දුන්නා.
සෑහෙන කට්ටක් කාල සෝමේ මාමලාගේ ගෙදරට ගොඩවෙලා බලද්දී සෝමේ මාමා ගෙදර නැහැ. නැන්දා අපිට කිව්වේ ග්රාමසේවක මහත්තයා ඇවිල්ල සෝමේ මාමව එක්කගෙන ගියාලු ඡන්ද මධ්යස්තානේ හදන තැනට. ඒ අවට ඡන්ද 50 ක් විතර තියෙනවලු. ඉස්සර ඡන්ද මධ්යස්තානේ දාන්නේ ගමේ තිබුන ඉස්කෝලෙලු. දැන් ඉස්කෝලෙ නැහැ, ඒක ගරා වැටිලා බිමට සමතලා වෙලා. ඒ හරියේ ළමයින්ට යන්න වෙන්නේ බදුරලිය පැත්තේ තියෙන ඉස්කෝල වලටලු. දවස ගානේ යන්න බැරි නිසා සමහරු ඒ කිට්ටුව ගෙවල් කුළියට අරගෙන ළමයි ඉස්කෝලේ යවනවලු.
දැන් අපේ මිෂන් එක සෝමේ මාමව හොයන එක. ආපහු හති දාගෙන කන්ද නැගලා සෝමේ මාමගේ ගෙදර ඉඳන් පාරට ඇවිත් බයික් දෙකේ නැගලා තව ටිකක් කැලේ පැත්තට යද්දී සෝමේ මාම ඉස්සරහට එනවා. මාදෙයියාව බලන්න යන්න ආපු බව කිව්වම සෝමේ මාමගේ උත්තරේ උනේ “දැන් යන්න වෙලා මදිනේ” කියලා. එතකොට වෙලාව 11:00 ට වගේ තියෙන්න ඇති. මම මිනිහගෙන් ඇහුවේ පාරේ ඉඳල කිලෝමීටර එකක් එකහමාරක් වගේ දුරක් නම් තියෙන්නේ වෙලා මදි වෙන්නේ කොහොමද කියලා.
සෝමේ මාමවත් බයික් එකේ දාගෙන ආපහු ඇවිත් රෝසාව යවල පිහියකුයි කූඩළු කෝටුවයි ගෙන්න ගත්තා. කූඩළු කෝටුව හදා ගන්නේ මෙහෙමයි. ලුනු දුම්කොළ එකට කොටලා අඩි දෙකක් විතර දිග කොටුවක අගිස්සක පොට්ටනියක් වගේ වෙන්න රෙදි කෑල්ලකින් ගැට ගහ ගන්නවා. කූඩැල්ලෝ ඇඟේ එල්ලුනාම අර පොට්ටනිය පොඩ්ඩක් උන්ගේ ඇඟේ ගාපු ගමන් උන්ව වැටෙනවා. සෝමේ මාමලාගේ ගෙදරට කලින් තමයි මාදෙයියාවට හැරෙන්න තියෙන්නේ. කැලෑව මැද්දෙන් තියෙන පොඩි අඩි පාරක් දිගේ යන්න තියෙන්නේ. බයික් දෙකේ තරමක් දුර යන්න පුළුවන් වගේ පෙනිච්ච නිසා දිගටම ගියා. පාර අයිනේ තිබ්බ කෝටු වලට වැටකෙයියා කටු වලට හුරගෙන ඕනෙනම් මීටර 200 ක් යන්න ඇති. එතනින් එහාට යන්න බැහැ. දැන් අඩිපාර උනාට ඉස්සර මේ පාරවල් වල ලී මුදලාලිලාගේ කාර් පවා ගියා කියල සෝමේ මාම කිව්වේ. ඒ මැතිනිගේ කාලේ සිංහරාජේ ගස් කපලා තුනී ලෑලි හදන්න ගන්න ගෙනියන්න ක්රියා කරපු කාලේ.
මේ දොළ පාර දිගේ තමයි අපි ගියේ. දොළක් කිව්වට ඇත්තටම මේක මගුර ගඟේ ආරම්භය. මේකත් ගිහින් මාදෙයියාවට වැටෙනවා.
බයික් දෙක මග නතර කරලා පයින් ගමන පටන් ගත්තා. ගමන පටන් අරගෙන ටික වෙලාවකින් යෝජනා උනේ ගඟ දිගේ බැහැලා යමු කියලා. එහෙම ටිකක් දුර ගියාට පස්සේ ගමන අමාරු නිසා මම යෝජනා කළා ආපහු ගොඩින් යමු කියලා. මමයි සෝමේ මාමයි එරංගයි ආපහු ඉවුරට ගොඩ උනා. ඒ වෙද්දී මට හොඳට තේරුම් ගිහින් තිබ්බේ මගේ ඇඳුම් පැළඳුම වල තියෙන නොගැළපෙන ගතිය. ඒ කිව්වේ කලිසමේ නිෂ්පාදන දෝෂයක් නිසා කකුල ගොඩක් උස්සලා ගලකට එහෙම නගින්න අමාරුයි, දාගෙන ගියපු සෙරෙප්පු දෙකේ වතුර ටිකක් ගෑවිච්ච ගමන් කකුල සෙරෙප්පු දෙකෙන් ලිස්සනවා. රුවනා තනියම ගඟ දිගේ ඇවිත් සෑහෙන දුරකට පස්සේ තමයි ආපහු ගොඩට ආවේ. ඒ අතරමගදී ඌව ගඟට වැටිලා. ෆෝන් එකට වතුර ගිහින්. ඌ අපිව දැක්ක ගමන් එරංගයට කනුකුනු ගාන්න ගත්තා “තෝ එක්ක ගමනක් ගියොත් මගේ ෆෝන් එකට කෙළවෙනවා” කියලා. ඊට කලින් සතියේ ඉරිදා උන් දෙන්නත් එක්ක එරංගගේ නෑ ගෙදරක බොන්න ගිහින් ආපහු එද්දී පොඩි ඒ දණ්ඩක් වගේ පටු පාලමකින් එන්න තියෙන තැනකදී රුවනව බයික් එකත් එක්කම ඇළට වැටිලා. එදත් ෆෝන් එකකට කෙළ උනාලු.
මේ තියෙන්නේ ගමන පටන් ගත්තු මුළ හරියේදී දැකපු කොකුම් ගහක්, ඒක කවුරු හරි ටිකක් පලුදු කරලා තිබුනා. කොකුම් වලටත් හොඳ ඉල්ලුමක් තියෙනවා. මේවා අරගෙන යන්නේ සබන් වගේ දේවල් හදන්න කියල තමයි මම අහල තියෙන්නේ.
ටික දුරක් ගියාම කොළරොඩු ගොඩක් අස්සේ ඉඳල මතු වෙච්ච කුණකටුවෙක් දැකලා සෝමේ මාමයි එරංගයි, රෝසයි තුන් දෙනාම බයවෙලා මට කතා කළා. ඒ වෙද්දී මාව මහන්සියට හැක්වෙලා ඉවරයි. මම ආවේ ටිකක් පහුවෙලා. කෝටුවක් අරගෙන ඌව අපි යන පාරෙන් එහාට අරගෙන දැම්මා. ෆොටෝ එකක් ගහ ගන්න උනේ නැහැ මහන්සියටම අමතක වෙච්ච නිසා. ඒ මදිවට මගේ ඇඳුම් ඔක්කොම සම්පුර්ණයෙන්ම දාඩියෙන් පෙඟිලා. ෆොටෝ ගහන්න තිබ්බ එකම උපකරණය වෙච්ච ෆෝන් එක අන්ලොක් කරගන්න බැහැ ඇඟිලි තෙත් ගැහිලා තියෙන නිසාද කොහෙද ටච් ස්ක්රීන් එක වැඩ කරන්නේ නැති නිසා.
කොහොමින් කොහොම හරි දණගාගෙන බඩගාගෙන මාදෙයියාවට යද්දී වෙලාව දවල් 01:00 ත් පහු උනා. එතනට ගියාට පස්සේ තමයි මම කල්පනා කලේ සෝමේ මාමගේ කිලෝමීටරේ කොච්චරක් දුරයිද කියන එක ගැන. අඩු ගානේ කිලෝමීටර හයක හතක වත් දුරක් වගේ තමයි මට දැනුනේ. මාදෙයියාව ගාවදි ෆොටෝ දෙක තුනක් අල්ල ගන්න පුළුවන් උනා. සෝමේ මාමලා කියපු තරම් මාදෙයියාව විශාල නැහැ. නමුත් ගැඹුරු බවනම් හොඳට පේනවා. වලේ හැම තැනම වගේ සුළි කැරකෙනවා. තුන් පැත්තකින් වලට වැටෙන දොළ පාරවල් තුනක් තනි සහ ලොකු දොළ පාරක් වෙලා පහලට ගලාගෙන යනවා. සුළි වැඩි වෙන්න හේතුව ඒක. වලේ වපසරිය ඕනෙනම් අක්කර කාලත් හෝ ඊට පොඩ්ඩක් වැඩි ඇති. එකපාරට උඩට මතුවෙලා නොපෙනී ගියපු ලොකු මාළුවෙක් දැකපු අපිට සෝමේ මාම කලින් වතාවක කියපු “අපි තරම් ලොකු මාළු” ඔය වලේ ඉන්නවා කියල කියපු කතාවනම් ඇත්තක් වෙන්න පුළුවන් කියල හිතුනා.
මේ මාදෙයියාව, දොළවල් දෙකක් වැටෙනවා පේනවා, අනිත් එක වම් පැත්තෙන් වැටෙන්නේ. ඇඟට පණ තිබුනනම් පොඩ්ඩක් පහළට බැහැල ඒකත් අහුවෙන්න ෆොටෝ එකක් ගන්න තිබුනා.
මෙතනින් තමයි උඩ ෆොටෝ එකේ නොපෙනෙන දොළ ගලාගෙන එන්නේ.
මාදෙයියාවට උඩින් තියෙන ගල් තලාවේ ටික දොහකට කළින් කවුරුහරි වාඩියක් ගහගෙන නතරවෙලා තිබුනා. බොහෝ දුරට වල්ලපට්ට කාරයෝ වෙන්න ඇති.
වල්ලපට්ටා වලට මේ තරම් ලොකු ඉල්ලුමක් එන්න හේතුව විදිහට පොදුවේ අපි දන්නේ මිළ අධික සුවඳ විලවුන් වර්ගයක් හදන්න ඒවා පාවිච්චි කරන බවක්. නමුත් ළඟදි මේ ගැන අහන්න ලැබිච්ච අමුතු මාදිලියේ කතාවකුත් මෙතන ලියන්න හිතුනා. අපේ රටෙන් පිටතට වල්ලපට්ට වැඩිපුර යවන්නේ අරාබිකරයේ රටවල් වලටලු. අර ප්රසිද්ධ කාරණයට අමතරව වල්ලපට්ටා පාවිච්චි කරනවලු අරාබියේ ඉන්න සල්ලි කාරයෝ තමනුගේ බිරින්දෑ වරුන්ට දුම් අල්ලන්න. බලන්න මොන තරම් ආදරයක්ද කියල තියෙන්නේ. ඔය දුම් වැදුනම වැඩිපුර පාවිච්චිය එක්ක හරි ස්වාභාවිකවම හරි ලිහිල් වෙලා තියෙන උන්දලාගේ ඇකිලෙන්න ඕනේ තැන් ඇකිලෙනවලු. හෝ ගාලා අපේ රටේ තියෙන වල්ලපට්ට ගස් වලට කෙළවෙන්න හේතුව වෙන්නේ අරාබි ගෑණුන්ගේ අහවල් එකට දුම් අල්ලන්නය කියල අහපු ගමන් මට හිනාත් ගියා. මේ කතාව අපේ ලොකු මාමට කියල තිබුනේ මුස්ලිම් මනුස්සයෙක්, ඒකෙ ඇත්ත නැත්ත ගැන මට සහතිකයක් නැහැ. නමුත් මේ වගේ දේවල් වලට ඔය මිනිස්සු දක්වන උනන්දුව එක්ක මේක ඇත්තක් වෙන්නත් ඉඩ තියෙනවා. හරි හරි, දැන් ඉතින් ඔය අහල තියෙන ඉතුරු වෙච්ච වල්ල පට්ට ගස් ටික කපල ගෙදර ගෙනියන්න හදනවා එහෙම නෙමෙයි.
එතන අපි පැය බාගයක් හරි ඊට වඩා ටිකක් වෙලා ඉන්න ඇති. මට දාඩිය දාපු දැමිල්ලේ හැටියට මාව ඩීහයිඩ්රෙඩ් නොවී බේරුනේ ගඟේ වතුර නොකඩවා බීපු හින්ද වෙන්න ඕනේ.
ආපහු ගමන පටන් ගත්තට මට අනිත් තුන්දෙනා යන වේගෙන් යන්න බැරි මට්ටමට මට මහන්සියි. සෝමේ මාමත් බැරි බැරි ගාතෙන් තමයි ආපහු ආවේ. ආපහු ගඟ දිගේ යන්න බැහැ කියල හිතිච්ච අපි හම්බ වෙච්ච අඩි පාරක් දිගේ ගමන පටන් ගත්තා. ටික දුරක් ගියාම අඩි පාර කන්දක් දිගේ ගිහින් වාඩියක් තියෙන ඉසව්වකට ආවා. හැර ගහපු කිතුල් ගස් කීපයක් තිබුනත් ඒවා පරණ ඒවා බවක් තමයි පේන්න තිබුනේ. වාඩියට වෙලා පොඩි විවේකයක් එහෙම අරගෙන ආපහු ගමන පටන් අරගෙන ටික දුරක් යද්දී මමයි සෝමේ මාමයි ගොඩක් පහු වෙලා. අරුන් දෙන්න සෑහෙන ඉස්සරහට ගිහින් තිබ්බා.
හීං පොද වැස්සක් පටන් අරගෙන තිබ්බ නිසා පය ඉක්මන් කරන්න හැදුවත් කකුල් දෙකයි ශරිරෙයි ඒකට ඉඩ දුන්නෙම නැහැ. පොද වැස්ස මහා වැස්සක් බවට පත්වෙලා අපි හොඳටම තෙත බරියං උනත් ෆෝන්, පර්ස් වගේ දේවල් ගැන හිතන්න වෙලාවක් නෙමෙයි ඒක. බයික් නතර කරපු තැනදී යාළුවො දෙන්න ඉන්නවා, රුවනා අතේ පැළ පොල් ගෙඩියක්. මගදී දැකල අරගෙන ආවලු සෝමේ මාමට දෙන්න.
ගෙදර ගිහින් බත් ටිකක් කාල යමු කියල සෝමේ මාම කිව්වත් අපි ඒ යෝජනාව ප්රතික්ෂේප කලේ මහන්සි වැඩි කමටමයි. රුවනා ගිහින් සෝමේ මාමව ගෙදරට ගිහින් දාල එනකල් අපි දෙන්න ටික ටික ඉස්සරහට ගියා. හෙල්මට් තියල ආපු කඩේ හරියට එද්දී වැස්ස පොඩ්ඩක් අඩුවෙලා, ඒත් කඩේ ගාවට යන්න කලින් මම දැක්ක එතන පොලිසියෙන් ඉන්නවා කියලා. මුලින්ම කලේ එරංගට ඉන්න කියලා කඩේට ගිහින් හෙල්මට් ටික අරගෙන එන එක. ඒ ඇවිත් කඩේ ගාව නතර කරලා තිබහ වැඩි කමට බීම බෝතලයක් බීලා පොඩි සිලි කවර කීපයක් ඉල්ලා ගත්තේ ෆෝන් සහ පර්ස් තව දුරටත් තෙමෙන එකෙන් බේර ගන්න…
තුන්දෙනා එක්ක ගෙවල් තියෙන ඉසව්වට යද්දී හවස තුනහමාර පහුවෙලා. අපේ පැත්තට වැහි පොදක් වැටිලා නැහැ, හෙණ ගහන්න අව්ව පායලා. එරංගගේ අයියලාගේ ගෙදර එදා කවුරුවත් නැහැ, එහෙට ගිහින් උගේ සරමක් ඇඳගෙන තෙත ඇඳුම් වේලෙන්න දාල රුවනව යැව්වා දවසේ ඉතුරු හරිය කරන්න ඕනේ අඩුම කුඩුම ගේන්න. දවල්ට කෑවේ නැති උනත් එදා ගෙදර යද්දී රෑ දහය පහුවෙලා තිබුන කියලනම් හොඳටම ෂුවර්..


නුතනයේ ඔහේ වගේ වගක් නැතුව වැලන්ටයින් කියන පමාවෙන් විවිධාකර වූ සැමරුම් වලින් වානිජ වටිනාකමක් එක්කරමින් උතුම් දිනයක් කෙලෙසන ආකාරය හරිම සෝචනීයය.
කතෝලික සභා කැලැන්ඩරයේ ප්රාණ පරිත්යාගී සාන්තුවරයන් දෙනෙක් ගෞරවාදරයෙන් සිහිපත් කරන දිනයක් බව දන්නෝ ස්වල්ප දෙනෙකි. ඉන් පළමුවැන්නා ක්රිස්තු වර්ෂ 269 දී පමණ දෙවන ක්ලෝඩියස් රෝමානු අධිරාජ්යයාගේ නියමයෙන් ප්රාණ පරිත්යාගී වූ රෝමානු පූජක වැලන්ටයින්තුමා ය. දෙවැන්නා එම සියවසේ දීම පණ පිදූ ටර්නි හි රදගුරුතුමෙක් වූ වැලන්ටයින්තුමා ය.
සාන්ත වැලන්ටයින් පූජකතුමාගේ ජීවන තොරතුරු
සාන්ත වැලන්ටයින් රෝමානු පූජකතුමා දෙවන ක්ලෝඩියස් රෝමානු අධිරාජ්යයාගේ පාලන කාලයේ ජීවත් වූ රෝමයේ කතෝලික දෙව්මැදුරක ජීවත් වූ අයෙකි. ඉතා දැහැමි ශුද්ධවන්ත දිවියක් ගත කළ නිතරම දේව ප්රේමය ගැන කතා කළ මෙතුමා ක්රිස්තුස් වහන්සේගේ දිවි පිදීමට හේතුව අමිල නිර්මල ප්රේමය බව කිතුනු සැදැහැවතුන්ට ඉගැන්වූයේ ය. එහෙත් මෙකල රෝම අධිරාජ්ය පුරා මිථ්යා දෘෂ්ඨික දේව වන්දනාවන් පැතිර ගොස් තිබූ නිසා ක්රිස්තියානි ධර්මය ඇදහීම තහනම් කොට තිබුණි. ධර්මප්රචාරය නතර කිරීමට ද කිතු දහම අත්හැර දමා මිථ්යා දෘෂ්ථික දේව වන්දනාවන්ට යොමු වීමට ද බලපෑම් එල්ල විය.
කෲර පාලකයෙකු වූ දෙවන ක්ලෝඩියස් රෝමානු අධිරාජ්යයා අසල්වාසී රටවල් දිනා ගැනීමේ හා වරින් වර පැමිණි සතුරු කැරලි මර්දනය කිරීමේ නියැලී සිටියේ ය. එනිසා ඔහුට විශාල යුධ හමුදාවක් ඇති කර ගැනීමට අවශ්ය විය. එහෙත් සාධාරණයක් නොදුටු යුධ වැදීම් හමුවේ තම ජීවිත පිදීමට අකමැති වූ රෝමානු තරුණ පිරිස් හමුදාවට එකතු වීමෙන් වැළකී සිටියහ.
රෝමානු උත්සවයක දී තරුණ යුවල් හා විවාහකයන් එකිනෙකා ආදරයෙන් හා සතුටින් කාලය ගෙවන අයුරු දුටු දෙවන ක්ලෝඩියස්, තම යුධ හමුදාවට බැඳීමට ඔවුන් ඉදිරිපත් නොවීමට හේතුව ප්රේම සම්බන්ධතා හා තම පවුල් අත්හැර ඒමට තිබෙන අකමැත්ත බව තේරුම් ගත්තේ ය.
එනිසා එවකට රෝමයේ සිටි සියලු තරුණයන් යුධ හමුදාවට බැඳිය යුතු බවත්, විවාහය ඔවුනට තහනම් බවත් ආඥාවකින් නියම කළේ ය. ඊට විරුද්ධව නැගී සිටීමට කිසිවෙකු නොවී ය. මෙම ආඥාවේ දුෂ්ඨකම අවබෝධ කර ගත් සාන්ත වැලන්ටයින්තුමා යුධ හුමදාවට බැඳී සිටි තරුණ සෙබළුන්ව හා වෙනත් පුද්ගලයන්ව ඉතා රහසිගතව විවාහ කරවීය.
මේ සඳහා දෙව්මැදුරු භාවිත කිරීමට, නෑ හිතවතුන්ට සහභාගි වීමට හෝ විවාහ මංගල උත්සව පැවැත්වීමට අවස්ථාවක් නොවීය. පොළොව යට තනා තිබූ කිතුනු ජනවන්දනා රැස්වීම් පැවැත්වූ බිම් ගෙවල් හා ප්රාණ පරිත්යාගීවරුන්ගේ මෘත ශරීර මිහිදන් කර තිබූ උමං සොහොන් ගෙවල් කිතුනු විවාහ මංගල චාරිත්ර පැවැත්වීමට යොදා ගැණිනි. මෙම කරුණ සැමදා රහසක්ව තබා ගැනීමට නොහැකි විය.
යුධ සේවයේ යෙදී සිටි තරුණ සෙබළුන් තම භාර්යාවන්ගේ දුක සැප බැලීමට රහසින් යාමත්, රෝම පුරවරය තුළ විවාහය තහනම් වුව ද ගැබිනි මව්වරුන් දක්නට ලැබීමත් හේතුවෙන් සුපරීක්ෂාකාරී වූ ක්ලෝඩියස් රජු චරපුරුෂයන් මගින් මේ පිළිබඳව සොයා බැලීය. මේ අනුව දිනක් උමං සොහොනක විවාහයක් සිදු කරමින් සිටිය දී වැලන්ටයින්තුමාව අත්අඩංගුවට පත් විය.
දැඩි වධ හිංසාවන්ට හා නින්දා අපහාසයන්ට ලක් වූ එතුමාව දම්වැල් ලා සිර ගෙයක තැබිණි. මේ ගැන ශෝකයට පත් කිතුනු බැතිමතුන් හා විවාහකයෝ තම ප්රේමය හා ගෞරවය පළ කරමින් විවිධ පණිවුඩ හා රෝස මල් කිතුනු සෙබළුන් අත එතුමා වෙත එවූහ. මේ අතරතුර තම සිරගෙදර සිටි ප්රධානියා සමග මිත්රත්වයක් ඇති කර ගැනීමට වැලන්ටයින්තුමා සමත් විය. ඔහුගේ තරුණ දියණියව හමුදා සෙබළෙකුට සිරගෙදර සිටිය දීම විවාහ කරවීමට එතුමා සමත් විය.
එබැවින් එම මුළාදෑනියා හා සෙබළාගේ සහයෙන් මෙම කාර්යය තව දුරටත් කිරීමට එතුමාට හැකි විය. සිරගෙදර ප්රධානියාගේ දියණිය මෙම කාර්යයෙහි ප්රධාන මැදහත්කාරිය වූවා ය. ඇය නිතර සිරගෙට පැමිණ වැලන්ටයින්තුමාගේ දුක සැප සොයා බැලීය. එහෙත් මෙය තව දුරටත් රහසක් ලෙසින් පැවතුනේ නැත. ක්ලෝඩියස් අගරජුගේ චරපුරුෂයන් මේ බව දැනගෙන ඔහුට දැන්වීය.
මේ ගැන මහත් සේ උරණ වූ රජු ක්රිස්තු වර්ෂ 269 පෙබරවාරි 14 දා මිථ්යා දෘෂ්ටිකයන්ගේ විනෝද උත්සවයක් වූ “ලුපර්කාලියා” [Lupercalia] පවත්වන දින වැලන්ටයින්තුමාව ගෙළ සිඳ මරා දැමීමට නියම විය. තම මරණයට පෙර කුඩා පැපිරස් පතක සිරගෙදර ප්රධානියාගේ දියණියට කුඩා ලිපියක් ලියා තබා, ප්රීතියෙන් දේව පැසසුම් ගී ගයමින් මරණයට මුහුණ දුන්නේ ය. එම හසුන එතුමා අවසන් කර ඇත්තේ, “ඔබගේ වැලන්ටයින් ගෙනි” ["From Your Valentine"] යනුවෙනි.
වැලන්ටයින් දිනයේ දී ආදරවන්තයන් අතර සුභ පැතුම් හා ලිපි හුවමාරුව ඇති වූයේ මෙනිසා යැයි පිළිගැනීමක් ඇත. එතුමාගේ උදාර ජීවිත පූජාව උත්තරීතර විවාහය හා නිර්මල වෛවාහික ප්රේමය ආරක්ෂා කිරීම සඳහා ය. එබැවින් ක්රිස්තු වර්ෂ 496 දී ග්ලාසියුස් පාප්තුමා [Pope Gelasius] වලැන්ටයින්තුමාව සාන්තුවරයට ඔසවා පෙබරවාරි 14 දිනය සාන්ත වැලන්ටයින් මංගල්ය දිනය ලෙස නම් කළේ ය.
එමෙන්ම ටර්නි හි සාන්ත වැලන්ටයින්තුමා උන්වහන්සේ රදගුරුවරයෙකු ලෙස සේවය කර ඇත්තේ ක්රිස්තු වර්ෂ 3 වන සියවසේ දී පමණය. එතුමා සම්බන්ධ පැහැදිළි ජීවන තොරතුරු සපයා ගැනීමට නොමැත. එහෙත් එතුමා සම්බන්ධ ජනප්රවාදයක් තිබේ. එනම්, සෙරපියා නමැති කිතුනු තරුණියක් අකිතුනු රෝමානු හමුදා සෙබළෙකු සමග ප්රේම සම්බන්ධතාවයක් ඇති කර ගත්තා ය. දිනක් මෙම තරුණිය භයානක බෝවන රෝගයකට ගොදුරු වී මරණාසන්න වූවා ය. රෝගී තරුණියව සමාජයෙන් වෙන් කර බිම් ගෙයක තැබුවා ය. මෙම අකිතුනු සෙබළා වැලන්ටයින් රදගුරුතුමා හමුවී තම පෙම්වතියගෙන් තමන්ව කිසිදා වෙන් නොකරන ලෙසට ආයාචනය කර ඇත. එම නිසා ඇයට සාත්තු කිරීමටත්, ඇය අසළ නිරතුරු රැඳී සිටීමටත් අවසර ලැබුණි. පසුව තරුණ සෙබළාට ද එම රෝගයට ගොදුරු වීමට සිදු විය. දෙදෙනාව විවාහ කරවීමෙන් අනතුරුව දෙදෙනා එකිනෙකා වැළඳ ගනිමින් මරණයට පත් වූ බව කියවේ.
වැලන්ටයින් දින චාරිත්ර
වැලන්ටයින් දින දී ආදරවන්තයන් හා විවාහකයන් අතර රෝස මල් හුවමාරුව ඉතා ප්රචලිත වූවකි. එයට බලපෑවේ සාන්ත වැලන්ටයින් පූජකතුමා රෝම සිර මැදිරියෙහි සිටින කාලයේ එතුමාගේ මරණ තීන්දුව ගැන ඇසූ බැතිමතුන් හා හිතවතුන් එතුමාගේ සිර මැදිරිය තුළට රතු රෝස මල් එවීම ය.
වැලන්ටයින් දින දී ආදරවන්තයන් අතර පෙම් හසුන් හුවමාරුවීම් බොහෝ විට සිදුවේ. මෙම සම්ප්රදාය පැමිණියේ සාන්ත වැලන්ටයින්තුමා මරණයට පත් වීමට පෙර දින තම හිතවත් සැදැහැවතියක් වූ සිරමැදියේ මුලාදෑනියාගේ දියණියට යැවූ සුභාශිංසන හසුන නිසා ය.
වැලන්ටයින් සිහින පෙම්වතුන් අතර සුභ පැතුම්පත් හුවමාරුව ඇරඹී ඇත්තේ ක්රිස්තු වර්ෂ 1800 දී ඇමෙරිකා එක්සත් ජනපදයේ එස්තර් හොව්ලන්ඩ් [ Miss Esther Howland] නමැති තරුණිය තම පෙම්වතාට යැවූ සුභ පැතුම්පතක් මුල් කර ගෙන ය.පසුකාලීනව මෙම සියලු චාර්ත්ර වලට වාණිජමය මුහුණුවරක් හිමි විය.
නූතන වැලන්ටයින් දිනය
නූතනයේ බොහෝ රටවල් වැලන්ටයින් දිනය සමරන්නේ හුදු වාණිජමය හෝ අශිෂ්ඨ තෘෂ්ණා ඉටු කර ගැනීමේ දිනයක් වශයෙනි. තරු පහේ හෝටල වල ධනවතුන්ට අනඟ රැඟුම් නැටීමට හා දැක බලා ගැනීමට අවස්ථා සැළසේ.
එහෙත් සාන්ත වැලන්ටයින් දිනය යනු, උදාර කිතුනු මංගල්ය දිනයකි. රෝමයේ සාන්ත වැලන්ටයින් පූජකතුමා දිවි පිදුවේ අමිල නිර්මල වෛවාහික ප්රේමය හා බැඳුණු පවුල් සංස්ථාව සුරක්ෂිත කිරීමට හා ගොඩ නැංවීමට ක්රියා කිරීමට යාම හේතුවෙනි.
එබැවින් එදින අශෝභන හා අශීලාචාර හැඟීම් සපුරා ගැනීමට හෝ හුදු වාණිජමය අරමුණු ඉටු කර ගැනීමට හෝ යොදා ගැනීම එදින පවිත්රත්වය කෙළසන සාපරාධී ක්රියාවකි. එදින කිතුනු ආකල්පය විකෘති කිරීමකි. බාල හා තරුණ පරපුරට අවාදර්ශ දීමක් හා සදාචාර විරෝධී ක්රියාවක් ද වේ. එබැවින් වැලන්ටයින් දිනය වඩාත් අර්ථවත් හා සදාචාරත්මක නියම ආගමික හැඟීමකින් යුතුව සැමරීමට යොමු වීම අවශ්ය ය.


Switzerland Falcon bank offers bitcoin buying and asset management for it's clients for the first time.
Bitcoin කියන්නේ virtual currency එකක්. දැන් ලෝකයේ බලවතුන් පවා bitcoin මිලදී ගන්න කාලයක්. ඉතින් ප්රථම වතාවට ස්විට්සර්ලන්ත පුද්ගලික බැංකුවක් වන ෆර්කොන් පුද්ගලික බැංකුව තම සේවා දායකයන් හට bitcoin මිලදී ගැනීම සහ කළමනාකරණය කිරීම ආරම්භ කරලා තියෙන්නේ. මෙම බැංකුවට Swiss financial authority, FINMA එක මගින් එසේ කිරීමට අවසර පතක්ද නිකුත් කරලා තියෙනවා.
" Bitcoin ආයෝජන සම්බන්දයෙන් කැමති සේවාදායකයෝ ඉන්නවා අප බැංකුවේ. ඔවුනට bitcoin මිලදී ගැනීම පහසු කිරීම සහ ඒවා කළමනාකරණය කිරීම තමයි අපගේ අරමුණ " ෆර්කොන් බැකුවේ ජාත්යන්තර සේවා සහ නිපැයුම් ප්රධානි Arthur Vayloyan මහතා මාධ්ය හමුවේදී එසේ කියා සිටියා
ෆර්කොන් බැංකුව එම සේවය සපයන්නේ Bitcoin Suisse AG නමැති bitcoin බ්රෝකර් ආයතනයද සම්බන්ධ කරගනිමින්. එම ආයතනය 2013
සිට සේවා සපයන ආයතනයක්.
ස්විට්සර්ලන්ත රාජ්ය සහ පුද්ගලික අංශ bitcoin සම්බන්දයෙන් දනාත්මක ලෙස කටයුතු කිරීම මෑතක සිට දකින්නට ලැබුන දෙයක්. ඒවගේම ඇමෙරිකාව. නෙදර්ලන්තය, අයර්ලන්තය, කැනඩාව සහ ජපානයද ඉහල නැබුරුවක් bitcoin වෙත තියෙන රටවල් කියන්න පුළුවන්. දැනටමත් එම රටවල bitcoin ATM යන්ත්ර පවා දකින්නට පුළුවන්. මීට අමතරව bitcoinවලින් ගෙවීම් සිදුකල හැකි කඩ සාප්පුද දකින්නට පුළුවන් වීම විශේෂත්වයක්.
කැනඩාවේ ටොරොන්ටෝ නගරයේ තිබෙන Bitcoin ATM යන්ත්රයක්


ට්රාන්ස්පේරන්සි ඉන්ටනැෂනල් ශ්රී ලංකා ආයතනය අවංක රාජ්ය නිලධාරීන් හට කිර්තිය හා ප්රණාමය පුද කරනු වස් පවත්වනු ලබන සුපිළිපන් ප්රණාම (Integrity Icon 2020) වැඩසටහනේ ජයග්රාහකයින් පස් දෙනා අතුරින් වැඩිම ජනතා ප්රසාදය දිනා ගන්නා අවංක රාජ්ය නිලධාරියා තෝරා පත් ගැනීම සඳහා එස් එම් එස් (SMS) මගින් මනාපය ප්රකාශ කිරීමේ අවකාශය (2021.01.12) දින විවෘත කරනු ලැබීය. මෙම ජයග්රාහකයින් පස් දෙනාගේ චරිතාපදානයන් සහ ඔවුන්ගේ කාර්ය භාරයයන් විස්තර කෙරෙන වීඩියෝ පට IntegrityIcon.lk වෙබ් අඩවියට පිවිසීමෙන් නැරඹිය හැකිය.
සුපිළිපන් ප්රණාම වැඩසටහන මගින් බලාපොරොත්තු වන්නේ පුරවැසියන් විසින් අවංක රාජ්ය නිලධාරීන් හඳුනා ගනිමින් ඔවුනට සමාජ පිළිගැනීමක් ඇති කිරීම සහ ආදර්ශමත් රාජ්ය සේවයක් බිහි කිරීමයි. නව පරම්පරාවට වඩාත් සුසැදි රාජ්ය සේවකයින් පිරිසක් බවට පත්වීමට අවශ්ය පෙළඹවීම ලබා දීමද මෙමගින් අපේක්ෂා කරනු ලැබේ.
මෙම වසරේ ජුනි මස සිට අගෝස්තු මස දක්වා වූ නාම යෝජනා බාරදීමේ කාල පරිච්ඡේදය තුළ සුපිළිපන් ප්රණාම 2020 වැඩසටහන සඳහා දිස්ත්රික්ක 25 ම නියෝජනය වන පරිදි සියයකට අධික නාම යෝජනා ප්රමාණයක් ලැබී තිබුණි. මෙම නාම යෝජනා පත්ර, පස් දෙනෙකුගෙන් යුතු විනිසුරු මඩුල්ලක් මඟින් ඉතාමත් අපක්ෂපාතී විනිශ්චයකට ලක් කෙරුණු අතර ඉන් අනතුරුව පැවති සම්මුඛ පරීක්ෂණයකින්, අවසන් ජයග්රාහකයින් පස් දෙනා තෝරා ගන්නා ලදී.
විශ්රාමික නියෝජ්ය විගණකාධිපති එම්.ඩී.ඒ. හැරල්ඩ් (විනිශ්චය මණ්ඩල සභාපති), ශ්රී ලංකා මැතිවරණ කොමිෂන් සභාවේ සාමාජික එම්.එම්. මොහමඩ්, බස්නාහිර පළාතේ හිටපු පළාත් පාලන නියෝජ්ය කොමසාරිස් ධර්මසිරි නානායක්කාර, ශ්රී ලංකා පළාත් පාලන ආයතනයන්ගේ සංසදයේ ප්රධාන විධායක නිළධාරිනී හේමන්ති ගුණසේකර,ජ්යෙෂ්ඨ මාධ්යවේදීනී එම්. එස් තේවාගෞරි යන මහත්ම මහත්මීන්ගෙන් මෙම විනිශ්චය මණ්ඩලය සමන්විත විය.
සුපිළිපන් ප්රණාම වැඩසටහනේ ඇති විශේෂත්වය වන්නේ නාමයෝජනා කාල පරිච්ඡේදයේ සිට අවසන් ජයග්රාහකයින් පස් දෙනා අතුරින් "වැඩිම ජනතා ප්රසාදය දිනා ගන්නා අවංක රාජ්ය නිලධාරියා" තෝරා පත් ගැනීම දක්වා වන සමස්ත ක්රියාවලියම මහජන සහභාගිත්වයෙන් සිදු වීමයි. ඒ අනුව ජනවාරි 12 වන දින දහවල් 12 සිට ජනවාරි 22 වන දින දහවල12 තෙක් පුරවැසි ඔබගේ ප්රසාදය දිනාගත් රාජ්ය නිලධාරියා හට එස්.එම්.එස් මගින් මනාපය ප්රකශ කිරීමේ හැකියාව පවතී. ඔබගේ කෙටි පණිවුඩය "ICON <SPACE> අපේක්ෂකයාගේ අංකය" ටයිප් කර 011 588 26 26 අංකයට යොමු කරන මෙන් ට්රාන්ස්පේරන්සි ඉන්ටනැෂනල් ශ්රී ලංකා ආයතනය ඔබට ඇරයුම් කරයි.
අවසන් වටයට තේරී පත් වූ රාජ්ය නිලධාරීන්
1. චමිලා අතපත්තු
සමුපකාර ක්ෂේත්රය යනු අප රටේ පුරවැසියන්ට බෙහෙවින් සමීප රාජ්ය සේවාවකි. විශේෂයෙන්ම ආර්ථික අග හිඟකම් ඇති පුරවැසියන්ට තම එදිනෙදා අවශ්යතා සපුරාදෙන මෙවැනි ආයතන වල විනිවිදභාවය සහ කාර්යක්ෂමභාවය පවත්වා ගැනීම ඉතා වැදගත් වේ. මධ්යම පළාත් සමුපකාර සංවර්ධන කොමසාරිස් හා සමුපකාර සමිති රෙජිස්ට්රාර් චමිලා අතපත්තු මහත්මිය මෙම ක්ෂේත්රය තුල ඇති වන දූෂණ සහ අක්රමිකතා අවම කිරීම සඳහා විවිධ තොරතුරු තාක්ෂණ ක්රමවේද යොදා ගැනීමට සමත් වූවාය. ඇය, ජනතාවට වඩා ඵලදායී සහ කාර්යක්ෂම සේවයක් ලබා දීමට නායකත්වය දෙමින් මධ්යම පළාතේ සමුපකාර සමිති නිසි ලෙස නියාමනය කරමින් විවිධාංගීකරණය වුණු සේවාවක් ජනතාවට ලබා දීම වෙනුවෙන් ප්රජාවේ ප්රශංසාවට ලක් වූවාය. නිරන්තරයෙන්ම බිම් මට්ටමේ නිලධාරීන් සමඟ සමීපව කටයුතු කරමින් විශාල මූල්ය වංචාවන් පවා හෙළි කරගැනීමට නායකත්වය දෙමින් එවැනි අවස්ථාවල නැගෙන බාහිර බලපෑම් හමුවේ ඇය නොසැලී සිය රාජකාරිය ඉටු කළාය.
ICON <SPACE> 1 to 011 588 26 26
2. චමින්ද අත්තනායක
ස්වභාවික වනාන්තර හා ඒ තුළ වෙසෙන සතුන් රටකටසම්පතකි. විශේෂයෙන්ම මිනිස් ක්රියාකාරකම් නිසා වන සම්පත විනාශ වී යාමේ ගෝලීය තර්ජනයකට මුහුණ පා සිටින යුගයක අප රටේ සංවිධානාත්මකව සිදුවෙමින්පවතින වන ජීවී අපරාධ රැල්ලේ ප්රධාන ගොදුරක් බවට පත් වී ඇති යාල වනෝද්යානය ආරක්ෂා කර ගැනීමට යාල වනෝද්යානයේ වන සත්ත්ව අඩවි සහකාර චමින්ද අත්තනායක මහතා සිය උපරිම දායකත්වය ලබාදෙයි. යාල වනෝද්යානය තුළ සිදු වූ ඇත්දළ ජාවාරම නීතියේ රැහැනට හසු කර දීම මෙන්ම වෙනත් විවිධ වැටලීම් වලදී තම ක්රියාකාරී දායකත්වය ලබාදෙන ඔහු තමන්ට එල්ල වන බාහිර සහ අභ්යන්තර අභියෝග වලට සාර්ථකව මුහුණ දෙමින් කටයුතු කරයි. රැකියාව සමඟ තමන්ට පැවරුණු වගකීම් සීමාවෙන් ඔබ්බට ගොස් වන සම්පතෙහිඇති වටිනාකම පිළිබඳව පුරවැසියන් දැනුවත් කිරීමේ වැඩසටහන් පවත්වමින්, ප්රජාව ඒකරාශී කරගෙන රුක් රෝපණ වැඩසටහන් ක්රියාත්මක කරමින්, Youtube සහ අනෙකුත් සමාජ මාධ්ය ජාල හරහා පවා අනාගත පරපුර වෙනුවෙන් පරිසරය හා වන සම්පත රැකගැනීමේ වැදගත්කම පිළිබඳ සංවාදයක් ඇති කරන්නට ඔහු සමත් වී ඇත. විවිධ සමාජ කොටස් සහභාගී කර ගනිමින් සංරක්ෂණයේ සැබෑ අර්ථය රට තුළ ස්ථාපනය කිරීම ඔහුගේ අරමුණයි.
ICON <SPACE> 2 to 011 588 26 26
3. සුදත් මාසිංහ
රටක නීතිය ක්රියාත්මක කරන ප්රධානතම රාජ්ය ආයතනය වන පොලීසියේ ජ්යෙෂ්ඨ පොලිස් නිලධාරියෙකු ලෙස රාජකාරී කිරීම ඉතා වගකීම් සහගත මෙන්ම අහියෝගාත්මක කටයුත්තකි. මහනුවර ජ්යෙෂ්ඨ පොලිස් අධිකාරී සුදත් මාසිංහ මහතා රට තුළ නීතිය හා සාමය ක්රියාත්මක කිරීම සිය රාජකාරිය පමණක් නොව එය සිය වගකීම ද කරගත් ආදර්ශමත් රාජ්ය නිලධාරියෙකි. රටේ නම ගිය අපාරධකරුවන් වටලමින් කෙරෙන ඇතැම් මෙහෙයුම් වලදී එල්ල වන ජීවිත අවදානම් හමුවේ පවා නිර්භීතව එම අභියෝග වලට සාර්ථකව මුහුණ දෙමින් රාජකාරී කරන ඔහු දූෂණ අක්රමිකතා හෝ වරදකට සම්බන්ධ වන ඕනෑම මට්ටමක නිලධාරියෙකුට එරෙහිව ක්රියාමාර්ග ගැනීමටද පියවර ගෙන ඇත. සැමට එක ලෙස නීතියක්රියාත්මක කිරීමේදී දේශපාලන බලධරයන්ගේ මෙන්ම විවිධ බාහිර සහ අභ්යන්තර බලපෑම් හමුවේ නොසැලී ශ්රීලංකා පොලීසිය පිළිබඳව පුරවැසියා තුළ වඩා යහපත් ආකල්පයක් ඇති කිරීමට ඔහු සමත් වී ඇත. සිය රාජකාරිය අකුරට ඉටු කරමින් ඉන් නොනැවතී පාසල් සිසුන් සහ තරුණ ප්රජාව ඇතුළුව සමාජය දැනුවත් කිරීමේ වැඩසටහන් වලට ද ඔහු මූලිකත්වය ගෙන කටයුතු කරයි
ICON <SPACE> 3 to 011 588 26 26
3. ඉනෝකා හිමාලි රත්නවීර
රාජ්ය අංශයේ සේවාවන් අතරින් පුරවැසියන්ට වඩාත් ම සමීප ස්ථානයක් වන්නේ ප්රාදේශීය ලේකම් කාර්යාලයයි. සිය එදිනෙදා අවශ්යතාවයන් රැසකට අදාළ සේවාවන් ලබා ගැනීමට පුරවැසියන් විශාල ප්රමාණයක් දෛනිකව ප්රාදේශීය ලේකම් කාර්යාල වෙත පැමිණෙයි. ගාල්ල කඩවත්සතර ප්රාදේශීය ලේකම් ඉනෝකා හිමාලි රත්නවීර මහත්මිය සිය කාර්යාලය සමඟ ගනුදෙනු කරන ජනතාවට ඉතා විශ්වසනීය සහ කාර්යක්ෂම සේවාවක් ලබා දීම සඳහා අල්ලස සහ දූෂණයට ඇති ඉඩකඩ අවම කිරීමට, පවතින තාක්ෂණයේ නවීණත්වය සමඟ යාවත්කාලීන වන සේවා ස්ථානයක් ඇති කිරීමට සමත් වී ඇත. විශේෂයෙන්ම දීර්ඝ කාලයක් තිස්සේ සිදුවුණු ප්රදේශයේ රජයේ පාසල් වලට දරුවන් ඇතුළත් කර ගැනීම සඳහා ඡන්ද හිමි නාමලේඛනයට අයතා ලෙස නම් ඇතුළත් කිරීමේ ගැටළුව හඳුනා ගත් ඇය අදාළ ග්රාම නිලධාරී වසම්වලට නවක ග්රාම නිලධාරීන් අනියුක්ත කරමින් ඔවුන්ව පුහුණු කරමින් මෙම තත්ත්වය අවම කිරීමට සහ වැලක්වීමට ක්රියා කළාය. විවිධ ආපදා තත්ත්ව වලදී රජයෙන් ලැබෙන සහන සාධාරණව ජනතාවට ලබාදීමට කටයුතු කිරීමේදී මෙන්ම තම රාජකාරිය නිවැරදිව ඉටු කිරීම නිසාම විවිධ අවස්ථා වලදී ඇය වෙත එල්ල වුණු දේශපාලන බලධාරීන්ගේ බලපෑම් සහ තර්ජන වලට ඉතා දිරියෙන් මුහුණ දුන් ඇය පුරවැසියන්ගේ ඉමහත් ප්රශංසාවට ලක් වූවාය.
ICON <SPACE> 4 to 011 588 26 26
5. සාම්භාසිවම් සුදර්ශන්
පුද්ගලයෙකුගේ උපතේ සිට මරණය දක්වා අවශ්ය කරන බොහෝ සේවාවන් රැසක් ප්රාදේශීය ලේකම් කාර්යාලයකින් ලබා දෙයි. දැඩි දූෂණ විරෝධී ප්රතිපත්තියක් අනුගමනය කරන යාපනය ප්රාදේශීය ලේකම් සාම්භාසිවම් සුදර්ශන් මහතා සිය කාර්යාලය තුළින් පුරවැසියන්ට ඉතා කාර්යක්ෂම සේවාවක් ලබා දීමට කටයුතු කර ඇත. ඉතා කැපවීමෙන් සහ අවංකව සිය වෘත්තිය ඉටු කරන ඔහු තිස්වසරක් අප රටේ පැවති යුධ තත්වය අවසානයේ යාපනය වැනි ප්රදේශයක ජනතාවගේ ජන ජීවිතය යලි නගා සිටුවීමේදී පැන නැගුණු අභියෝගයන්ට සාර්ථකව මුහුණ දෙමින්, ජනතාවට ඉතා සමීප සේවාවක් ලබා දීමට සිය කාර්යමණ්ඩලය මෙහෙයවයි. වර්තමානයේ පවතින කොවිඩ් වසංගත තත්ත්වය හමුවේ පවා රජයෙන් ලැබෙන සහන දේශපාලන අතපෙවීමකින් තොරව සාධාරණව ජනතාවට ලබාදෙමින් සිය කාර්යාලීය සේවාවන් වලින් නොනැවතී අවංකව සිය බලතල නිසි ලෙස භාවිතයට ගනිමින් සමාජයේ විවිධ මට්ටම් වලට එක සේ සිය සේවාව ඉටු කරමින් ඔහු ජනතාවගේ ප්රසාදය දිනාගෙන ඇත. එමෙන්ම, යාපනය දිස්ත්රික්කය තුළ බොහෝ සමාජ සත්කාරයන් සහ ප්රජා සංවර්ධන ව්යාපෘති සඳහාද ඔහු සිය මග පෙන්වීම සහ දායකත්වය සපයා ඇත.
ICON <SPACE> 5 to 011 588 26 26


LOFC සහ NIFL ඒකාබද්ධයට මහ බැංකු අනුමැතිය
LOLC හෝල්ඩිංග්ස් පීඑල්සී සමාගමට අයත් කොළඹ කොටස් හුවමාරුවෙහි ලැයිස්තුගත LOLC Finance PLC (LOFC) සහ LOLC Development Finance PLC (NIFL) යන මූල්ය සමාගම් ඒකාබද්ධ කිරීම සඳහා වන අනුමැතිය ලබාදීමට මහ බැංකුව කටයුතු යොදා ඇතැයි පවසයි.
ඊයේ (අගෝස්තු 24) දිනයේදී මෙම අනුමැතිය අදාළ ලිපිය නිකුත් කෙරී ඇති බව LOLC හෝල්ඩිංග්ස් පීඑල්සී සමාගම ලිපියක් මගින් පවසා සිටියි.
කෙසේ වෙතත් මෙම තීරණය සම්බන්ධයෙන් වන නියාමන අනුමැතිය මෙන්ම ව්යවස්ථාපිත අවශ්යතාවන්ද සැපිරීමට LOLC සමූහයට සිදුව තිබෙන බවත් එහි වැඩිදුරටත් සඳහන් වෙයි.
මෙරට තුළ ක්රියාත්මක මූල්ය සමාගම් සඳහා අවශ්ය මූලික ප්රාග්ධන අවශ්යතාවන් සැපිරීම වෙනුවෙන් ඒවා ඒකාබද්ධ කිරීමේ ශ්රී ලංකා මහ බැංකුවේ සැලසුම යටතේ මෙලෙස LOLC Finance PLC සහ LOLC Development Finance PLC යන සමාගම් ඒකාබද්ධවීම සිදුවිය.
ඒ අනුව මින් ඉදිරිය LOLC Finance PLC සමාගම නමින් පමණක් මෙහෙයුම් කටයුතු සිදු කරනු ඇති බවත් සඳහන් වෙයි.
මීට පෙර LOLC සමූහයට අයත් කොමර්ෂල් ලීසිං ඇන්ඩ් ෆිනෑන්ස් සමාගම LOLC Finance PLC සමගින් ඒකාබද්ධවිම සිදුවිය.
Hits: 284


ශ්රී ලංකා වරාය අධිකාරිය සහ සීමාසහිත ජයබහලු පර්යන්ත පුද්ගලික සමාගම විසින් සපයනු ලබන සේවා සඳහා අදාළ වන ගාස්තු වර්තමාන වෙළෙඳපොළ තරගකාරිත්වය සහ වඩාත් ගුණාත්මක සේවාවක් සැපයීමට හැකි වන පරිදි සංශෝධනය කිරීමට වරායන් අතර ඒකීය ගාස්තු ක්රමයක් හඳුන්වාදීම පිණිස වරාය හා නාවික කටයුතු අමාත්ය මහින්ද සමරසිංහ මහතා ඉදිරිපත් කළ යෝජනාව අමාත්ය මණ්ඩලය විසින් අනුමත කරන තිබේ.
ඉසුරු සුධාරක දිසානායක


අසීරුවෙන් වුව සීරුවෙන් 2013 අවසන් වෙමින් තිබේ. අවසන නොදන්නා බියකරු සිහිනයක් මෙන් 2014 එළැඹීමට නියමිතය. පුරුද්දට මෙන් සුබ පැතුම් පත්, කෙටි පණිවිඩ, සයිබර් කේතයන් හුවමාරු කරගනු විනා “නව වසර සුබ වීම” හදවතින් පැතිය හැක්කක් නොවේ. පෘථිවිය විසින් කරන අනවරත භ්රමණ පරිභ්රමණ හරඹයන්ට වඩා, ලාංකිකයාගේ 2014 සුබ වන්නේදැයි සැකයෙන් වුව විමසා බැලිය යුතුය.
සැකෙවින් කිවහොත් 2013 යනු රාජපක්ෂගේ සංවර්ධන උමතුවේ වසරකි. එපමණය.
රාජ්ය අධ්යාපන අවස්ථා කප්පාදු කොට පෞද්ගලික විශ්ව විද්යාල ස්ථාපිත විය. පැකර් රෙජීමයේ දකුණත වෙද්දී බොදුබල රාවණා සේනා ආණ්ඩුවේ දෑත ශක්තිමත් කරති. එමෙන්ම නැති වාර්ථා පෙන්වන මහ බැංකුවක්, 7500කින් ජීවත් වීමට උගන්වන ඇමතිවරයෙක්, නැව් නේන වරායක් අතර තන්ත්රයක් නැති ප්රජාවක්ද අප සතුය. ඒ අතරේම වියදම නිශ්චිත නැති චෝගම් මංගල්ලයේ අස්පස් කිරීම් 2014ටත් ඉන් තව ඈතටත් ඉතුරුය.
ලාංකිකයාට 2014 ලබන්නේ දුමින්ද සිල්වලා නිදැල්ලේ සරද්දීය. නිමලරූබන්ගේ අම්මා අඬද්දීය. ලලිත්-කූගන්ලා නොදැකමය.
සංඛ්යාවෙන් කුඩා ආගමික,දේශපාලනික,සංස්කෘතික ලාංකිකයාට “සුළු” වීම හෙවත් “මහා” නොවීම නිසා ද අමතර උවදුරු රැසකට මුහුණ පාන්නට සිදුවනු ඇත. යාපනයේ ජනයාගේ ඉඩම් කොල්ල කා රජ මැදුරු ඉදි කිරීම 2014 දී සුබ වනු ඇතිද?? දෙමළ බස භාවිතා කරන්නාට දෙමළ වීම නිසාම ඇති ගැටළුව 2014 දී සුබ දිසාවකට යනු ඇතිද??
ඒ අතරේම යමක් සිහිවේ.
2014 ලබන්නේ වතුර වෙනුවට උණ්ඩ දුන් මෙහෙයට තුති පුදා බැනර් එල්ලූ නිර්ලජ්ජිත ජනතාවකටය. ස්වකීයයා මැරූ පාලකයන් සමඟ ඡායාරූපවලට විරිත්තූ ජනතාවකටය.
සියලු විපරීතයන්ට මැදි වූ වර්තමානික ලාංකිකයාට සුබ යැයි පතන්නට නව වසරක් මා ලඟ නම් නැත. “සුබය” යන්න සිද්ධාන්තයක් වූ මෙ-සිරි ලංකාවේ සුබ නව වසරක් පැතිය නොහී. එය සුබ අනාගතයක් කියාගන්නවාට වඩා විසල් විහිළුවකි. 2014 යනු පෘථිවිය විසින් හිරු වටා යන සදාකාලික ගමනේ එක් වටයක් හමාර කිරීමකි. රාජපක්ෂ රෙජීමය තුළ “යුක්තිය වූ කලී ශක්තිය වේ” යන්නට තව දවස් 365ක් එක් වීමකි. එපමණය.
අසුබ වුව නව වසර නෑවිත් නොතියෙන්නේය.
සංජුලා ඕෂිණී | Sanjula Ohini
* Image Credit : facebook


මුහුදේ සිට තමන් වෙතට ඇදී එන මනා හැඩයෙන් යුත් අඳුරු පොදිය පළමුවෙන්ම දුටු ළමුන් සිතුවේ එය සතුරු නැවක් බවය. එහි කොඩිවත්, කුඹගස්වත් නුවූ හෙයින් ඒ තල්මසෙකු විය යුතුයැයි ඔවුහු ඊළඟට සිතූහ. එහෙත් එය වෙරළට ගොඩ ගසා, ඒ වසාගෙන තිබූ මුහුදු පැලෑටිත්, ජල්ලි අඬුත්, මාලු කටු හා වෙනත් සුන්බුන් ආදියත් ඉවත් කළ විට ඒ සිටින්නේ දියෙහි ගිලුණු මිනිසෙකු බව ඔවුන්ට පෙනිණි.
ගිලුණු මිනිසාගේ සිරුර වැල්ලෙහි යට කරමින්ද යළි සාරා උඩට ගනිමින්ද මුළු සවස් වරුව පුරාම ඔවුහු ඔහු සමග සෙල්ලම් කළහ. මෙය අහම්බෙන් මෙන් දුටු කෙනෙක් ගමට පණිවිඩය පතුරුවා හැරියේය. තමන් දැක ඇති කිසිදු මැරුණු මිනිසෙකුට වඩා ඔහු බරැති බව මළසිරුර ළඟම තිබූ නිවෙස වෙත ඔසවා ගෙන ගිය මිනිසුන්ට වැටහිණි. ඔහු අසෙකු තරමට බර වූයෙන් ඔහු ඇතැම්විට දිගු කලක් මුහුදේ පාවෙන්නට ඇති බවත් ජලය ඇටකටුවලට උරාගැනීම නිසා මෙතරම් බර වී ඇති බවත් ඔවුහු එකිනෙකාට පවසා ගත්හ. ඔහු බිම තැබූ විට ඔහුගේ සිරුරට නිවෙසේ ඉඩකඩ සෑහුණේ යන්තමින් බැවින් අනෙක් සෑම මිනිසෙකුටම වඩා ඔහු උසැති බව ඔවුහු පැවසූහ. මරණයෙන් පසුවත් දිගින් දිගටම වර්ධනය වීමට ඇති හැකියාව සමහර ගිලුණු මිනිසුන් තුළ නිසගයෙන්ම තිබීම ඇතැම්විට මේ උසට හේතු වන්නට ඇතැයි ඔවුහු අනුමාන කළහ. ඔහු කෙරෙන් මුහුදේ ගන්ධය වහනය විය. ඒ මිනිසෙකුගේ මළ සිරුරකැයි කෙනෙකුට සිතාගත හැකි වූයේ ඔහුගේ හැඩයෙන් පමණකි. මන්දයත්, මඩ සහ කොරපොතු තට්ටුවකින් ඔහුගේ සිරුර වැසී තිබූ හෙයිනි.
මළ මිනිසා අමුත්තෙකු බව වටහා ගැනීමට ඔහුගේ මුහුණ සෝදා පිරිසිදු කිරීමේ අවශ්යතාවක් නොවීය. මුළු ගම්මානයම සමන්විත වූයේ කාන්තාරයක් බඳු බිම්තුඩුවෙහි අගට වන්නට පැතිර තිබූ මල්වලින් තොර ගල්බොරලු ගෙවතුවලින් යුත් ලී ගෙවල් විසි ගණනකිනි. ගම්මානය සතුව තිබූ බිම්කඩ කෙතරම් කුඩා විණිද යත් මවුවරුන් සදාකාලිකවම ජීවත් වූයේ සිය දරුවන් සුළඟට ගසාගෙන යතැයි යන බියෙනි. එමෙන්ම වැළලීමට බිම්කඩක් නුවූයෙන් වසර ගණනක් තිස්සේ මියගිය කිහිපදෙනාගේ සිරුරු මුහුදට බෑවුම් වූ ප්රපාතයෙන් පහළට වීසි කර දමන්නට ඔවුන්ට සිදුවිය. එහෙත් මුහුද නිශ්චල වූද සම්පත්වලින් පිරුණු තැනක්ද විය. ගමෙහි වූ සියලුම පිරිමින් දමන්නට අවශ්ය වූයේ බෝට්ටු හතක් පමණි. එබැවින්, ගිලුණු මිනිසාගේ මළ සිරුර හමු වූ විට, තමන් සියලු දෙනාම යහතින් සිටින බව ප්රත්යක්ෂ කරගැනීම සඳහා එකිනෙකා දෙස බලා ගැනීම පමණක් ඔවුන්ට ප්රමාණවත් විය.


සුදුසුකම් සැපිරූ විනිසුරුවරුන්ට ජ්යෙෂ්ඨත්වය අනුව තනතුරු නොලැබීම නිසා අධිකරණ ක්ෂේත්රයේ විශාල අවුලක් හට ගෙන ඇති බවත් ව්යවස්ථාදායක සභාව කටයුතු කරන්නේ එජාප උවමනාව අනුව බවත් නව සන්ධානයක් ගොඩනැඟීමේ සාකච්ඡා අතර ජනාධිපතිවරයා පවසා ඇත. මේ සියලු කරුණු පිළිබඳ පෙබරවාරි 21 වෙනිදා ව්යවස්ථාදායක සභාව පිළිබඳ විවාදයේදී රටට හෙළි කළ යුතු යැයි විමල් වීරවංශ පවසා තිබේ. ජනාධිපතිවරයා අදහස් දක්වා ඇත්තේ විමල්ගේ අදහස අනුමත කරමින්ය.


බලශක්ති අමාත්ය උදය ගම්මන්පිලට එරෙහි සමගි ජන බලවේගය විසින් පාර්ලිමේන්තුවට ඉදිරිපත් කළ විශ්වාසභංග යෝජනාව අද (20) වැඩි ඡන්දයෙන් පරාජයට පත්විය.
විශ්වාසභංගයට එරෙහිව මන්ත්රීවරු 152 ක් ඡන්දය භාවිත කර තිබූ අතර, එම යෝජනාවට පක්ෂව ලැබුණේ ඡන්ද 61ක් පමණි.
මේ අනුව වැඩි ඡන්ද 91කින් විශ්වාසභංග යෝජනාව පරාජයට පත්විය.
ආණ්ඩුවේ බැසිල් - විමල් දෙපාර්ශවය තම අභ්යන්තර මත ගැටුම පසෙකලා ආණ්ඩුව ආරක්ෂා කර ගැනීමට විශ්වාසභංගයට එරෙහිව ඡන්දය දෙද්දී, සමගි ජන බලවේගය, ද්රවිඩ ජාතික සංවිධානය, ජනතා විමුක්ති පෙරමුණේ මන්ත්රීවරු සහ එජාප මන්ත්රී හිටපු අගමැති රනිල් වික්රමසිංහ යෝජනාවට පක්ෂව ඡන්දය ප්රකාශ කළේය.
සජබ පාර්ලිමේන්තු මන්ත්රී හරීන් ප්රනාන්දු, කුමාර වෙල්ගම, ඡන්දය විමසන අවස්ථාවේ සභාගැබේ නොසිටි අතර, ආණ්ඩු පක්ෂයේ විජයදාස රාජපක්ෂ පැමිණ නොසිටියේය.
20 වන ව්යවස්ථා සංශෝධනයට පක්ෂව ඡන්දය පාවිච්චිකල රිෂාඩ් බදියුදීන් මන්ත්රීවරයා නායකත්වය දරන සමස්ත ලංකා මහජන කොන්ග්රසයේ මන්ත්රීවරුන් තිදෙනා යෝජනාවට විරුද්ධව ආණ්ඩුව වෙනුවෙන් ඡන්දය ප්රකාශකළ අතර 20 වන සංශෝධනයට පක්ෂව ඡන්දය දුන් ශ්රී ලංකා මුස්ලිම් කොන්ග්රසයේ මන්ත්රීවරුන් 4 දෙනා විශ්වාසභංග යෝජනාවට ඡන්දය විමසන අවස්ථාවේ සභා ගැඹේ නොසිටියේය.
''ආණ්ඩුවේ සැබෑ මුහුණුවර හෙළිවුණා' -මනුෂ
මනුෂ නානායක්කාර
උදය ගම්මන්පිල ඇමැතිවරයාට එරෙහි විශ්වාසභංග යෝජනාව විවාදයට ගත් අවස්ථාවේදී පාර්ලිමේන්තුවේදී අදහස් දක්වමින් සමගි ජන බලවේගය පාර්ලිමේන්තු මන්ත්රී මනුෂ නානායක්කාර පැවසුයේ, විශ්වාසභංගයක් ගෙන ඒමෙන් ආණ්ඩුවේ නිරුවත හෙලි කිරීමට හැකිවූ බවයි.
තාත්තලාට, බාප්පලාට, පුතාලට එකතුවී මිල ඉහළ නොදමා සිටීමට හැකියාවක් තිබුණ බවත්, මිල වැඩි කිරීම හමුවේ තිබෙන ආණ්ඩුවේ නිරුවත හෙළි කිරීම සඳහා උදය ගම්මන්පිල ඇමැතිවරයාට එරෙහිව විශ්වාසභංග යෝජනාව ඉදිරිපත් කළ බවත් ඔහු පැවසිය.
''අපිට අවශ්ය වුනේ විශ්වාසභංගය හරහා රාජපක්ෂලා ඉතිහාසය ඉදලා කරපු දේවල් පෙන්වන්න. කාලයක් විදුලි පුටුව පෙන්නුවා. මුස්ලිම් අර්බුදයක් මතු කරලා සිංහලේ ලේබල් ගහගත්තා. පෝෂණ මල්ලක් දෙනවා කිව්වා. ජාතික ආරක්ෂාව ගැන අර්බුදයක් නිර්මාණය කළා. බුදු අඩු කරනවා කිව්වා. ඒවා කියලා ජනතාව රැවටුවා
ආණ්ඩුවේ අසමත්භාවය හමුවේ තෙල් මිල ඉහළ දැම්මා. ඇමැතිගේ පිටින් ආණ්ඩුවේ අසමත්කම යැවීමට උත්සාහ ගත්තා. ඇමැතිවරයාගේ පැත්තට බෝලේ පාස් කරලා අත සෝදා ගැනීමට පොහොට්ටුව උත්සාහ ගත්තා. බොරු ෂෝ දැම්මා. මේ ෂෝ එක, මේ හෙළුව, හැමදාම කරන බොරුව පාර්ලිමේන්තුව ඇතුලේතේ ජනතාව ඉදිරියේදීත් හෙලි කිරීමට අවශ්ය නිසා තමයි විශ්වාසභංගය අරගෙන ආවේ.
මොල හතේ කෙනා ආවම මිල අඩු කරනවා කියලා කිව්වා. එයා හිටියානම් මිල වැඩි කරන්නේ නෑ කියලා කිව්වා. උදය ගම්මන්පිල ඇමැතිවරයා ලෑල්ලට හේත්තු කරලා තමන්ගේ ජාමේ බේරාගැනිමට ආණ්ඩුව උත්සාහ කරනවා.
ජීවන වියදම් කමිටුවේ ඉඳල තෙල් මිල වැඩි කිරීමට අනුමැතිය දීලා ඇවිත් පක්ෂයක් විදියට තෙල් මිල වැඩි කරනවාට විරුද්ධයි කියලා නාමල් රාජපක්ෂ මන්ත්රීවරයා කියනවා. එහෙනම් තාත්තලා, බාප්පලා පුතාලට එකතුවෙලා මිල වැඩි නොකර ඉන්න තිබුණා. මේ හෙළුව තමයි අපිට එළි දක්වන්න අවශ්ය වුනේ.''
එක්සත් ජාතික පක්ෂ නායක පාර්ලිමේන්තු මන්ත්රී රනිල් වික්රමසිංහ විවාදයේදී මෙලෙස අදහස් පළ කළේය.
ආණ්ඩු පක්ෂය වෙනුවෙන් විවාදයේ පිළිතුරු කතාව කළ අමාත්ය උදය ගම්මන්පිල විශ්වාසභංගයේ තමන්ට සහය පළ කළ පිරිස්වලට මෙන්ම විශ්වාසභංග යෝජනාව ඉදිරිපත් කළ සමගි ජන බලවේගයට ස්තූතිය පළ කළේ මෙසේය.
THE LEADER TV
බැසිල් මන්ත්රීවරුන්ට අල්ලස් දෙයි ?
කප්පම් සනා ස'ටත් කොකා පෙන්නලා !


ජනතා නියෝජනයන් සහිත පාර්ලිමේන්තු ක්රමයක් (ප්රජාතාන්ත්රවාදී) තුළ ආණ්ඩු පක්ෂය හා විපක්ෂය යනුවෙන් වන පාර්ශව දෙකක් පවතින බව බැලූ බැල්මටම, ඕනෑම කෙනෙකුට දැක්ක හැකි දේ ය. මෙරට තුළ ද බැලූ බැල්මට එවන් තත්ත්වයක් දක්නට නොලැබෙන්නේ යැයි කාට නම් කිව හැකි ද. නමුත්, මෙරට තුළ මේ එක එකෙහි ක්රියාවලීන් ලෝක සම්මතයට සාපේක්ෂව කියවීමේ දී අර්බුදයකට ලක්ව ඇතැයි දක්නා ලැබේ. ලියුම්කරුවා එසේ කියා සිටින්නේ සහේතුක විචාරයක් සහිතවය.
ආණ්ඩුවක කාර්යය යනු රාජ්යයේ හවුල්කාරී සාධකයක් ලෙස රාජ්යය පාලනය කිරීමයි. එහිදී විපක්ෂය විසින් ඉටු කරමින් සිටින්නේ, ආණ්ඩුව විසින් ගනු ලබන යහපාලනයට හෝ ප්රජාතාන්ත්රවාදයට එරෙහි හෝ රටේ යහපැවැත්ම සම්බන්ධයෙන් අවධානම් සහගත තීන්දු ගන්නා විටදී ඒවාට එරෙහි වෙමින් ආණ්ඩුවේ දිශානතිය වෙනස් කිරීමේ කාර්යය බව සරල දේශපාලන විද්යා සංකල්පයයි. එසේම, රටක මීළග ආණ්ඩුව හෝ විකල්ප ආණ්ඩුව ලෙස සැලකෙන විපක්ෂය විසින් රටේ සෑම කරුණක් අරඹයාම තම සක්රීය මැදිහත්වීම දක්වා ඒවා වෙනුවෙන් විකල්ප විසදුම් ඉදිරිපත් කිරීම ද විපක්ෂයක් විසින් සිදු කළ යුතුය. එපමණක් ද නොව, සමාජය තුළ විසිරී පවත්නා මතය ඒකරාශී කරමින් එම මතය ආණ්ඩු වෙත රැගෙන යමින් - ආණ්ඩුවේ ප්රතිපත්ති සම්පාදන කාර්යයේ දී එම මතයන් හා මනෝභාවයන් කෙරෙහි අවධානය යොමු කරවීම ද තවත් වගකීම කි. එලෙස ම, ආණ්ඩුවේ කාර්යයන් පිළිබද විවේචන සංවිධාන කිරීම ද විපක්ෂය මත පැවරී ඇති වගකීම් වේ.
ලියුම්කරුවා විසින් මේ කරමින් සිටින්නේ විපක්ෂයක වගකීම යන ශාස්ත්රීය විචාරය නොව. මෙතැනින් ඉදිරියට කියා සිටීමට යත්න දරණ ප්රියෝගික යථාර්තයට අදාල ශාස්ත්රීය යථාර්ථය පිළිබද බුද්ධි කලම්බනයක් සිදු කිරීම පමණි. දැන් අප විසින් 2010 ට පසු ශ්රී ලංකාවේ තත්ත්වය සම්බන්ධයෙන් ද එම තත්ත්වයේ නූතන ප්රවණතා පිළිබදව ද කියවා ගැනීමට වටී.
අද වන විට ශ්රී ලංකාවේ විපක්ෂය දියවෙමින් හා දියකරමින් තිබේ. එය රෙජීමය විසින් විටෙක සවිඥානිකවම ද විටෙක අවිඥානිකව ද සිදු කරයි. රෙජීමය විසින් එම සවිඥානිකව කරමින් සිටින්නේ, විපක්ෂ නායකවරයා ද ඇතුළු මුළු මහත් විපක්ෂයේ නායකයන් හා නියෝජිතයින් ස්වකීය මාධ්යය භාවිත කරමින් 'දේශපාලන විහිළුකාරයින්' බවට පත් කරමනි. ඇඩොල්ෆ් හිට්ලර්ගේ රජයේ මාධ්ය ඇමතිවරයා වූ ජෝසප් ගොබෙල්ස්ගේ න්යාය භාවිත කරමින් ජනතා මුදලින් නඩත්තු වන නමුත්, නිර්ධය ලෙස රජයට පක්ෂපාතීත්වයක් දක්වන රාජ්යය මාධ්යයන් මේ වෙනුවෙන් 'පාවිච්චි' කරමින් සිටියි. එසේම, ඍජු දේශපාලන ධාරාවේ නොවන නමුත් ආණ්ඩුවේ ක්රියාකළාපයන් කෙරෙහි තර්ජනයක් වන සෙසු සිවිල් චරිත අඩපණ කිරීම ද යටකී ක්රමවේදය ඔස්සේ ම යමින් සිදු කරමින් සිටියි. ඒ වෙනුවෙන් පොදු සමාජයට සාපේක්ෂව එදිරිවාදීන් වෙනුවෙන් අලවනු ලබන ජනප්රිය ලේබල් වන දේශද්රෝහීභාවය, එන්.ජී.ඕ.භාවය, ඩයස්පෝරාභාවය හා අවසාන වශයෙන් ත්රස්තවාදීයා යනේවා කිසිදු හිරිකිතයකින් හෝ විචාරයකින් තොරව අලවමින් සිටියි. එසේම, ආණ්ඩුව විසින් ගනු ලබන පොදු සමාජය වෙනුවෙන් ඉතාම අසාධාරණ වූ තීන්දුවක් වෙනුවෙන් වුව ද පෙනී සිටීමට හැකි පරිදි වරදාන-වරප්රසාද හා වෙනත් දේ මගින් ආකර්ෂණයට ලක් කර ගත් පිරිසක් ආණ්ඩුවේ වියදමින් හෝ තම තමන්ගේම වියදමින් නඩත්තු වෙමින් සිටියි. අවශ්ය ඕනෑම මොහොතක මොවුන්ගේ වරප්රසාද කප්පාදු විය හැකිය යන පූර්ව අවධානම පෙන්වා ඔවුන් රෙජීමය වෙනුවෙන් කඩේ යවා ගත හැකි තැනෙක පවත්වා ගනියි.
එසේම, ඔබ දන්නා වෙනත් උදාහරණ මගින් ද ආණ්ඩුව විසින් විපක්ෂය දිය කිරීමේ රෙජීම ක්රමවේදය දියත් කරනුයේ කෙසේ දැයි කියවා ගත හැකිය. එක් පැත්.කින් බැලූ විට මෙය ආණ්ඩුවේ දක්ෂතාවක් වනවා සේම විපක්ෂයේ දුර්වලතාවයේ අවසන් ප්රතිඵලය ලෙස ද සැලකිය හැකිය. කෙසේ නමුත්, යළිත් අපි මුළට පැමිණියහොත් කියවා ගත හැකි වන්නේ විපක්ෂය දිය වී ඇත්තේ ආණ්ඩුවේ මැදිහත්වීම මත යන්නය. විපක්ෂ නායකත්වයට රනිල් වික්රමසිංහ පත් වූ පසු ආණ්ඩුවේ සහායෙන් සජිත් ප්රේමදාස විසින් රනිල්ට එරෙහිව කැරළි ගැසීම දක්වා පොළඹවනු ලබන්නේ රෙජීමයේ උසිගැන්වීමයි. එසේම, මේ දෙදෙනාම කවුරුන් වුව ද එක්සත් ජාතික පාක්ෂිකයින් යැයි හිත හදාගෙන කවුරුන් වෙත සහාය දැක්වුව ද ඒ එජාපයට සහාය දැක්වීමක් යැයි පොදු ජනතාව සිතීමට පටන් ගන්නා විටදී ම හිරගතව සිටි සරත් ෆොන්සේකා නිදහස් කොට යටකී ඒකරාශී වීම පැහැදිලි බෙදීමකට ලක් කරයි. ඒ අනුව, එහි ප්රතිඵලයක් ලෙස අවසානයේදී විපක්ෂය තුනකට කැඩී යයි. තුන්දෙනාම එකිනෙකා නායකයින් ලෙස පිළිනොගන්නා මානසිකත්වයක් දක්වා වර්ධනය වීමට ඉඩ හැර ජවිපෙ මේ කිසිවෙක් සමග ඒකරාශී නොවන බව දැන දැනත්, එසේ ඒකරාශී වීමකට කිසිදු ඉඩක් නොතබා - 88-90 අතීතය මතක් කර දීම වෙනුවෙන් මාතලේ මිනී වල ගොඩ දමා දෙයි. පෙරටුගාමීහු අර්ථයෙන් හා ධර්මයෙන් කුමන මතයක් දැරූව ද අවසානයේදී ත්රස්තවාදී මතවාදීන් ලෙසම සමාජගත කර අවසන් අත්සන තබා ඇත.
විපක්ෂය තුළ විපක්ෂයක් නැති බව දැන් පැහැදිලිය. විපක්ෂය තුළ සිටින්නේ විපක්ෂය තුළ ප්රබලත්වය දිනා ගැනීමේ සටනක නිරත දේශපාලනයක් සහිත මිනිසුන් මිස ආණ්ඩුවක් ලබා ගැනීමේ හැකියාවක් හෝ උවමනාවක් දක්වන පිරිසක් නොවේ. නමුත්, රෙජීමයේ පැවැත්ම උදෙසා විපක්ෂයක් අවශ්ය බව රෙජීමය විසින් ද ස්වභා ධර්මය විසින් ද තීරණය කරයි. එනිසා ආණ්ඩුව තුළ ම ආණ්ඩුව නොවන නමුත් විපක්ෂය ද නොවන මතවාදයක්-විවිධ අවස්තාවන් වලදී වෙනස් වන පරිදි නිර්මාණය වී තිබේ.
සරලවම කියන්නේ නම්, දුමින්ද ආණ්ඩුවේ ය. ඊට විරුද්ධ හිරුණිකා ද ආණ්ඩුවේ ය. විදුලි බිල වැඩි කළ පවිත්රා ආණ්ඩුවේ ය. ඊට දෙහි කපන පාඨලී ද ආණ්ඩුවේ ය. මුස්ලිම් විරෝධී බොදු බල සේනාව ද ආණ්ඩුවේ ය. නමුත්, බොදු බල සේනා විරෝධී විමල් ද ආණ්ඩුවේ ය. නවනීදන් පිල්ලේට 'එව බලව' යැයි ආරාධනා කරන්නේ ද ආණ්ඩුව ය. නමුත්, පැමිණීමට සැරසෙන විට විරුද්ධ වන හෙළ උරුමය ද ආණ්ඩුවේ ය. 13 ට එරෙහි විමල්-පාඨලී ද ආණ්ඩුවේ ය. නමුත් 13 වෙනුවෙන් පෙනී සිටින අනුර යාපා-ඩිව් ද ආණ්ඩුවේ ය. ගිණි තියා ගන්නා ඉන්දරතන වෙනුවෙන් පෙනී සිටිනා හෙළ උරුමය ද ආණ්ඩුවේ ය. ගිණි තියා ගැනීමට විරුද්ධ හෙළ උරුමය ද ආණ්ඩුවේ ය.
ඒ අනුව මෙහි අවසන් ප්රතිඵලය වන්නේ කුමක් ද යන්න ද අප විසින් කියවා ගත යුතුය. එනම්, මේ සියල්ල හරහා තව තවත් ආණ්ඩුව ශක්තිමක් වී රෙජීම ලක්ෂණ ගන්නවා හැර අන් කවරක් සිදු නොවේ. ඊට හේතුව නම්, ආණ්ඩුවට පක්ෂ පිරිස් වලට අසුන් ගැනීමට හෝ පෙනී සිටීමට සිදු වන්නේ ආණ්ඩුවේ පැත්ත වෙනුවෙන් ය. ඒ තුළ අරුමයක් හෝ අමුත්තක් නොමැත. ඒ ඔවුන් ආණ්ඩුව විසින් කුමක් කළ ද ඒ වෙනුවෙන් පෙනී සිටීමේ න්යාය මත පිහිටා ය. ලෝක තත්ත්වය ද එසේම ය. නමුත්, ආණ්ඩුවට එරෙහි වන්නන්ට ද උරුම වී ඇත්තේ අවසානයේ දී ආණ්ඩුව පැත්තේ ම අසුන් ගැනීමට ය. දුමින්ද ට පක්ෂ වන්නන් ආණ්ඩුව පැත්තේ හිට ගනියි. දුමින්දට විරුද්ධව හිරුණිකාගේ පැත්තේ හිට ගන්නා උදවිය ද අවසාන වශයෙන් හිට ගෙන තිබෙන්නේ ආණ්ඩුව පැත්තේ මය. විදුලි බිලට පක්ෂ අය ආණ්ඩුව පැත්තේ අසුන් ගන්නා විට, ඊට විරුද්ධව හඩ නගන පාඨලී සමග හිට ගන්නා පිරිස් ද අවසානයේදී ආණ්ඩුව පැත්තේ ම අසුන් ගෙන ඇත. උතුරු පළාත් සභා මැතිවරණය, 13 වැනි ආණ්ඩුක්රම ව්යස්ථා සංශෝදනය ආදී සෙසු කුදු මහත් දේ වල තත්ත්වය ද එසේම ය.
අවසානයේ දී විපක්ෂයේ අර්ථයේ විපක්ෂයේම අසුන් ගන්නට ඉතිරි වන්නේ කවුරුන් ද යන්න ගැටළු සහගත තැනකට පත් වන තරමට ම අද රට පත්ව තිබේ. එහෙයින්, මෙවැනි තත්ත්වයන් පැවති ලෝකයේ අනෙක් රටවල් වල ලිබියාව වැනි රටවලට සිද්ධ වුණු දේ ලංකාවට සිදු වීමට ඉඩ නොහැරීමට ආණ්ඩුවේ විපක්ෂයට හෝ පාර්ලිමේන්තුවේ විපක්ෂයට වගකීමක් ඇත. මන්දයත් මෙවැනි තත්ත්වයක අවසන් වර්ධන තත්ත්වය වන්නේ, මේ කිසිවෙකු නොවන අනෙකෙකු විසින් ආණ්ඩුවට විරුද්ධ වීමය. එය ඇමරිකන් කාරයා, ඉන්දියානුවා, කැරළිකාරයා හෝ ත්රස්තවාදියා විය හැක. එවැනි තත්ත්වයකදී එම විපක්ෂය ආණ්ඩුවට පමණක් නොව, සමස්ථ රටටම විපක්ෂ වනු ඇත.


Monday, August 18, 2014
දේශපාලනය
පසුගිය දවසක වාහනය සර්විස් කරගන්න ගිය වෙලාවක මේ කතාවට සම්බන්ධ සිදුවීම වුනේ. වාහනය සර්විස් කරන තුරු මම බලාගෙන හිටියා, හවස් වරුවක් නිසා වැඩි තදබදයක් තිබුනෙත් නෑ තවත් වාහන දෙකක් විතරයි තිබුනේ. සර්විස් අංශයේ ලොක්කා මගෙත් එක්ක කතා බහ කරමින් සිටියා. එතකොට පොඩි ස්විෆ්ට් කාර් එකක් ආවා. ඒකෙන් ආවෙ වයසක පුද්ගලයෙක්, කහ පාට ජාතික ඇඳුමක් ඇඳලා දැක්කම බොහොම ප්රසන්න පුද්ගලයෙක්.හරිම චාම් පෙනුමක්. වාහනයේ අනික් පැත්තේ වාඩි වෙලා හිටියේ ඔසරියක් ඇඳලා හිටපු බොහොම ප්රසන්න විදිහට හිනා වුනු, මේ පුද්ගලයාගේ බිරිඳ.
" මේ මහත්තයාව හොඳට බලාගන්න , කවුද කියලා දන්නවද?" මගෙන් එහෙම අහන ගමන් සර්විස් අංශයේ ලොක්කා මේ වයසක පුද්ගලයාට කතා කරන්න ගියා.
මේ මනුස්සයා ආවා කියලා දැකපු සර්විස් ස්ටේශන් එකේ කීප දෙනෙක්ම ආවා කතා කරන්න. වාහනයේ මොකකක් හරි පොඩි ප්රශ්නයක් තිබුනේ. විනාඩි කීපයකින් වාහනය හදලා දුන්නා. මේ පුද්ගලයා හැමෝටම යන්නම් කියලා ගියා.
මේ මහත්තයා කවුද කියලා දන්නවද? මගෙන් සර්විස් එකේ ලොක්කා ඇහුවා. මම දන්නේ නෑ කිව්වා.ඊට පස්සේ මේ පුද්ගලයා කව්ද කියලා මට කියලා දුන්නා. මේ හිටපු ඇමති කෙනෙක්. එක්සත් ජාතික පක්ෂ ආණ්ඩුවේ හිටපු පේෂකර්ම ඇමති, යූ.බී විජේකෝන්. අද කාලේ අපි දකින ඇමතිලා වගේ නෙවෙයි. මහා ලොකු කෝටිපතියෙක් නෙවෙයි. හරිම සරල මනුස්සයෙක්. දැන් කාලෙ පාර්ලිමේන්තු ඇමතියෙක් නෙවෙයි අඩුම ගානෙ පලාත්සභා ඇමතියෙක් ඔහොම සරල විදිහට ඇවිත් මජං ගාගෙන ඉන්න බාස්ලාට කතා කරලා යයිද?
සර්විස් ස්ටේෂන් එකේ මනුස්සයා නම් කිව්වේ මේ ඇමතිවරු එකතු කාලේ සල්ලි නෙවෙයි මිනිස්සුන්ව ලු. (මම නම් ඇත්ත නැත්ත දන්නේ නෑ මොකද ඒ ආණ්ඩුව තිබුන කාලේ මම ඉපදිලාත් නැතිව ඇති ) නමුත් මේ වයසක මනුස්සයා දැක්කම කියන්න පුළුවන් මේ හොරෙක් මංකොල්ල කාරයෙක් ,කුඩු මුදලාලියෙක්, චේන් කඩපු එකෙක්, එතනෝල් ගෙන්නපු එකෙක්, ස්ත්රී දූශකයෙක් නෙවෙයි කියලා. එහෙම කෙනෙක් වුනා නම් නීතියෙන් බේරුනාට සොබා දම් නීතියෙන් දඬුවම් ලැබෙනවා. නමුත් බොහොම නිරෝගී, ආචාරශීලි , ප්රසන්න මේ වයසක මනුස්සයා ,සොබා දහමෙන් ආශිර්වාද ලද, ලංකාවේ ඉස්සර හිටපු, දැන් වඳවීගෙන යන යහපත් දේශපාලකයන්ගෙන් එක්කෙනෙක් කියලා මට හිතුනා.


උතුම් ත්රිපිටකය
ලෝක උරුමයක් කිරීමේ යෝජනාව 23 වන දා
වසර 2500කට අධික කාලයක සිට වර්තමානය දක්වා ශ්රී ලංකා භික්ෂු පරම්පරාවේ නොමද
දායකත්වය සහිතව සුරක්ෂිතව විදහා දක්වමින්, රාජ්ය අනුග්රහයෙන් රැකගෙන ආ නිර්මල
බුදුදහම ලෝකවාසී ජනතාවටත්, අනාගත පරපුරටත් නිවැරැදි ලෙස ආරක්ෂා කොට දායාද කිරීමේ
අරමුණින්, මහා සංඝරත්නයේ උපදෙසින් හා මඟ පෙන්වීමෙන් ථෙරවාදී ත්රිපිටකය ජාතික
උරුමයක් බවට පසුගිය දා (2019.01.05 ) ජනාධිපතිතුමාගේ මූලිකත්වයෙන් නිලවශයෙන්
ප්රකාශයට පත් කිරීම බෞද්ධයා ලද සුවිශේෂී භාග්යයකි. මෙහි තවත් ඉදිරි පියවරක් ලෙස
මහා සංඝරත්නයේ අනුශාසනාවෙන්, ථෙරවාදී බුදුදහමේ කේන්ද්රස්ථානය ලෙස ශ්රී ලංකාවට
හිමි ප්රමුඛස්ථානයේ වගකීම මතකයට නංවමින් ථෙරවාදී ත්රිපිටකය ලෝක උරුමයක් ලෙස
ප්රකාශයට පත් කිරීමට අවශ්ය පියවර ගත යුතු බව පසුගියදා (2019.01.13 ) ජනාධිපති
මෛත්රීපාල සිරිසේන මහතා විසින් අමාත්ය මණ්ඩලයට ඉදිරිපත් කරන ලද යෝජනාවට අනුමැතිය
ලැබී ඇත.
සාරාසංඛ්යෙය කල්ප ලක්ෂයක් පාරමී දම් පිරූ අප මහා බෝසතාණන් වහන්සේ දඹදිව නේරංජනා
නදිය අසබඩ ගයාවේ ඇසතු බෝමැඬ දී උතුම් ශ්රී සම්බුද්ධත්වයට පත් වී වසර හතළිස් පහක්
මුළුල්ලේ දෙව් මිනිසුන්ගේ හිත සුව පිණිස උතුම් ශ්රී සද්ධර්මය දේශනා කොට වදාළ බව අප
සියලු දෙනාම දන්නවා. ඒ සියලුම ධර්මය නවාංග ශාස්තෘ ශාසනය ලෙස හඳුන්වනවා. ඒ කියන්නෙ
සුත්ත, ගෙය්ය, වෙය්යාකරණ, ගාථා, උදාන , ඉතිවුත්තක,ජාතක,අබ්භූතධම්ම හා වේදල්ලයි.
ඒ භාග්යවතුන් වහන්සේ ගේ පරිනිර්වාණයත් සමඟම මහලුකල පැවිදි වූ ඛුඩ්ඪපබ්බජිතයෙකු වූ
සුභද්ර නම් භික්ෂුව මහා අභද්ර වචනයක් ප්රකාශ කළා. එනම් ඒ මහා ශ්රමණයාගෙන් දැන්
අපි මිදුනෙමු. අපට “මෙය කළ යුතු යැයි” “මෙය නොකළ යුතු යැයි” පැනවීමට දැන් කෙනෙක්
නෑ. ඒ නිසා “අපි කැමති දෙයක් කරමු.
ධර්ම දේශනාව:
බහුම්පි චේ සහිතං භාසමානෝ
නතක්කරෝ හෝති නරෝ පමත්තෝ
ගෝපෝව ගාවෝ ගණයං පරේසං
න භාගවා සාමඤ්ඤස්ස හෝති
(ධම්මපදය – යමක වග්ගය)
තථාගතයන් වහන්සේගේ මෙම උතුම් ඉගැන්වීම සර්වකාලීනව වැදගත් වන ඉගැන්වීමකි. සිව්වනක්
පිරිසෙහි ප්රමුඛයන් වූ ශ්රමණයන් වහන්සේලා ඉලක්ක කොට මෙම දේශනා සිදු කොට තිබේ.
එහෙත් මෙය සෙසු පිරිස්වලට අදාළ නොවන්නක් බව ඉන් අදහස් නො කෙරේ. අකාලික වූ සද්ධර්මය
අතීතයටත්, වර්තමානයටත්, අනාගතයටත් එකසේ ප්රත්යක්ෂ වන්නකි. භාග්යවතුන් වහන්සේ
තමන් වහන්සේගේ දේශනාවන් සිදු කිරීමේ දී ශ්රාවකයන්ට ඉතා පහසුවෙන් තේරුම් ගැනීම සඳහා
විවිධ ක්රමෝපායයන් භාවිත කොට ඇත. උපමා උපමේය භාවිතය එහිදී ප්රමුඛතම උපාය මාර්ගයක්
ලෙස යොදා ගෙන ඇති අයුරු දක්නට ලැබේ. ත්රිපිටක ධර්මය තුළ දක්නට ලැබෙන එම උපමා
බොහෝමයක් ශ්රාවකයාට නුහුරු නුපුරුදු ඒවා නොවේ.
අධ්යාත්මික සුවය සඳහා ගෞතම බුදුරජාණන් වහන්සේගේ ශ්රී පාද පත්මය පිහිටි ශ්රී
පාදස්ථානය වන්දනාවේ යෙදෙන වන්දනාකරුවන්, සැදැහැවතුන් ඉමහත් ගෞරවයෙන්, ශ්රද්ධාවෙන්
මහත් ඇපවීමෙන්, කැපවීමෙන්, පේවීමෙන් සමනලගිර සුමන සමන් දෙවිඳුගේ ආශීර්වාදයෙන් කරුණා
කරයි. ශ්රී පාදස්ථානය, පලාබත්ගල විහාරය, නල්ලතන්නිය, බෞද්ධාරාමය, ගල්පොත්තාවල
ශ්රී පාද රාජ මහා විහාරය, රත්නපුර පොත්ගුල් රජ මහා විහාරය හා පැල්මඩුලු පුරාණ
දාගැබ් රජමහා විහාරය යන විහාර ගණයේ අධිපති මහා විහාර වංශික ස්යාමෝපාලි මහා නිකායේ
මල්වතු මහා විහාර පාර්ශ්වයේ රත්නපුර මහ දිසාවේ ප්රධාන සංඝ නායක ධර්මකීර්ති ශ්රී
සුමංගල රතනපාල ශ්රී ධම්මරක්ඛිත බෙන්ගමුවේ ධම්මදින්න නායක ස්වාමීන්ද්රයන් වහන්සේ
ආගමික, ශාසනික, සාමාජික නිහඬ මෙහෙවරක නිරත යතිවරයන් වහන්සේ නමක් වේ.


ඇමරිකානු විප්ලවීය යුද්ධය
ඇමෙරිකන් විප්ලවීය යුද්ධය (1775-1783), නොහෙත් ඇමෙරිකන් නිදහස් අරගලය නොහොත් සරල ව විප්ලවීය යුද්ධය යනුවෙන් හැඳින්වෙන්නේ ඇමෙරිකාව සහ මහා බ්රිතාන්ය අධිරාජ්යය අතර පටන් ගැනුණකි. එය අවසානය වෙද්දී බ්රිතාන්ය එක පැත්තක ද, ඇමෙරිකාව, ප්රංශය, නෙදර්ලන්තය සහ ස්පාඤ්ඤය අනෙත් පැත්තේ ද සටන් වැදුනහ. ඇමෙරිකාවට ජය අත් විය. මෙය සාමජයීය පෙරළියක් නොව දේශපාලන සටනකි. ඇමෙරිකාවේ නිදහස වෙනුවෙන් සටන් වැදි මේ යුද්ධය තුලින් දිව යන්නේ පැරණි සහ නව දේශපාලන අදහස් වෙති. එසේම නව හමුදාමය සංකල්ප ඵල ගැනීමකි. බ්රිතාන්ය පාර්ලිමේන්තුවේ නියෝජනයක් නැතිව, උපනිවේෂ ඇමෙරිකානුවන්ගෙන් අදහස් විමසන්නේ නැතිව ඔවුන් වෙත බදු පැනවිය හැකි ද යන්න බ්රිතාන්ය අධිරාජ්යයේ තුන්වැනි ජෝර්ජ් රජුට උත්තර දෙන්නට සිද්ධ වූ ගැටළුව යුද්ධයක් ලෙසින් දියත් වී බදු ගැන විමසූවන් වෙන් වී ගොස් රටක් ලෙසින් ලෝකයට බිහි වී නිමා වූවකි.[1]
උපනිවේෂයන් හි පාලකයන් යැයි කියාගත් බ්රිතාන්ය එහි ආරක්ෂාවට මුදල් වැය කරන්නට අකමැති වූහ. උපනිවේෂයන් හි මිලීෂීයාවට තම ආරක්ෂාව සලසා ගැනීමට තරම් යුදමය දැනුමක් සතු නොවිණ. බ්රිතාන්යයන් ස්වදේශී ඉන්දියානුවන් වෙත දැක් වූ සැලකිලි වලට ද උපනිවේෂ වැසියන් අකමැති වූහ. එසේම රටේ බටහිර පළාත් වලට උපනිවේෂ වැසියන් සංක්රමණය වීමට බ්රිතාන්ය අකමැත්ත දැක්විය. ඒ නිසා තමන් කමැති උපනිවේෂ වැසියන් අකමැති ප්රතිපත්ති ක්රියාත්මක කරවීමට ඔවුනට හමුදා බලය හා මුදල් අවශ්ය විණ. එහෙත් බ්රිතාන්යයේ මතය වූයේ තම ආරක්ෂාව පිණිස උපනිවේෂ වැසියන් මුදල් වැය දැරිය යුතු යැයි කියාය. තමන් කැමැත්තට ඉඩ නැත්නම් ආරක්ෂාව සලසන නාමයෙන් ගෙනෙන අනිකුත් බදු පිළිවෙත් වලට තමන් විරෝධ වෙන්නේ යැයි උපනිවේෂ වැසියන් බ්රිතාන්යයට කියා සිටියහ. අකමැති දෙයක් සඳහා වැය කරන්නට තමන් වෙතින් බදු මුදල් අය කර ගැනීම උපනිවේෂ වැසියන් දුටුවේ ඒකීය පුද්ගල අයිතිය ආක්රමණය කරන පීඩකයෙකුගේ හැදියාවක් ලෙසිනි.[2]
1764 දී මුද්දර බද්දට[3] කෙමෙන් කෙමෙන් අප්රසාදය වැඩි වුණි. අනතුරුව වෙනත් අපනයන භාණ්ඩ වලට, විශේෂයෙන් ම තේ සඳහා බද්දක් පැනවීම ඔවුනට රිස්සුවේ නැත. 1773 දී බොස්ටන් වරායේ දී ස්වදේශී ඉන්දියානුවන් මෙන් වෙස්වළා ගත් දේශප්රේමී උපනිවේෂ වැසියන් "තේ සාදයක්" පැවැත්වූහ. ඔවුන් ඊස්ට් ඉන්දියා කොම්පැණිය විසින් අපනයනය කරන ලද තේ පෙට්ටි නැව් වලින් ඇද මුහුදට හෙලූහ. ඊ ළඟ සැප්තැම්බරයේ දී මහාද්වීප කොංග්රසය ෆිලඩෙල්ෆියාවේ දී හමු වූහ. මුල් වෙඩි හඬ වැදුනේ 1775 අප්රේල් මාසයේ දී බ්රිතාන්ය හමුදාව අවි ගබඩා සොයන්නට සහ දේශප්රේමීන් අත් අඩංගුවට ගන්නට ගිය ලෙක්සින්ග්ටන් හා කොන්කෝර්ඩ් සටන් වල දී ය. සටන් පැතිර යන්නට පටන් ගැනිණ.
1776 ජූලි මාසයේ දී බ්රිතාන්යයට එරෙහිව නිදහස් ප්රකාශනය ලියා උපනිවේෂ වැසියන් විසින් සම්මත කරගන්නා ලදි. නිදහස නම් සංකල්පය මත පදනම් වූ යුද්ධය බ්රිතාන්යය උපනිවේෂ 13 ක වැසියන් අතර ජනප්රිය විය. යුද්ධය ආරම්භයේ දී ඇමෙරිකාවේ නිර්මාතෘවරුන් විසින් නිදහස් ප්රකාශනයෙන් කියූ දෑ සාක්ෂාත් කරගන්නට හැකි වේ යැයි සිතු අය නොවූහ. ඔවුන්ට මහා බ්රිතාන්ය අධිරාජ්යය හා සටන් වැදීමෙන් ලැබෙනුයේ ජයග්රහණයක් නොව අපකීර්තියක් යැයි සිතූ අය වැඩි වූහ. කෙසේ වුව ද, 1783 දී පැරීසියේ සාම ගිවිසුම අත්සන් කරද්දී ඒ අනාවැකි එසේ වේ යැයි සිතූ අය බහුතරය විය.[4]
ඇමෙරිකන් විප්ලවීය හමුදාවේ නායකත්ව තනතුරු දරනා අයගේ යුද දැනුම හා හමුදා පුහුණුවක් නැතිකම යුද්ධයේ එතෙක් දැඩි අඩුපාඩුවකින් වූවකි. 1775 ජූනි මාසයේ දී කොන්ටිනෙන්ටල් හමුදාවේ අණ දෙන නායකයා ලෙස පත් කරන ලද ජෝර්ජ් වොෂින්ටන් ඊට පත්වූයේ වර්ජීනියා මිලීෂීයාවේ ඔහු දැක් වූ දස්කම් නිසාය. එහෙත් ඔහු වෘත්තියෙන් මිනින්දෝරුවෙකු වූ වැවිලි වගාවේ යෙදි ගම්බද මහත්තෙයක් ලෙසින් සැලකෙන ලද්දෙකි. ඔහු වෘත්තිමය සොල්දාදුවෙක් නොවීය. අනෙකුත් අය අතර හොරේෂියෝ ගේට්ස් සහ චාල්ස් ලී යන දෙදෙනා අවම යුද අත්දැකීම් වලින් යුතු අය වූහ. නැතානියෙල් ග්රීන් නැමැත්තා යකඩ තලන්නෙකි. හෙන්රි නොක්ස් පොත්කඩ අයිතිකාරයෙකි. බෙනඩික්ට් ආර්නෝල්ඩ් ඇපොතකරියේ අත් උදව්වට සිටියෙකි. ඔහු පසුකලෙක බ්රිතාන්යයට පක්ෂපාතී වූවෙක් වෙයි. මේ හමුදාපතිවරුන් හත් අවුරුදු යුද්ධයක් දිනාගත් මහා අධිරාජ්යයක් සොලවන්නට සමත් වේ යැයි කිසිවෙකු සිතුවේ නැත.
උපනිවේෂ ප්රාන්ත ආණ්ඩු සහ අලුතින් පිහිටුවා ගත් කොංග්රසය ස්ථිර හමුදාවක වැය දරන්නට ද පසුබෑමකින් යුතු වූහ. දේශපාලනඥයන් සිතුවේ ස්ථිර හමුදාවක් නඩත්තු කිරීමෙන් ප්රජා පීඩක ආඥාදායකයෙකුගේ වැඩීමකට අත දීමක් සිද්ධ වේ යැයි කියාය. ප්රාන්ත ආණ්ඩු කල්පනා කළේ රටේ ආරක්ෂාවට යන වැය ගැන ය. 1776 දී මුල් රෙජිමේන්තු වලට එකතු වූ ස්වේච්ඡා හමුදා භටයන් වේතන නොමැතිව සටන් කරනු නොහැකි යැයි කියා නිවෙස් බලා ගියහ. එවිට කොංග්රසය කලබල වී වහාම වසර තුනක සේවයට හෝ යුද්ධය අවසන් වෙන තෙක් පමණක් සටන් කරන්නට යැයි හමුදාවට එකතුවෙන්න යැයි ඔවුන් ව යළි කැඳවීමයි. රටේ ඇති තරම් පිරිමි ජනගහණයක් සිටියත් හමුදාවට බැඳෙන පිරිමි මඳ වූහ. එවිට කොංග්රසය මාස නමයක අනිවාර්ය සේවයක් නියම කළේය. ඒ 1777 මුල් කාලයේ දී ය. එහෙත් ඊට ද වැසියන් සවන් නොදුන්හ. මන්ද ප්රාන්ත බලය තුල ඒ අනිවාර්ය කිරීම බලපෑවේ කරකියා ගන්නට නොහැකි වූවන්ට පමණයි. හමුදාවට බැඳෙන අයට අතට මුදල් හා ඉඩම් කෑලි ලබාදෙනවා යැයි කොංග්රසය කියා සිටියේය. එහෙත් ජනතාව ඊට රැවටුනේ නැත. මන්ද අතට මුදල් දෙනවා කිව්ව ද, $750 ගෙවුනේ මුදල් අගය වේගයෙන් බහින කරදහි කොළ වලිනි. සොල්දාදුවෙකුගේ දවසේ වේතනයට වඩා තිස් ගුණයක් සිවිල් කම්කරුවෙකුට දිනක දී උපයත හැකියාව තිබිණ. ඒ නිසා ජෝර්ජ් වොෂින්ටන්ගේ හමුදාවේ සිටියේ තුනෙන් දෙකක ප්රමාණයක හමුදාවක සටන් වදින්නට නුසුදුසු අයයි.[5]
එහෙත් වොෂින්ටන්ගේ මූලිකත්වයෙන්, ප්රංශයෙන් එන මාර්කි ඩ ලාෆායෙට්[6] නම් වූ තරුණයා ස්වේච්ඡාවෙන් ම 1777 අගෝස්තුවේ දී මහාද්වීප හමුදාවට එක් වූයේය. 1778 පෙබරවාරියේ දී පෲසියන් (ජර්මන්) සරඹ ප්රවීනයෙක් සේ සැලකෙන ෆෙඩ්රික් වොන් ස්ටූබන් ඔවුන්ට එකතු වෙයි. මහා ද්වීප හමුදාවේ මිලීෂීයාව, ගොවියන් සහ රන් රදී වැඩකරැවන්ව[7] සාමාන්ය පුහුණු සොල්දාදුවෙකුගේ තත්වයකට ගෙන එන්නට ඔවුන් දෙදෙනා සමත් වෙති. හමුදාව හැර දා පැන ගිය අය බොහෝ විය. 1780 වෙද්දී හමුදාවට බැඳෙන අයගෙන් කාලක් පමණක් මාස නවයක අනිවාර්ය සේවය නිම කළ අය වූහ. කළු ඇමෙරිකානුවන් විශාල සංඛ්යාවක් ද යුද්ධයට එකතු වූහ. දකුණු ප්රාන්ත වල වහල් සේවයේ වූ කළු අයට හමුදාවට එකතු වීම තහනම් ව තිබියේය. ඔවුන් අතරන් සමහරු බ්රිතාන්යයට පක්ෂව සටන් කළහ. එහෙත් උතුරේ වැඩි කළු ඇමෙරිකානු ජනගහණය මහා ද්වීප හමුදාවට එකතු වී සටන් වැදුනේ වහල් සේවය අහෝසි කරන්නට ජය හේතු වේ යැයි යටි බලාපොරොත්තු වෙනි.
නොයෙක් දක්ෂතා වලින් යුතු වූවන් හමුදාවට සිටිය ද, උසස්වීම් සඳහා නියමිත ක්රමයක් නොවීය. සියළු ජනරාල්වරු පත්වුනේ කොංග්රසයේ අනුමැතියෙනි. ප්රාන්ත ආණ්ඩු වලින් අතුරු නිලධාරීන් පත් කෙරිණ. එහෙත් පක්ෂපාතීත්වය හා ඥාති අනුග්රහයන් නිසා තනතුරු හා උසස්වීම් ලැබි අය වැඩි වූහ. තනතුරු වලට සුදුසු වූ ජෝර්ජ් වොෂින්ටන් නිර්දේශ කළ අය නොසලකා හැරිණ. නිලධාරීන් විශ්රාම පඩි හැටියට වේතනයෙන් බාගයක් ජීවිතය තිබෙන තුරු ලබා ගැනීමට ඉල්ලා සිටියහ. ජෝර්ජ් වොෂිංටන් හමුදාපති වශයෙන් වේතනයක් නොමැතිව ස්වේච්ඡාවෙන් හමුදාවට බැඳී සිටියෙකි. ඔහු තම නිලධාරීන්ගේ ඉල්ලීමට සහයෝගය දැක්වූයේය. හමුදාවෙන් ඉල්ලා අස් වී යන සංඛ්යාව වැඩි වෙන්නට පටන් ගනිද්දී 1780 දී ඒ ඉල්ලීම අනුමත විය.
එහෙත් නායකත්වය, පුහුණුව හා වේතන පමණක් නොව ඔවුනට තිබි තවත් මහත් හිඟයක් විය. ඒ අවි ආයුධ, යුද උපකරණ හා ආහාර පාන යනාදිය කෘෂිකාර්මික රටාවක් පැවති සමාජයකින් පහසුවෙන් ලබාගත නොහැකි වීමයි. කාර්මික නිෂ්පාදන බොහොමයක් ආවේ යුරෝපයෙනි. අවි හා වෙඩි බෙහෙත් ගෙන්වා ගැනීම පහසු වෙන්නේ බෙන්ජමින් ෆ්රෑන්ක්ලින් තනාපතිවරයෙක් ලෙසින් ප්රංශයට ගිය පසුය. ප්රංශ හා ඕලන්ද අවි හා වෙඩි බෙහෙත් නැව් මඟින් ඇමෙරිකන් පුද්ගලික අංශයේ වෙළඳ මාර්ග වලින් ගෙන්වා ගන්නට මාර්ග පෑදිණ. ඔවුන් අතර යුද්ධය නිසා පොහොසත් වන්නට හැකි වූ අය වැඩි විය. කෘෂිකාර්මික සමාජයක ආහාර බෙහෙවින් තිබිය ද ඒවා බෙදා හැරීම පාරවල් එතරම් නොතිබි විශාල පෙදෙසකින් යුතු රටක් තුල පහසු නොවීය. සීතල කාලයේ දී ලුණු දමා කල්තබා ගත හැකි මස් ආදිය නිසියාකාරව කරන්නට නොහැකි වූ අවස්ථා වල දී නරක් වී විසි කිරීම නිසා සොල්දාදුවන්ට හාමතෙන් ඉන්නට ද සිද්ධ විය.
කොංග්රසය මඟින් අගය අඩු කරමින් යහමින් අච්චු ගැසූ කරදහි මුදල් පාවිච්චිය බොහෝ ගැටළු වලට මුල් විය. උපනිවේෂ 13 ආණ්ඩු ද තම තම ප්රාන්තය ගැන මිසෙක ෆෙඩරල් රජය ගැන දක්වන අවධානය හා සහයෝගය මඳ විය. බද්දක් පැනවීම ගැන කතා කරන්නට ඔවුනට නොහැකි වුණි. මන්ද සටන් වදින්නේ බදු වලින් ගැලවෙන්නට නිසාය. ණයට ගන්නා මුදල් වල පොලී ඉහළ ගියේය. 1776 දී ප්රංශ භාණ්ඩාගාරයෙන් මිලියන ලීව්ර ණය මුදලක් ගෙන තිබුණු ඇමෙරිකාව ප්රංශයෙන් තවත් ණය ඉල්ලා ගති. ලෝක ඉතිහාසයේ මුල් වරට ජාතික උත්සාහයකින් හැදි මහා ද්වීප හමුදාව කිසිසේත්ම සූක්ෂම වූයේ නැත. දක්ෂ වූයේ නැත. එහෙත් කෙසේ හෝ ඔවුන් යුද්ධය දිනන්නට සමත් වූහ.
මූලාශ්ර[සංස්කරණය]
- David Chandler, General Editor, The Dictionary of Battles, New York: Henry Holt and Company, 1987
- Thomas Fleming, Liberty! The American Revolution, Viking Penguin, 1997
- Robert Middlekauff, The Glorious Cause: The American Revoluiton, 1763-1789, Oxford University Press, 2002
- Justin Winsor, The American Revolution, New York: Bicentennial Sons of Liberty Publication, 1972
- Robert Leckie, George Washington's War, The Saga of the American Revolution, Haper Collins, 1992
- John Anthony Scott, The Diary of the American Revolution 1775-1781, New York: Washington Square Press, 1967
- Bruce Lancaster and Bruce Canton, The American Heritage History of The American Revolution, New York: American Heritage Publishing Co., 1971


පාස්කු ඉරිදා දිනයේ එල්ලවූ මරාගෙන මැරෙන බෝම්බ ප්රහාරය හිටපු ආරක්ෂක ලේකම් ගෝඨාභය රාජපක්ෂ මහතා විසින් මෙහෙයවන ලද්දක් බවට ආණ්ඩු පාර්ශවයෙන් එල්ල වන චෝදනාව ප්රතික්ෂේප කරන බව හිටපු හමුදාපති පාර්ලිමේන්තු මන්ත්රී සරත් ෆොන්සේකා මහතා සඳහන් කරයි.
මෙය ජාත්යන්තරය සමග බැඳුණු ත්රස්තවාදී ක්රියාවක් බවක් එවැනි කටයුත්තක් සංවිධානය කිරීම ඉතා අපහසු බව ද මේ කටයුතුවලට හිටපු ආරක්ෂක ලේකම්වරයා සම්බන්ධ යැයි තමා විශ්වාස නොකරන බව ද මන්ත්රීවරයා පැවසීය.
දැනට ත්රස්තවාදීන් මර්දනය සඳහා ගෙන යන මෙහෙයුම් පිළිබඳ කිිසිසේත් සෑහීමකට පත්විය නොහැකි බවත් ත්රස්තවාදීන් පසුපස දිවගොස් ඔවුන් මර්දනය කළ නොහැකි බවත් හෙතෙම පවසයි. මේ උවදුර සම්පූර්ණයෙන් මර්දනය සඳහා වසර දෙකක් පමණ අවශ්ය බව ද මන්ත්රීවරයා පෙන්වා දුන්නේය.
අස්ගිරි මල්වතු මහ නාහිමිවරුන් බැහැ දැකීමට ගොස් සහ ආපසු පැමිණෙන විට මාධ්ය වෙත අදහස් දක්වමින් ඔහු මේ බව කියා සිටියේය.


බයික් එකක brake pad වලින් මොනාද වෙන්නේ කියලා හරියටම දන්නවද? බයික් එක පදින කෙනා අතින් හරි කකුලෙන් හරි බ්රේක් ඇල්ලුවම ලීවර් එකට හෝ පැඩ්ල් එකට සම්බන්ධ brake master cylinder වෙත ලබාදෙන පීඩනය මඟින් පද්ධතියෙන් හයිඩ්රොලික් පීඩනයක් රෝදවල තියෙන brake caliper(s) වෙත ලබාදෙනවා. brake caliper වල පිස්ටන් එකක් හෝ කිහිපයක් තියෙන අතර ඒවායෙන් brake pad වල යකඩ කොටස වෙත පිටතට බලයක් යොදනවා. බ්රේක් පෑඩ් spinning rotor එරෙහිව ක්රියා කරනවිට ඝර්ෂණය ඇති කරන අතර එය බයික් එකේ ගොඩනගා ඇති චාලක ශක්තිය වේගයෙන් තාප ශක්තිය බවට පරිවර්තනය කරනවා. මෙම තාපය brake rotors, pads සහ calipers අතරින් ගමන් කර අවසානයේ වාතයට ගමන් කරනවා.
-
Brake Pad යනු?
brake pad කියලා කියන්නේ බ්රේක් ඩිස්ක් පද්ධතිවල බ්රේක් ඩිස්ක් (brake rotors ලෙසද හැඳින්වේ) සම්බන්ධ කරන ඝර්ෂණ පෘෂ්ඨයන්වලට. මේවා හැදිලා තියෙන්නේ විවිධ ඝර්ෂණ ද්රව්ය වලින් වන අතර ඒවා වානේ ආධාරක තහඩුවකට බන්ධනය කර ඇත. පැරණි බ්රේක් ලයිනිං බොහෝමයක් ඇස්බැස්ටෝස් වලින් සාදන ලද නමුත් මේවායේ සෞඛ්ය උපද්රව හඳුනාගෙන ඇති නිසා ඇස්බැස්ටෝස් පියවරෙන් පියවර ඉවත් කර ඒ වෙනුවට අලුත්, අධි තාක්ෂණික ද්රව්ය හඳුන්වා දීලා තියෙනවා. අද වෙනකොට brake pad ලයිනිං (ඝර්ෂණ ද්රව්ය) විවිධ අධි තාක්ෂණික ද්රව්ය වලින් හදනවා.
-
Sintered Brake Pads
Sintered Brake Pads වර්තමානයේ වඩාත්ම ජනප්රිය ලයිනිං වර්ගයයි. සෑම යතුරුපැදියකම පාහේ මේවා භාවිතා කරන්නේ ඒවා පුළුල් පරාසයක පවතින විවිධ තත්වයන් හසුරුවන නිසා. සින්ටරින් කියලා කියන්නේ ලෝහමය අංශු තාපය හා පීඩනය යටතේ විලයනය කිරීමේ ක්රියාවලියක්. මේ නිසා, සින්ටර් ලයිනිං රේස් පදින අයට, නගර ආශ්රිත ධාවකයින්ට සහ කඳුකර ප්රදේශවල සිටින අයට හොඳින් ගැළපෙනවා. සින්ටර් තිරිංග ලයිනිං මගින් උණුසුම් වීමට ස්ථාවර ඝර්ෂණ සංගුණකයක් සපයනවා.
අධික තාපය හොඳින් පාලනය, වියැකීමට ප්රතිරෝධී වන අතර සාමාන්යයෙන් අනෙකුත් වර්ග වලට වඩා වැඩි කාලයක් පවතින අතර වැසි හා මඩ වලදී පවා හොඳින් ක්රියා කරනවා. කොහොම උනත් මේවලත් අඩුපාඩු තියෙනවා. සින්ටර් පෑඩ් මඟින් rotors වැඩියෙන් ගෙවෙනවා, ඒ නිසා ඔයා හොයන්නේ ලේසියෙන්ම නඩත්තු කරන්න පුලුවන් පෑඩ් එකක්, organic පෑඩ් භාවිතා කිරීම ගැන සලකලා බලන්න, මොකද rotor වලට වඩා පෑඩ් ආපහු දාන එක පහසු සහ ලාභදායී වැඩක්. බ්රේක් පාවිච්චි කරන කොට සින්ටර් පෑඩ් වල සද්දෙ ටිකක් වැඩියි වගේම ඒවා මිලෙනුත් වැඩියි.
-
Organic Brake Pads
Organic Brake ලයිනිං හැදිලා තියෙන්නේ විශේෂ දුම්මල වලින් බැඳී ඇති තන්තු හා පිරවුම් මිශ්රණයකින්. සමහර Organic Brake පෑඩ් කල්පැවැත්ම වැඩි කරන්න කෙව්ලර් සහ කාබන් වැනි තන්තු සංරචක භාවිතා කරනවා. එ වගේම Organic Brake පෑඩ් වඩා මෘදු අතර එමඟින් තිරිංග යොදන විට වඩාත් හොඳ ප්රතිචාරයක් ලබා දෙනවා.
Organic brake පෑඩ් නිසා rotor ගෙවී යාම අඩු වන අතර බොහෝ විට rotor අලුත් කරන්න අකමැති යතුරුපැදි කරුවන් මේවාට කැමැත්ත දක්වනවා. Organic පෑඩ් වල ඇති මෘදු ද්රව්ය ද සින්ටර් වලට වඩා අඩු ශබ්දයක් තමයි ඇති කරන්නේ. Organic පෑඩ් අඩු brake dust ප්රමාණයක් නිපදවන අතර සින්ටර් ලයිනිං වලට වඩා මිල අඩුයි. නමුත් Organic brake පෑඩ් වලත් අවාසි තියෙනවා. මෘදු කාබනික පෑඩ් වඩාත් වේගයෙන් ගෙවෙන අතර අධික තාපයට ඔරොත්තු දෙන්නෙත් නැහැ. ඒවායේ උපරිම මෙහෙයුම් උෂ්ණත්වයට ළඟා උනාම කාබනික ලයිනිං වල ඝර්ෂණ සංගුණකය ඉක්මනින් නැති වෙලා යනවා. තෙත් හෝ මඩ සහිත තත්වයන් වල කාබනික පෑඩ් හොඳින් ක්රියා කරන්නේ නැහැ වගේමයි ඒවායේ මතුපිට හටගන්නා දිලිසෙන ගතිය අනාගත තිරිංග හැකියාව අඩු කරනවා.
-
Semi-Sintered Brake Pads
සින්ටර් සහ කාබනික ලයිනිං වල ලක්ෂණ දෙකටම කැමති ඔබට තව විකල්පයක් තියෙනදා. EBC වගේ අර්ධ සින්ටර් පෑඩ් මඟින් දීර්ඝ ආයු කාලය, අඩු rotor ගෙවීයාම වගේ හොඳ දේවල් එකට එකතු කරනවා. Semi-Sintered Brake පෑඩ්, කල්පැවැත්ම සහ ක්රියාකාරීත්වය සඳහා සින්ටර් සහ කාබනික අතර මැද තත්ත්වයට ගැළපෙන පරිදි නිර්මාණය කර ඇති බරින් සියයට 30 ක් පමණ තඹ භාවිතා කරන අතර ගොඩක් ධාවකයින්ට ගැළපෙන හොඳ brake pads වර්ගයක්.
-
Ceramic Composite Brake Pads
Ceramic Composite Brake Pads හදලා තියෙන්නේ අධික ශක්තියෙන් යුත් සෙරමික් තන්තු සහ අධික පීඩන හා උෂ්ණත්වය මඟින් බන්ධනය වෙලා තියෙන non-ferrous ලෝහ සූතිකා භාවිතා කරලා. ඩක්ටයිල් ලෝහ-සූතිකා හොඳ ඝර්ෂණ මධ්යස්ථ පාදක සංගුණකයක් සහිත ඝර්ෂණ ද්රව්යයක් නිපදවන අතර තාප ප්රතිරෝධී සෙරමික් තන්තු සහ බහු අවයවික බන්ධන මගින් thermal pad වියෝජනය හා පිටත වායුව අඩු කරනවා.
මේවායෙත් ශබ්දය අඩුයි වගේම විවිධ තත්ත්වයන් යටතේ ඉතා හොඳ බ්රේක් පර්ෆෝමන්ස් එකක් ලබා දෙනවා. Ceramic Composite ද්රව්යය සීතල වගේම උණුසුම් තත්ත්වයන් වලදී සැතපුම් ගණනක් ධාවනය කළත් හොඳ නැවතුම් බලයක් සපයනවා. non-ferrous metal filament matrix මඟින් වේගවත් තාප ප්රකෘතිමත් වීමක් සඳහා pad-rotor interface හි තාපය ඉක්මනින් ගෙනයාමට ඉහළ තාප ස්කන්ධයක් සහ තාප සන්නායකතාවක් සපයනවා. අඩු මෙහෙයුම් උෂ්ණත්වය මඟින් rotor ගෙවීයාම සහ විරූපණය හෝ උණුසුම් වීමේ අවදානම අඩු කරනවා. කොහොම උනත් හැම වර්ගයකම බයික්වලට Ceramic Composite Brake Pads නැහැ.
මේ ලිපිය මොටර්බයික් එකේ තාක්ශණික පැත්තක් කතාකරන නිසා අපි උපරිම සරලව එ දැනුම ඔබට ලබාදීමට උත්සහ කරා.ඔබට ඇතිවෙන ගැටලු,අදහස් කමෙනෙට් එකක් විදියට පලකරන්නත් අමතක කරන්න එපා.


පැවැති සෑම රජයක් කෙරෙහිම ජනතා වෛරය ඇතිකළ රාජ්ය සේවයේ අකාර්යක්ෂමතාව තම ධුර කාලය තුල නියත වශයෙන්ම අවසන් කරන බව ජනාධිපතිRead more
රජය ලබාදුන් සියලු බදු සහන හෙට සිට ජනතාවට ලැබෙනු ඇතැයි ඇමති බන්දුල ගුණවර්ධන මහතා කොළඹ අද පැවැති මාධ්ය හමුවකදි පැවසීයRead more
හෙටින් උදාවන 2020 නව වසර පිලිගැනීමට ශ්රි ලංකාවාසි ජනතාව සුදානම්වෙති රටටත් ජනතාවටත් සෙත් පතා කොළඹ නිදහස් මන්දිරයේදි අද සර්ව රාත්රිකRead more
එක්සත් ජාතික පක්ෂය සැලසුම් සහගතව ඉදිරි පාර්ලිමේන්තු මැතිවරණයට තරග වදින බව පාර්ලිමේන්තු මන්ත්රි වජිර අබේවර්ධන මහතා කියයි ඒ සදහා අවශ්යRead more
තායිලන්තයේ බැංකොක් නගරයේ ලබන මැයි මාසයේ පැවැත්වෙන 19 වැනි ආසියානු කණිෂ්ඨ මලල ක්රිඩා ශුරතා තරගාවලියට ක්රිඩක ක්රිඩිකාවන් 20 දෙනෙකු සහභාගිRead more
කෘෂිකර්ම අමාත්යංශයේ කෘෂි ව්යවසායකත්ව ව්යාපෘතිය යටතේ දිවයින පුරා පිහිටුවන පොකුරු ගම්මාන වැඩපිලිවෙල යටතේ පලමු වැල් දොඩම් ගම්මානය බුත්තල වගුරුවෙල වැවේRead more
ඇමරිකානු රාජ්ය ලේකම් මයික් පොම්පියෝ මහතා ලබන මාසයේ යුක්රේනයේ සංචාරයක නිරතවෙයි. එම සංචාරය්දි ඔහු යුක්රේන ජනාධිපති ව්ලැඩිමීර් සෙලෙන්ස්කි මහතා හමුවිRead more
ශ්රි ලංකාව සතු සියයට විසි නමයක් වන වනගහණය ඉදිරි වසර 5 තුල සියයට තිස්දෙක දක්වා ඉහළ නැංවීමේ ජනාධිපති ගෝඨාභය රාජපක්ෂRead more
සාධාරණ මිලට සෞඛ්යාරක්ෂිත ආහාර ජනතාවට ලබාදිමේ ක්රමවේදයක් නව වසරේ සකස් කරන බව රාජ්ය ඇමති අනුර ප්රියදර්ශන යාපා මහතා කියයි. වගාකරුවාRead more
ජනතාවට සහන සැලසීමේ වැඩපිලිවෙල වත්මන් රජය දැනටමත් ආරම්භ කර ඇතැයි ඇමති මණ්ඩල ලේකම් එස් අමරසේකර මහතා කියයි. ජනතාව බදුබරින් මුදාගැනිමටRead more


කිලිනොච්චිය පලෙයි ඉයක්කච්චි ප්රදේශයේදී යුද හමුදා ට්රක් රථයක් හා ත්රී රෝද රථයක් ඊයේ (08) සවස මුහුණට මුහුණ ගැටී අනතුරට ලක් වීමෙන් පුද්ගලයින් තිදෙනෙකු මිය ගොස් ඇති බවට පලෙයි පොලීසිය කියා සිටියේය.
පලෙයි ඉයක්කචිචි මන්සන්ධියේදී මෙම අනතුර සිදුව ඇති අතර ත්රී රෝද රථය අධික වේගයකින් ගමන් කොට වේගය පාලනය කරගැනීමට නොහැකි වීමෙන් යුද හමුදා ට්රක් රථයේ ගැටීමෙන් මෙම අනතුර සිදුව ඇති බවට පලෙයි පොලීසිය සැක පල කොට සිටියේය.
අනතුර හේතුවෙන් ත්රී රෝද රථයේ ගමන් කරන ලද පිරිමි පුද්ගලයින් තිදෙනෙකු මිය ගොස් ඇති අතර යුද හමුදා ට්රක් රථයේ රියදුරු අත්අඩංගුවට ගෙන මූලික පරික්ෂණ කටයුතු සිදු කරන බවටද පලෙයි පොලීසිය වැඩි දුරටත් කියා සිටියේය.
අනතුරින් පසුව ප්රදේශවාසීන් අතර උණුසුම් තත්වයක් ඇතිව තිබෙන අතර පලෙයි පොලීසියේ මැදිහත් වීමෙන් තත්වය පාලනය කරනු ලැබීය.


එදා මෙදා තුර රට වෙනුවෙන් සටන් කර ජීවිතය පූජා කළ, ආබාධිත වූ සහ අනෙකුත් සියලුම රණවිරුවන්ට පින් පැමිණවීමේ ජය පිරිත් දේශනය දහස් සංඛ්යාත මහා සංඝරත්නය සහ ලක්ෂ සංඛ්යාත ජනතාවගේ සහභාගිත්වයෙන් පැපිලියාන ශ්රී සුනේත්රාදේවී පිරිවෙනේ ඊයේ (27)පැවැත්වුණි.අවස්ථා ගණනාවකදි මෙම පිරිත් පිංකම කඩා කප්පල් කිරිමට කටයුතු කල යහපාලන රෙජිමය පසුව විදුලිය ද විසන්ධි කරනු ලැබුවා.විනාඩි 15 කට පමණ විදුලිය අත් හිටවීම නිසා එයට බාධා සිදුවුණද, ජෙනරේටර් යොදාගනිමින් අඛන්ඩව පිරිත් විකාශයේ කටයුතු සිදුවිය.
පූජ්ය මැදගොඩ අභයතිස්ස හිමි ඇතුළු මහා සංඝරත්නය විසින් 8 වන වරටත් පවත්වනු ලබන මෙම ජය පිරිත් දේශනාව සංවිධානය කරන ලද්දේ හිටපු ආරක්ෂක ලේකම් ගෝඨාභය රාජපක්ෂ මහතා විසිනි. මානුෂික මෙහෙයුම සමයේ සිටම එතුමා තම වගකීමක් ලෙස සලකමින් රණවිරුවන්ගේ ආධ්යාත්මික සංවර්ධනය සඳහා දායකත්වය ලබා දෙයි.හිටපු ජනාධිපති මහින්ද රාජපක්ෂ මහතා ඇතුලු පාර්ලිමේන්තු මන්ත්රිවරුන් ඇතලු ජනතා නියෝජිතයන් රැසක් සහභාගි වි සිටියා.
ජීවිත පරිත්යාගයෙන් යුතුව රැකගත් මාතෘභූමියත් රණවිරුවනුත් පාවා දෙමින් පවතින මෙවක් වකවානුවක, හිටපු නායකයින් එදා කොතෙකුත් ජාත්යන්තර බලපෑම් මධ්යයේ වුවද රණවිරුවන්ව පෝරකයට යා නොදි රැකගෙන වර්තමානයේදී පවා ඔවුන්ගේ ආධ්යාත්මය වෙනුවෙන් මෙහෙවර කීරීම ප්රසංශනීය බව වැඩම කළ මහා සංඝරත්නය පවසා සිටියහ.
සේනාධි නායක මහින්ද රාජපක්ෂ මහතා හා හිටපු ආරක්ෂක ලේකම් ගෝඨාභය රාජපක්ෂ මහතා රට වෙනුවෙන් කල කැපකිරිම…


මුදල් කොල්ලකෑමක් සිදුකර මෝටර් රථයකින් පළායමින් සිටි පුද්ගලයින් සිව් දෙනෙකු හබරාදූව බෝගහගොඩ ප්රදේශයේ දී අත්අඩංගුවට ගෙන තිබේ.
යක්කලමුල්ල, මාකුඹුර ප්රදේශයේ දී දුම්වැටි ප්රවාහනය කරමින් සිටි වෑන් රථයකින් රුපියල් දාහත් ලක්ෂ 50,000කට ආසන්න මුදලක් කොල්ලකා ඇති බවට ලද තොරතුරක් මත සිදුකළ වැටලීමකදී මොවුන් අත්අඩංගුවට ගෙන ඇති බව පොලීසිය සඳහන් කළේය.
අත්අඩංගුවට ගන්නා අවස්ථාවේ දී සැකකරුවන් සතුව තිබී රුපියල් දාහතර ලක්ෂ 47,370ක මුදලක්, ජීව අත්බෝම්බයක්, කඩු දෙකක් සහ සම්පුර්ණ මුහුණු ආවරණ හිස්වැසුම් 4ක් පොලීසිය භාරයට ගෙන තිබේ.
සැකකරුවන් ගාල්ල ප්රදේශයේ පදිංචිකරුවන් වන අතර ඔවුන් අද ගාල්ල මහේස්ත්රාත් අධිකරණය වෙත ඉදිරිපත් කිරීමට නියමිතය.
සිද්ධියට සම්බන්ධ තවත් සැකකරුවන් දෙදෙනෙකු සොයා හබරාදූව පොලීසිය වැඩිදුර විමර්ශන සිදුකරයි.


“චන්ද්රිකා මැතිණිය 2004 කාලේ කළා වගේ ඕන නම් ජනාධිපතිතුමාට කරන්න පුළුවන්. ආණ්ඩුවක් පවර ගන්න බැහැ කියල 19 වැනි සංශෝධනයේ කොහෙවත් කියල නැහැ.” යැයි මහවැලි හා පරිසර රාජ්ය අමාත්ය වීරකුමාර දිසානායක මහතා ප්රකාශ කළේය.
එසේ පවරා ගැනීමට හැකි නීති නැත්නම් සම්ප්රදාය මඟින් හෝ කවර ක්රමයක් මඟින් හෝ එය කළ යුතු යැයි ද හෙතෙම කියා සිටියේය.
ජනාධිපතිවරයාට ආණ්ඩුව යළි පවරා ගැනීමට බැරි කමක් නොව ඔහු කල්තබන බව පෙනී යන්නේ යැයි ද දිසානායක මහතා කීය.
විධායකය හා ආණ්ඩුව අතර නොගැලපීම් තිබීම නරක දෙයක් යැයි සමහරු කියතත් එය නරක දෙයක් නොවේ යැයි පැවසූ රාජ්ය අමාත්යවරයා දෙපාර්ශවය හොදින් ගැලපුණා නම් මහ බැංකු අධිපති හා ජනාධිපති ගැලපී සිටින්නට ඉඩ තිබුණා නොවේ දැයි ප්රශ්න කළේය.
වීරකුමාර දිසානායක මහතා මේ අදහස් පළ කළේ රජයේ ප්රවෘත්ති දෙපාර්තමේන්තුවේ අද (31) පැවැති මාධ්ය හමුවකින් පසු මාධ්යවේදීන් නැගූ ප්රශ්නයකට පිළිතුරු දෙමිනි. එහි දී තවදුරටත් අදහස් දැක්වු දිසානායක මහතා මෙසේ ද කීය.
“රටේ අවශ්යතාවය දැකලා ජනාධිපති කවුරුවත් භාරගත්තේ නැති අභියෝගය භාර ගත්තා. විධායකයට විශ්වාස නම් ඒ ඇති. රට හරි තැනකට යා යුතුයැයි විශ්වාසය විධායකයට ඇත්නම් රටකට ඉදිරියට යා හැකියි. අවශ්ය වන්නේ ඒ විශ්වාසය පමණයි’’ යැයි ද රාජ්ය අමාත්යවරයා ප්රකාශ කළේය.
-ලංකාදීප-


නිව්ට්න් ගුණසිංහ 1946 අප්රියෙල් 5 දින නාවලපිටියේ උපත ලබා ගම්පොල වික්රමබාහු මධ්ය මහා විද්යාලයෙන් ද්වීතීක අධ්යාපනය ලබා 1963 දී පේරාදෙණිය විශ්ව විද්යාලයට ඇතුලත්ව මහාචාර්ය ගණනාථ ඔබේසේකර, රැල්ෆ් පීරිස් වැනි ප්රවීණයන් යටතේ සමාජ විද්යාව හැදැරීය. 1973 දී ඕස්ට්රේලියාවේ මොනෑෂ් විශ්ව විද්යාලයෙන් ශාස්ත්රපති උපාධිය ලබා ගත් ඔහු ආචාර්ය උපාධිය සඳහා අධ්යයනය කිරීමට සුප්රකට මාක්ස්වාදී මානව විද්යාඥයෙකු වූ මැක්ස් ග්ලක්මන් ආධිපත්ය හෙබවූ මැන්චෙස්ටර් විශ්ව විද්යාලයේ මානව විද්යා අංශයට සම්බන්ධ වීය. එසමයෙහි මැක්ස් ග්ලක්මන් ගේ කැමැත්ත වූයේ තම ශිෂ්යයන් අප්රිකාව පිළිබඳ පර්යේෂකයන් වනු දැකීමය. තම රට පිළිබඳ තම ආචාර්ය උපාධි පර්යේෂණය කිරීමට අවැසි වූ නිව්ටන් ලංකාව පිළිබඳ “පුල් එලිය” නමින් කෘතියක් කළ කේම්බ්රිජ් හි ඊ. ආර් ලීච් හමු වීම ඔහුගේ පර්යේෂණ දිශානතිය ලංකාව කෙරෙහි යොමුවීම තහවුරු කළේය. ඔහු පසුව දේශපාලන ආර්ථික විද්යාවේ ප්රවීනයෙකු වූ ඩඩ්ලි සියර්ස් ප්රධානත්වය ඉසිලූ සසෙක්ස් විශ්ව විද්යාලයේ සංවර්ධන අධ්යයන ආයතනයට සම්බන්ධ වේ. Changing Socio – Economic Relations in the Kandyan Countryside යන ඔහුගේ ආචාර්ය උපාධි නිබන්ධයෙන් නුවර ගම්වල නිෂ්පාදන සබඳතා වැඩවසම් නිෂ්පාදන මාදිළියෙන් ධනවාදය වෙත පරිවර්තනය වීම පිළිබඳව සාකච්ඡා කෙරෙයි. එහිදී ඔහුගේ ප්රවාදය වූයේ ආචීර්ණ කල්පික නිෂ්පාදන සබඳතා ධනවාදී සමාජ සැකසුම තුළ යළි සක්රීයතාවයට පත්වීම පිළිබඳ කාරණය වේ.
කෘෂි අධ්යයන, ජනවාර්ගික අර්බුදය, ඉඩම් ප්රතිසංස්කරණ, 56 දේශපාලන විපර්යාසය කුලය හා පංති සැකසුම ආදි සමාජ, දේශපාලන, ආර්ථික ක්ෂේත්රයන්ගේ පර්යේෂණාත්මක ලිපි ගණනවක් දායාද කර ඇති ඔහු ග්රාම්ස්චි, අල්තූසර්, පුලන්ත්සාස් වැනි මාක්ස්වාදී චින්තකයන් මගින් බිහි වූ නව චින්තන ප්රවණතාවයන් ලාංකික සමාජයට හඳුන්වාදීමට පුරෝගාමී විය. ජයරත්න මලියගොඩ හා එක්ව පිහිටුවා ගත් මහනුවර ගොවි කම්කරු ආයතනය එවැනි අදහස් සමාජ ගත කල ස්ථානයකි. එමෙන්ම, සිංහලයාගේ සංස්කෘතිය පිළිබඳ ඔහු ලියන ලද විවාදාත්මක, සාරගර්භ ලිපිය නිසා වරක් ජාතිකවාදීන් ඔහු “තුප්පහි බුද්ධිමතා” යනුවෙන් හඳුන්වන තැනට පත්විය. නලින් ස්වාරිස්, කුමාරි ජයවර්ධන, සේනක බන්ඩාරනායක වැනි අය එක්ව සමාජ විද්යාඥයින්ගේ සංගමය පිහිටුවීමට ද ඔහු මුල්විය.
විශ්ව විද්යාල ශිෂ්ය අවධියේ සිටම වාමාංශික දේශපාලනය හා සම්බන්ධ වූ ඔහු ලංකා කොමියුනිස්ට් පක්ෂයේ මාවෝ වාදී පිල සමග කටයුතු කලා පමණක් නොව නාවලපිටිය කම්කරු සංගම් ක්රියාකාරීත්වයේ නායකත්වය ගෙන කටයුතු කලේය.එසේම, 80 දශකයේ අග භාගයේ ලංකා දේශපාලනය තුළ විපක්ෂය දුර්වල වීම, ජ.වි.පෙ සන්නද්ධ අරගලය ඇරඹීම ග්රාම්ස්චියානු විග්රහයකට ලක් කල ඔහු ෆැසිස්ට්වාදයේ නැගීම හමුවේ සිවිල් සමාජය ශක්තිමත් කිරීමේ අවශ්යතාවය දුටුවේය. ජාතීන් අතර යුක්තිය හා සමානාත්මතාවය සඳහා ව්යාපාරය (MIRJE) එහි ප්රතිඵලයකි. ඔහු එහි ආරම්භක සාමාජිකයෙකි. ආචාර්ය නිව්ටන් ගුණසිංහ 1988 ඔක්තෝම්බර් 31 වෙනිදා හදිසියේ අභාවප්රාප්ත වන විට කොළඹ විශ්ව විද්යාලයේ සමාජ විද්යා අංශයේ ජ්යේෂ්ඨ කතිකාචාර්යවරයෙක් විය.
අප මෙහි පල කරන කෘතිය 1985 දී ගොවි කම්කරු ආයතනයේ කරන ලද දේශන එකතු කර පල කරන ලද්දකි. එය ගොවි කම්කරු ආයතනයේ ප්රකාශනයක් ලෙස පලවී ඇත්තේ 1986 අගෝස්තුවේය.
ආධිපත්යය හා මර්ධක තන්ත්රය
මකියාවෙල්ලිගේ දේශපාලන චින්තනය ආශ්රයෙන් ග්රාම්ස්චි විසින් සංකල්පනය කරනු ලබන පාලන මාධ්යයන් දෙකක් ඇත. මෙම පාලන මාධ්යයන් දෙක “ආධිපත්යය” හා “මර්ධක තන්ත්රය” වශයෙන් දක්වයි. පාලනය කිරීම නැතහොත් වඩාත් පුළුල් ආකාරයෙන් දක්වන විට නායකත්වය පිහිටුවීම යන්න කිසිදු දේශපාලන සමාජයක මර්ධනයෙන් පමණක් කළ හැක්කක් නොවේ. මතවාදී ආකාරයෙන් විවිධ පන්ති, සමාජ ස්ථර හා ශ්රේණීන් තම මතයට දිනා ගැනීම ඕනෑම රජයක් හෝ පාලක පන්තියක් විසින් අත්යවශ්යයෙන්ම කළ යුත්තකි. ඇතැම් රාජ්යයන්හි මෙසේ මතවාදී ලෙස දිනා ගැනීම විශාල පරිමාණයකිනුත්, මර්ධනය සුළු පරිමාණයකිනුත් සිදු වේ. එවැනි පාලන ක්රමයක් ග්රාම්ස්චි ‘ආධිපත්යය’ යොදාගැනීමේ සංස්ථාවන් වශයෙන් හඳුන්වා දෙයි. මෙසේ මහා පරිමාණ වශයෙන් පාලිත පිරිස් දිනා ගැනීම සහ සුළු පරිමාණයෙන් මර්ධනය යොදා ගැනීම ස්ථිරසාර පාලක පන්තියකගේ පාලන ක්රමයයි. නමුත් කිසිදු රාජ්යයක් පාලනය කිරීම පරිපූර්ණ වශයෙන්ම මතවාදී දිනාගැනීමක් තුළින් හෝ පරිපූර්ණ වශයෙන් මර්ධනය යෙදීමෙන් හෝ කළ නොහැකිය. විවිධ නිශ්චිත අවස්ථාවන්හි දේශපාලනමය තුලනයක් සඳහා දිනාගැනීම හා මර්ධනය කුමන අනුපාතයන්ගෙන් යොදාගත යුතුද? යන්න පාලන පන්තිය විසින් තීරණය කළ යුත්තකි. ග්රාම්ස්චි “මර්ධක තන්ත්රය” වශයෙන් හඳුනා ගන්නේ පාලක පන්තියකට විශාල පරිමාණයේ මර්ධනයකින් දිගු කලක් පාලනය කරන්නට සිදු වීමයි. එය එම පාලක පන්තියේ දුර්වලත්වය සංකේත කරන්නකි. මේ අනුව ඉතාමත්ම අඩුවෙන් මර්ධන බලය පාවිච්වි කරන්නේ දැඩි ආත්ම විශ්වාසයෙන් යුතු පාලක පන්තීන් විසිනි. ආත්ම විශ්වාසය හීන අප්රබුද්ධ පාලක පන්තීන් විසින් මර්ධක තන්ත්රය යොදා ගන්නා අතර, එයින්ම පැන නගින ප්රතිවිරෝධයන් විසින් එම මර්ධක තන්ත්රයක් පාලක පන්තියත් ඉතිහාසයේ කුණු කූඩයකට විසි කර දමනු ඇත.
ඇතැම් විශේෂ අවස්ථාවන්හිදී ආධිපත්යයේ සිටි පාලක පන්තීන් ට දේශපාලනමය වෙනස්වීම් නිසා මර්ධක තන්ත්රයකට මාරු වීමට සිදුවනු ඇත. එවැනි මාරුවීමක් සිදු වන්නාත් සමගම පාලිත කොට්ඨාශය පාලක ස්ථරයෙන් ඈත් වීමක් ඇති වෙයි. මර්ධන තන්ත්රය යොදා ගැනීමට සිදුවන්නේ මතවාදී ලෙස පාලිත කොට්ඨාශයන් දිනා ගැනීම තවදුරටත් අපහසු වී ඇති හෙයිනි. මෙවැනි අවස්ථාවක් පාලකයන් හා පාලිතයන් එකට බද්ධ කරන නොයෙකුත් සම්බන්ධතාවයන් දියවී යන සමයකි. මර්ධන බලය යොදාගනු ලබන්නේ මෙම දියවී යන සම්බන්ධතාවයන්ට ආදේශකයක් වශයෙනි. නමුත් සාර්ථකත්වයක් ඇතිව වුවද මර්ධක තන්ත්රය ක්රියාත්මක කිරීමට ඇතැම් පූර්ව කොන්දේසිවලින් ප්රමුඛ පූර්ව කොන්දේසිය නම් මර්ධනකාරී උපකරණ පිළිබඳව පාලක පන්තියට තිබිය යුතු විශ්වාසයයි. පාලක කොට්ඨාශයන් විසින් දෙනු ලබන ආඥාවන් මර්ධනකාරී උපකරණ එනම් හමුදාව, පොලීසිය වැනි ආයතන විසින් ඒ අයුරින් ම ක්රියාතමක කරන්නේය යන සහතිකය පාලක ශ්රේණීන්ට තිබිය යුතුය. මෙවැනි තත්ත්වයක් උදා කර ගැනීමට නම් මර්ධනකාරී උපකරණ මත පාලන ශ්රේණීන්හි පැහැදිළි න්යායික හා මතවාදී ආධිපත්යක් තිබිය යුතුය. එසේ නොවුවහොත් මර්ධනකාරී උපකරණයන් පාලක ශ්රේණීන්ගෙන් නිදහසක් හෝ ස්වාධීනත්වයක් ලබා ගන්නා අතර, මර්ධනය පාලක කොටස් බලාපොරොත්තු වූ ආකාරයට වඩා වෙනස් අයුරින් ක්රියාත්මක වනු ඇත. එසේම මෙම ස්වාධීනත්වය හා විනය බිඳ වැටීම (විනය යනු මර්ධන උපකරණයන් කොන්දේසි විරහිතව පාලක ශ්රේණීන්ගේ ආඥාවන් පිළිපැදීමයි.) මර්ධන උපකරණ පාලක ශ්රේණීන්ට අවශ්ය දිශාවට නොව ඊට ප්රතිවිරුද්ධ දිශාවට ගමන් කිරීමේ හැකියාව මතු කරයි. මෙම තත්ත්වය වඩාත් වර්ධනය වූ විට මර්ධන උපකරණයන් පාලක ශ්රේණීන් කෙරෙහිම එම මර්ධනය යෙදීමේ හැකියාව ද ඇත. සිංහල ගැමි පිරුලක් ආශ්රයෙන් කියන්නේ නම් එවැනි අප්රබුද්ධ පාලක පන්තියක් යකෙක් ගෙන්වා ගැනීමේ මන්ත්රය පමණක් දන්නා නමුත් ඔහු පාලනය කිරීමේ මන්ත්රය නොදන්නා එහෙත් යකා ගෙන්වා ගන්නා මෝඩ කට්ටඩියාට සමාන වේ.
පාලන මාධ්යය වශයෙන් ආධිපත්යය යොදා ගන්නා අප්රබුද්ධ පාලක ශ්රේණීන් විසින් වුවද යම් අර්බුද සමයන්හි මර්ධනය යොදා ගැනීම අවශ්ය වේ. එලෙස මර්ධනය යොදා ගැනීමේදී කොන්දේසි දෙකක් සම්පූර්ණ විය යුතුය. මෙයින් පළමුවන කොන්දේසිය නම් පාලක ශ්රේණීන් විසින් මර්ධන උපකරණ මත පරිපූර්ණ මතවාදී ආධිපත්යයක් පැවැත්විය යුතු අතර, එම පරිපූර්ණ ආධිපත්යය මර්ධන උපකරණවල විනයෙන් ප්රකාශ විය යුතුය. දෙවැනි වැදගත් කොන්දේසිය නම් මර්ධනය සම්පූර්ණ සමාජ ව්යූහයේම පැතිර නොයෑමට පාලක ශ්රේණීන් වග බලා ගත යුතුය. එනම් මර්ධනය කළ යුතු පිරිස් සාමාන්ය සමාජ ව්යූහයෙන් ඈත්කර මර්ධනය කිරීමේ හැකියාව තිබිය යුතුය. එසේ නොමැතිව සමස්ථ මර්ධනයක් ඇති වන්නේ නම් පාලිත කොට්ඨාශයක් අතර නොසන්සුන් කමක් සහ කළකිරීමක් ඇති වේ. මෙම විශ්වාස භංගත්වය වූ කලී පාලක ශ්රේණීන් විසින් පාලිත පිරිස් මත පවත්වා ගත යුතු මතවාදී ආධපත්යය ක්ෂය වී යෑමයි. ජනතා මානසිකත්වය කිසිදු අවස්ථාවක හිස්ව තිබෙන රික්තයක් ලෙස නොපවතී. එමනිසා පාලක පන්තිය විසින් ප්රචාරනය කරනු ලබන මතවාදය ජනතා කොටස් ප්රතික්ෂේප කරනු ලබන්නේ නම් එයින් පෙනී යන්නේ ඔවුන්ගේ මානසිකත්වය වෙනත් මතවාදයන්ගෙන් පෝෂණය වන බවය.
ආධිපත්යය සහ මර්ධක තන්ත්රය පිළිබඳ ග්රාම්ස්චිගේ සංකල්පයන් ඉදිරිපත් වන්නේ සමකාලීන ඉතාලියේ දේශපාලන අර්බුදය හා සම්බන්ධ වෙමින් බව අප අවධාරණය කළ යුතුය. කලින් අප සඳහන් කරන ලද ‘කර්මාන්තශාලා කමිටු ව්යාපාරය’ ඉතාලි නගර සිසාරා වේගයෙන් ව්යාප්ත වන විටම ඊට ප්රතිවිරුද්ධ පැසිස්ට්වාදී බලවේගය වර්ධනය වේ. රුසියාවේ කර්මාන්තශාලා ආශ්රයෙන් ගොඩනැගූ සෝවියට් සභා ක්රමය ඔක්තෝබර් විප්ලවයේ ජයග්රහණයත් සමඟම නව නිර්ධන පන්ති ආඥාදායකත්වයේ සමාජ පදනම බවට පත් වෙයි. නමුත් ඉතාලියේ ‘කර්මාන්තශාලා කමිටු ව්යාපාරය’ විප්ලවයක මට්ටමට සංවර්ධනය නොවන අතර අවසානයේ දී පැසිස්ට්වාදී බලවේගයන් විසින් පරාජය කරනු ලබයි. අප කලින් සඳහන් කරන ලද විග්රහය ඉතාලියේ පූර්ව පැසිස්ට්වාදී තත්ත්වයන් යටතේ ස්ථාපිත පාලක පන්තිය ක්රියා කළ ආකාරය පිළිබඳ දේශපාලන විවේචනයක් ද වෙයි. ඉතාලි පැසිස්ට්වාදය හුදු ජාතික සංසිද්ධියක් නොවීය. වෙනත් විප්ලවකාරී අර්බුද ඇති වී තිබූ රටවල ප්රතිගාමී බලවේගයන් විසින් ඉතාලි පැසිස්ට්වාදී ආකෘතිය ඔවුන්ගේ රටවලට ආනයනය කරන ලදී. ජර්මනිය, ස්පාඤ්ඤය, පෘතුගාලය වැනි රටවල් විසින් කම්කරු පන්තික විප්ලවය පරාජය කිරීම සඳහා ඉතාලියේ පළමු වරට නිර්මාණය වූ මෙම පැසිස්ට් ආකෘතිය යොදා ගනු ලැබීය. සිරගෙයි සිටිමින් ග්රාම්ස්චි විසින් මෙම විග්රහයන් කරන විට යුරෝපයේ ප්රධාන රටවල් ගණනාවක පැසිස්ට්වාදය පැතිරී යමින් තිබූ බවත්, මෙම අපේක්ෂා නොකරන ලද දේශපාලන ප්රපංචය විග්රහ කිරීම සඳහා ග්රාම්ස්චි විශාල බුද්ධිමය සටනක් කළ බවත් පෙන්වා දිය යුතුය. ආධිපත්යය සහ මර්ධක තන්ත්රය පිළිබඳ ග්රාම්ස්චිගේ සංකල්පයන් එවැනි විග්රහයක් කිරීම සඳහා අවශ්ය මූලික සංකල්ප බව වටහා ගත යුතුය.
කෘෂිකාර්මික හවුල
නාගරික කම්කරු පන්තිය විසින් දියත් කරන ලද ‘කර්මාන්තශාලා කමිටු ව්යාපාරය’ දේශපාලන වශයෙන් පරාජය වූයේ ඊට ගොවි ජනතාවගේ සහයෝගය ජාතික මට්ටමෙන් නොලැබීම නිසාය. ඉතාලි කොමියුනිස්ට් පක්ෂය විසින් ද කම්කරු-ගොවි සන්ධානය පිළිබඳව න්යායික වශයෙන් අවධාරණය කරන ලද්දේ වී නමුත් විෂයබද්ධ ලෙස එවැනි බහු පන්තිමය පෙරමුණක් ගොඩනැගීමේලා එම පක්ෂය අපොහොසත් විය. ග්රාම්ස්චිගේ ගවේෂණයන් මේ ඓතිහාසික පරාජය විවරණය කරයි. කම්කරු-ගොවි සන්ධානයකි ගොඩනැගීමට අපොහොසත් වීම ඉතාලියානු සමාජ ව්යූහය සමඟ සමාන්තරව දිවෙන්නකි. මෙවකට ඉතාලියානු සමාජය අසමාන ධනවාදී සංවර්ධනයකට පාත්රව සිටි අතර, උතුරු ඉතාලියේ කාර්මික ධනවාදය වර්ධනය වූ අතර දකුණු ඉතාලිය ඉතා පසුගාමී තත්ත්වයක් නිරූපණය කළේය. දකුණු ඉතාලිය ග්රාමීය කෘෂිකාර්මික ප්රදේශයක් වූවා පමණක් නොව, එහි පැවති නිෂ්පාදන සම්බන්ධතාවයන් මධ්යකාලීන වූත්, වැඩවසම් ස්වරූපයක් දැක්වූවා වූත් ඒවා විය.
දකුණු ඉතාලියේ ගොවි ජනතාව මෙම අසමාන වර්ධනයේ සහ වැඩවසම් සම්බන්ධතාවල ප්රතිඵලයක් වශයෙන් දුගීකරණයට පාත්ර වී සිටියහ. මෙම දුගීකරණය ඇත්ත වශයෙන්ම ධනේශ්වර සංවර්ධනයේ ප්රතිඵලයක් නොව ධනේශ්වර ඌන සංවර්ධනයේ ප්රතිඵලයක් විය. කෘෂිකර්මයේ ධනවාදය නියමාකාරයෙන් වැඩුනේ නම් ග්රාමීයකරණයේ ඇතිවන තත්ත්වය දුගීකරණය නොව නිර්ධන පන්තිකරණයයි. නිර්ධන පන්තිකරණයේදී සුළු ගොවියා සිය ඉඩම් කැබැල්ලෙන් නෙරපෙන අතර, ඔහු වැටුපට වැඩකරන කෘෂිකාර්මික කම්කරුවෙකු බවට පත් වේ. ලෙනින් විසින් ද පෙන්වා දී ඇති පරිදි මෙම කෘෂිකාර්මික කම්කරුවන්ගේ ආදායම බොහෝ විට සුළුගොවීන්ගේ ආදායමට වඩා අධිකය. දුගීකරණයේදී සුළු ගොවියා තම ඉඩම් කැබැල්ලෙන් නෙරපෙන්නේ නැත. ඔහු සුළු හිමි ගොවියෙක් වශයෙන් හෝ අඳ ගොවියෙක් වශයෙන් හෝ තම ඉඩම් කැබැල්ල දිගටම වගා කරන අතර, ඉඩම් හිමි ස්ථරයෙන් සහ වාණිජ කොටස් වලින සූරාකෑමට ලක් වෙයි. නියමාකාර ධනවාදී වර්ධනයක් ඇති තත්ත්වයක මෙන් නොව මෙහිදී නිෂ්පාදන බලවේග වර්ධනයක්වත්, තියුණු පන්ති බෙදීමක් වත් ඇතිවෙන්නේ නැත. සමස්ථ කෘෂි ව්යූහයම පසුගාමීවූත්, යල්පැන ගියාවූත්, තත්ත්වයක එකතැන ලැග තිබේ. දකුණු ඉතාලියේ සුළුගොවීන් දුගීකරණයට පාත්රව සිටියේ මෙවැනි කෘෂි ව්යූහයකය.
කෘෂිකර්මය මෙසේ පසුගාමී එකක් වූ නමුත් එයින් යම්කිසි අතිරික්තයක් ජනිත කරනු ලැබීය. මෙම අතිරික්තය පළමුවෙන්ම උද්ධරණය කරන ලද්දේ දකුණේ ඉඩම් හිමි ස්ථරය විසිනි. නමුත් කාර්මික උතුර හා කෘෂිකාර්මික දකුණ අතර අසමාන වෙළඳ සම්බන්ධතාවයක් තිබූ හෙයින්, අවසාන විග්රහයේදී මෙම අතිරික්තයෙන් සැළකිය යුතු ප්රමාණයක් උතුරේ කාර්මික ධනපති පන්තිය විසින් එක්රැස් කර ගන්නා ලදී. කෘෂිකාර්මික හවුල දකුණු ඉතාලියේ බිහි වන්නේ මෙම සුවිශේෂ තත්ත්වයන් යටතේය. කෘෂිකාර්මික හවුල යනු දකුණේ ඉඩම් හිමි ස්ථරය සහ ගොවි ජනතාව අතර ඇතිවන පන්ති සන්ධානයකි. මෙම පන්ති සන්ධානය ප්රාදේශියවාදී පදනමක් මත පිහිටා ඇත. දකුණේ සිටින ඉඩම් හිමි ස්ථරයන්, ඔවුන් සමඟ ඓන්ද්රීය සමාජ සන්ධානයක් තිබෙන බුද්ධිමතුන්ගේ කණ්ඩායමක් විසින් ඉතාලි දකුණු පලාත්වල සුවිශේෂත්වය ප්රාදේශීයවාදී ලෙස ඉදිරිපත් කරනු ලැබීය. මෙම ප්රාදේශීය වාදයේ ප්රධාන මතවාදී අරමුණ වූ “උතුරු ඉතාලිය විසින් දකුණු ඉතාලිය සූරාකනු ලැබේ. එමනිසා දකුණේ විවිධ පන්ති සහ ස්ථර තම ගැටුම් අමතක කොට දකුණ වශයෙන් එක්සත් විය යුතුය” යන්න කෘෂිකාර්මික හවුලේ සටන් පාඨය විය. මෙම මතවාදයට විවිධ පන්ති ක්රියාත්මක ලෙස එක්සත් කිරීමට හැකියාව ලැබුනේ, ඇත්ත වශයෙන්ම උතුරු ඉතාලියේ කාර්මික ධනේශ්වර පන්තිය විසින් අසමාන වෙළඳ සම්බන්ධතාවයන් තුළින් දකුණේ ගොවිජනතාව සූරාකෑම නිසාය. කෘෂිකාර්මික හවුලේ මතවාදය විසින් දකුණේ පමණක් නොව උතුරේ ද පන්ති විෂමතාවයන් අවධාරණය නොකරන ලදී. උතුරේ, කම්කරු ධනපති පන්ති වලට බෙදුනු සමාජ ව්යූහයක් වශයෙන් නොව සමජාතීය ධනවත් සමාජයක් ලෙස දකින ලදී. ග්රාමිස්චි පෙන්වාදෙන පරිදි ඉතාලියේ සුවිශේෂ තත්ත්වයන් යටතේ ගම හා නගරය අතර ඇති ප්රතිවිරෝධය දකුණ හා උතුර අතර ඇති ප්රතිවිරෝධය වශයෙන් ප්රකාශයට පත් වී ඇත. කෘෂිකාර්මික හවුල වූ කලී ග්රාමීය සමාජයේ විවිධ පන්ති සහ ස්ථර නගරයට විරුද්ධව යොමු කිරීමකි. මෙම තත්ත්වයන් යටතේ දකුණු ඉතාලියේ සාමාන්ය ගොවි ජනතාවගේ මානසිකත්වය ධනේශ්වර පන්තියට හෝ ඉඩම් හිමි පන්තියට විරුද්ධව යොමු නොවන බවද, එම විරුද්ධතාවය යොමු වන්නේ පොදුවේ නගරයට විරුද්ධව බවද, ග්රාම්ස්චි අවධාරනය කළේය. “දකුණේ ප්රශ්නය ගැන” යන මැයින් ග්රාම්ස්චි ලියූ ලිපියක මේ පිළිබඳව ඔහු උදාහරණයක් දක්වයි. ටියුරින් නගරයේ කම්කරුවන් වැඩවර්ජනය කර තිබූ සමයක එම වැඩවර්ජනය මැඩපැවැත්වීම සඳහා දකුණු ඉතාලියේ සාදිනියාවල සිට ස්වේච්ඡා හමුදා සේනාංකයක් පැමිණ සිටියේය. මෙම සේනාංකයේ සිටි බටයෝ තරුණ ගොවීන් සහ ගොවි පුතුන් වූහ. “ඔවුන් ටියුරින් නගරයට පැමිණියේ මන්ද?” යැයි ඔවුන්ගෙන් ප්රශ්න කරන විට ඔවුන් පැවසුවේ “අපි වැඩ වර්ජනය කර සිටින මහත්වරුනට වෙඩි තැබීමට පැමිණියෙමු” යනුවෙනි. එවිට ඒ අය මහත්වරුන් නොවන බවත්, ඔවුන් අඩු වේතන ලබන කම්කරුවන් බවත්මෙම භටයන්ට පැහැදිළි කර දෙන ලදී. එවිට ඔවුන් පැවසුවේ “එසේ නම් ඔවුන් මෙසේ හැඩවැඩ ඇති ඇඳුම් ඇඳගෙන් සිටින්නේ කෙසේද?” යන්නයි. මෙම දෙබසේ ගම හා නගරය අතර පවතින සත්ය ප්රතිවිරෝධය ගැබ්වී තිබේ. ග්රාමීය කරයෙන් පැමිණෙන මෙම ගොවි තරුණයන්ගේ ජීවන මට්ටම කෙතරම් පහත් එකක්ද යත්, තරමක පිරිසිඳුවට සැරසී සිටින නාගරික කම්කරුවන් ඔවුන්ට පෙනෙන්නේ ප්රභූන් වශයෙනි. එමනිසා ඔවුන් අතර කම්කරුවන්ට විරුද්ධව යම්කිසි පන්ති වෛරයක් ද ඇතිවේ. ඔවුන් “මහතවරුන්ට” වෙඩි තැබීමට සූදානමෙන් සිටින්නේ ඒ නිසාය. දකුණු ඉතාලියේ ග්රාමීය ප්රදේශවල සමාජ ව්යූහයේ පසුගාමිත්වයට අමතරව සංස්කෘතික මට්ටම් වල ද දැඩි පසුගාමීත්වයක් තිබේ. අධ්යාපනික තත්ත්වයන් ඉතා පහත් වූ අතර, ජනගහණයේ බහුතරය අකුරු නොදත්හ. පෙර සඳහන් කරන ලද සේනාංකයේ තරුණයන් පැමිණියේ එවන් වාතාවරණයක සිටය.[1]
ගොවීන් සහ ඉඩම් හිමියන් ප්රාදේශීය පදනමක් මත එක්සත් කරන ලද කෘෂිකාර්මික හවුල පවත්නා තුරු ග්රාම්ස්චි විසින් ඓතිහාසික හවුල යනුවෙන් හඳුන්වන, ගොවි-කම්කරු සන්ධානය ඇති කළ නොහැක්කේය. ගොවි-කම්කරු සන්ධානය ඇති කිරීමෙන් තොරව විප්ලවයේ ජයග්රහණය සහතික කළ නොහැකිය. එමනිසා දේශපාලන දෘෂ්ඨි කෝණයකින් බලන කළ විප්ලවයට තිබෙන ප්රධාන බාදාවක් නම් කෘෂිකාර්මික හවුලය. එම නිසා පාලක පන්තියේ ආධිපත්යයේ සිටින කොටස වන කාර්මික ධනේශ්වර පන්තියේ පන්ති අවශ්යතාවයන් කෘෂිකාර්මික හවුල විසින් ඉටු කරයි. එහි කාර්යභාරය වූ කලී කම්කරුවන් සහ ගොවියන් භේද කර ඔවුන් කඳවුරු දෙකක තබා ගැනීමය. මේ ආකාරයෙන් කෘෂිකාර්මික හවුලේ ක්රියාකාරීත්වය කාර්මික ධනේශ්වර පන්තියේ දීර්ඝකාලීන පන්ති අවශ්යතාවයන් සමඟ එකඟ වන්නේ වී නමුත් එම කාර්යභාරය ඉටුකිරීමට නම් කෘෂිකාර්මික හවුල කාර්මික ධනපති පන්තියට විරුද්ධ බලවේගයක් බව පෙනී යා යුතුය. උතුරේ ධනවත්කම ගැන, උතුර විසින් දකුණ සූරා කන බව පිළිබඳව කෘෂිකාර්මික හවුල විසින් උද්ඝෝෂණය කරන තරමට දකුණේ ගොවීන් මත ඉඩම් හිමි ස්ථරවල නායකත්වය වඩාත් සනාථ වෙයි. එම සනාථ වීම විසින් කම්කරු-ගොවි සන්ධානයක් වලක්වනු ලැබේ. එමනිසා කාර්මික ධනේශ්වර පන්තියට විරුද්ධව කෘෂිකාර්මික හවුලේ උද්ඝෝෂණය තියුණු වන තරමට කාර්මික ධනේශ්වර පන්තියේ දේශපාලන ආධිපත්යය ස්ථාවර වෙයි.
දේශපාලන ක්ෂේත්රය පිළිබඳව ග්රාම්ස්චිගේ සංකීර්ණ විග්රහයන් පිළිබඳව හොඳ උදාහරණයකි, කෘෂිකාර්මික හවුල පිළිබඳ සංකල්පය. පන්ති සටන සරළ ආකාරයෙන් හඳුනාගන්නා අයට, ගොවීන් සහ ඉඩම් හිමියන් අතර ඇති වන හවුලක් හෝ සන්ධානයක් වටහා ගැනීමට නොහැකි වනු ඇත. ඒ, එවැනි සරළ සංකල්පයකදී ගොවීන් සහ ඉඩම් හිමියන් නිරන්තරයෙන්ම එකිනෙකාට ප්රතිවිරුද්ධව සිටිය යුතු යැයි අපේක්ෂා කරන බැවිනි. නමුත් උතුර සහ දකුණ අතර තිබූ ප්රතිවිරුද්ධතාවයන් නිසා දකුණු ඉතාලියේ මෙම කෘෂිකාර්මික හවුල නිර්මාණය වන ආකාරයත් එය ජාතිකමය වශයෙන් විප්ලවවාදී සටන් ඉදිරියට ගෙන යාමට බාධාවක් වන සැටිත් ග්රාම්ස්චි පෙන්නුම් කලේය. එසේම මතුපිට මට්ටමින් කෘෂිකාර්මික හවුල ගෙනියන ධනේශ්වර විරෝධී උද්ඝෝෂණයෙන් ද ග්රාම්ස්චි නොමග නොගියේය. මෙය නගරය සහ ගම අතර ප්රතිවිරුද්ධතාවයන්, කර්මාන්ත සහ කෘෂිකර්මය අතර ප්රතිවිරුද්ධතාවයන්, පන්ති අතර ගැටුම් සහ හවුල්වලට සම්බන්ධවන්නේ කෙසේද? යන්න පිළිඳව සංකීර්ණ විග්රහයකි.
(1)දකුණු ඉතාලියේ මේ සමයේ තිබූ සංස්කෘතික සහ සමාජමය පසුගාමීත්වය හොඳින් නිරූපණය කරන නවකතාවකි, ඉග්නාෂියෝ සයිලෝනිගේ “පොන්ටමාරා” නම් කෘතිය.
තව කොටසක් ඉදිරියට
උපුටා පළ කරන්නේ නම් කරුණාකර මූලාශ්රය පහත පරිදි දෙන්න: ‘කතිකා‘ අධ්යයන කවය https://kathika.wordpress.com/Advertisements